
PRATARTIS 


Jau senokai šios knygelės autoriui norėjosi pasisakyti 
dabartinių Bažnyčios pakaitų bei sąjūdžių reikalu. Tačiau 
ligūsta jo padėtis ilgai tramdė šį norą; be to, nebuvo nė 
aiškios paskatos, kad kas domėtųsi šiuo pasisakymu. Ta- 
čiau 1969 m. pavasarį autorius gavo iš kun. dr. Prano 
Gaidos, “Tėviškės Žiburių" (Toronte) redaktorius, laišką, 
kuriame buvo prašoma atsakyti į klausimą: “Katalikų Baž- 
nyčioje ir apskritai krikščionijoje po ilgos stagnacijos pra- 
sidėjo intensyvus įvairių krypčių judėjimas, kai kur net 
įtampa. Kaip vertinate šiuos reiškinius? Ar tai krikščio- 
nijos silpnėjimo ženklai, ar struktūriniai pasikeitimai, vedą 
stiprėjimo linkme?“ Užuot kasdieniškai atsakęs “ir taip — 
ir taip", autorius išvystė savas pažiūras kiek platėliau: jos 
buvo paskelbtos “Tėviškės Žiburiuose"“ 1970 m. nr. 6-17. 


Vakarų Europos lietuvių vysk. A. Deksniui įsteigus 
Bad Wėrishofene (Vokietijoje) Spaudos Centrą, jo direk- 

torius kun. dr. Petras Celiešius panūdo minėtą straipsnį 
išleisti atskira knygele. Tai buvo autoriui proga “Tėviš- 
kės Žiburiuose“ keltas mintis dar sykį persvarstyti, išvys- 
tyti, patobulinti, papildyti ir aprūpinti reikalingais šalti- 
nių bei literatūros nurodymais, pakeičiant ir senąjį pava- 
dinimą (“Bažnyčios tragika“), kuris galėjo nevienam įtai- 
goti mintį, esą Bažnyčia esanti valdoma ne Viešpaties Ap- 
vaizdos, o kažkokio likimo, nepaliekančio jokios išeities. 
Autoriui atrodė, kad pavadinimas “Bažnyčia ir pasaulis“ 
geriau išreiškia aną dabar visų mūsų taip aiškiai jau- 
čiamą vidinę įtampą, nes ši įtampa kaip tik ir kyla iš 
Bažnyčios santykių su pasauliu. — Taip tad gimė ir iš- 
augo ši knygelė. 

Jos turinį sudaro Bažnyčios padėties po II Vatikano 
Susirinkimo apibūdinimas jos visumoje; apibūdinimas, ku- 
rio religinėje mūsų literatūroje dar neturime. Tiesa, mū- 
sų spaudoje yra nemaža rašoma atskirais dabarties klau- 
simais — teigiamai ir neigiamai, — bet vis dar stinga 
kritinio visumos skerspiūvio, kuris atskleistų bendrus da- 
bartinių pakaitų bruožus ir juos atidžiau pasvarstytų. Ši 
knygelė kaip tik ir norėtų užpildyti tebeesančią spragą. 


Savo rašinį autorius skiria visiem mąstantiem bei su- 
sirūpinusiem  tikintiesiem, pirmoje eilėje tačiau Ateiti- 
ninkijai, kuri dabar mini 60-ties metų savo veiklos su- 
kaktį ir todėl savaime susitelkia savų uždavinių akivaiz- 
doje. Ateitininkai yra gimę kaip atoveika gamtamoksliniam 
materializmui bei ateizmui. Tų dėmesys tada buvo nukreip- 
tas į pasaulį, kurio sklaida turėjo parodyti, kad nei mate- 
rializmas, nei ateizmas negali būti pateisinti kritinio pro- 
to šviesoje. Bet ar nėra atėjęs laikas šį žvilgsnį atsukti 
į Bažnyčią, dabar grasomą antropologinio ateizmo? Ar ne- 


būtų ateitininkų uždavinys parodyti, kad žmogaus sklai- 
da taip lygiai atremia antropologinį ateizmą, kaip kadai- 
se pasaulio sklaida atrėmė kosmologinį ateizmą? — Tai min- 
tis, kurią autorius, kviečiamas Ateitininkų Federacijos Vado 
dr. Justino Pikūno, būtų dėstęs Čikagos kongrese, jei bū- 
tų buvę įmanoma jam atvykti. Deja, liga jį padarė jau 
sėsliu. "Todėl užuot skaitęs paskaitą, jis įteikia plačiau iš- 
vystytas savo mintis šios knygelės pavidalu visiem ateiti- 
ninkam kaip neiširusios vienybės ir nenutrūkusio bičiuliš- 
kumo ženklą. 

Antanas Maceina 


Miūinster/Westf., 1970 m. birželio 29 — Petro ir Povilo 
šventės — dieną. 


PIRMAS SKYRIUS 


PRIEšINGYBIŲ PROVERŽA BAŽNYČIOJE 

Paklusdamas “širdies gelmėse lyg iš aukšto kilusiam 
balsui"! pop. Jonas XXIII džiugia viltimi ir dideliu pasitikė- 
jimu šaukė II Visuotinį Vatikano Susirinkimą. Jis regėjo iš 
vienos pusės “visiškai pasikeitusį žmonijos istorijos veidą“, 
iš kitos — taip pat “labai pasikeitusią bei patobulėjusią 
Bažnyčią"; jis žvelgė “į pilna gyvastingumo Bažnyčią“, spin- 
dinčią “šventumo grožiu“ (III, 16), todėl teisingai manė, 
kad “jau yra pribrendęs laikas“ duoti ne tik katalikams, 
bet “ir visai žmonių šeimai“ dovaną naujo Susirinkimo 
pavidalu (III,17). Šio Susirinkimo nutarimai turį nuskaid- 
rinti “žmonių širdis“, sustiprinti jas “krikščioniškosios iš- 
minties šviesa“ ir persunkti ligi gelmių visas jų “veiki- 
mo sritis“ (III,19). Svarbiausias tačiau jo “rūpestis — sėk- 
mingiau išsaugoti ir paskleisti krikščioniškosios doktrinos 

lobį? (III, 29). Popiežius jautė, kad į šį Susirinkimą “yra 
nukreiptos ne tik tautų akys“, bet kad į jį “yra sudėta 
ir viso pasaulio viltis“ (II,35); kitaip tariant, kad jis yra 
ne tik smalsumo, bet ir troškimo dalykas. Ir iš tikro, jau 
vien tai, kad beveik visa krikščionija siuntė į Romą savo 
stebėtojų, kad pasaulio spauda atidžiai sekė Susirinkimo 
eigą, kad jo svarstomi klausimai jaudino kiekvieną giliau 
mąstantį tikintįjį, — jau tai patvirtina Jono XXIII įžvalgą 
ir lūkesčius. II Vatikano Susirinkimas buvo giedri prošvais- 
tė Katalikų Bažnyčios padangėje. 


Bet praėjo vos keleri metai (Susirinkimas buvo užda- 
rytas 1965 m. gruodžio 8 d.), ir ši padangė jau ima tem- 
ti. Dar daugiau: joje renkasi debesų, gresiančių tikra aud- 
ra Bažnyčioje. Štai kaip kardinolas L. Jaegeris, Paderbor- 
no (Vokietijoje) arkivyskupas, apibūdina dabartinę nuotai- 
ką: “Argi įvyko paskutinių Susirinkimo dienų lūkesčiai? 
Argi pastaraisiais metais neregime skilimo pavojaus ir tęs- 
tinumo žlugties, užuot ramiai panaudoję ir toliau išvystę 
Susirinkimo mintis? Argi neregime dramatiško sankirčio tarp 
priešingų linkmių, visų tų begalinių ginčų tarp dvasiš- 
kių ir pasauliškių, viso to atsisakinėjimo nuo kunigiškų 
pareigų, tų psichologinių  schizmų, savavališkų protestų, 
diskusijų, dažnai pasibaigiančių vien sąmyšiu bei kartė- 
liu? Argi negresia mum pavojus statmeninę maldingumo li- 
niją (Dievop) prarasti socialinės bei politinės gulstinės li- 
nijos naudai?... Dar nėra praėję nė penkerių metų nuo 
Susirinkimo užbaigos, o jau vargais negalais prasidėjęs at- 
naujinimas gresia išsigimti į lūžį su tradicija. Vietoje są- 
jūdžio auga nerimas. Vietoje naujo gyvenimo stiliaus vis 
labiau įsigali bandymai be perstogės. Naujas tikėjimo aiš- 
kinimas patenka į pavojų prarasti tikėjimo turinį. Eku- 

meninis skubotumas manosi galįs išspręsti teologinius klau- 
simus savaimingais užmojais ir tuo būdu tik artina nau- 
jų shizmų grėsmę“.? Tai žodžiai ne kokio nors siauruo- 
lio, kuris, užsisklendęs savo pakampėje, purkštauja prieš vi- 
sa, kas nauja; ne, kardinolas Taegeris yra žinomas kaip 
pokalbiui didžiai atviras ir plačiadvasis ganytojas. Tai žo- 
džiai žmogaus, susirūpinusio, kad dabartinis sujudimas Baž- 
nyčioje nenutoltų nuo Susirinkimo pradėto pažangaus ke- 
lio. Juk “Susirinkimo pažanga“, sako kardinolas, “niekur 
nereiškė lūžio su praeitimi: ji kilo iš Šventojo Rašto ir iš 
apaštališkosios Tradicijos“ (t.p.). Tuo tarpu dabar vis aist- 
ringiau mėginama arba šokti du tūkstančiu metų atgal į 
vad. “pirminę Krikščionybę“, arba veržtis priekin į vad. "atei- 
ties Bažnyčią'. Organinis garstyčios grūdelio augimas mėgi- 
namas pakeisti vad. “visuomeniškai-kritine kūryba? kaip pil- 
namečio krikščionies — tiek dvasiškio, tiek pasauliškio — 
veikla. 

Todėl mes ir klausiame: ką tai visa reiškia? Kas čia 
yra įvykę, kad auga tokia įtampa? Kas tai — praeinantis 
sukrėtimas arba krizė, kokių Bažnyčios istorijoje yra bu- 
vę nemaža, ar nuolatinė būsena, kuria Bažnyčia, kaip ke- 
leivė žemėje, niekados nusikratyti negali? Štai klausimas, 
kuris mus verčia kiek giliau pasvarstyti ne tik regimus bei 
įaučiamus įvykius, bet ir pačią Bažnyčios esmę ryšium su 
jos vieta pasaulyje. Nes tik pasaulio akivaizdoje pasirodo, 
kas Bažnyčia iš tikro yra ir kuo ji turinti virsti, vykdy- 
dama savo gyvenimo pakaitas. 


1. Du sąjūdžiai: pažangusis ir atžangusis 


Skilimo galimybę mini ne tik kardinolas L. Jaegeris. 
Apie ją kalba ir žinomas teologas K. Rahneris? Į ją yra 
nurodęs net pats popiežius Paulius VI savo kalboje Late- 

rano bazilikoje 1969 m. balandžio 4 d. Bijomo skilimo pa- 
grindas esančios dvi linkmės, kurios iš lėto, tačiau neat- 
laidžiai susiklostančios į du sąjūdžiu dabartinėje katalikijo- 
je. Šie sąjūdžiai pamažu virsta organizacijomis, turinčio- 
mis savo vadų bei statutų, traukiančiomis savęspi vis dau- 
giau tikinčiųjų ir plintančiomis jau net tarptautinėje plot- 
mėje. Pirmasis vadina save išdidžiai “progresistais" arba “pa- 
žangininkais', antrasis nesidrovi “tradicionalistų' vardo, ta- 
čiau pirmojo yra pašiepiamas kaip atžangus. Šių dviejų 
sąjūdžių šaltinis yra priešinga samprata Bažnyčios padėties 
po II Vatikano Susirinkimo. Bet jų nuotaika ir veiklos 
priemonės yra nuostabiai panašios. 


Pirmajam — “pažangiam' — sąjūdžiui atrodo, kad po 
Susirinkimo prasiveržusi įtampa esanti atsinaujinimo ženk- 
las. Bažnyčia nusikratanti senienomis, ją slėgusiomis am- 
žiais. Ji kurianti naujų tikėjimo, meilės ir vilties išraiš- 
kos lyčių, artėjanti prie modernaus žmogaus, pabrėždama 
jo mastyseną tiesai suvokti, jo sąžinę gėriui vykdyti, jo sko- 
nį kultui apipavidalinti. Bažnyčia apsupanti šį Žmogų sa- 
vo rūpesčiu ir serganti jo negandais, gindama jo neatšau- 
kiamą bei nepaneigiamą teisę būti laisvam, gerbiamam ir 
aprūpintam. Todėl ištisa daugybė visų šalių teologų ir 
sielovadžių priima dabartinį sujudimą Bažnyčioje kaip sa- 
vaime suprantamą bei atsinaujinimui būtiną ir kovoja už 
ii įvairiais būdais, nesykį net ir tokiais, kurie anksčiau 
Bažnyčioje būtų buvę visiškai neįmanomi: bažnyčių užgro- 
bimu, demonstracijomis prieš hierarchiją, popiežiaus kritika, 
kunigų stojimu į socialinių partizanų eiles ir t.t. Ši link- 
mė pergyvena dabartinį vyksmą Bažnyčioje tarsi antrąjį 
renesansą — betgi nebe pasaulinėje, o religinėje plotmėje. 
Kad šiame atgimimo vyksme esama įtampos ir net skaus- 


14 


mų, tai esą nenuostabu, nes nieko naujo nekylą be kan- 
čios. Krikščionies atgimimas esąs lydimas traukulių, kaip ir 
žmogaus gimimas. Bet kaip moteris greitai pamirštanti 
skausmus, davusi pasauliui naują gyventoją, taip ir Baž- 
nyčia greitai pamiršianti visus dabartinius negandus, su- 
brandinusi pasauliui naują krikščionį. Šios viltingos bei švie- 
sios nuotaikos yra pilna dabartinė teologija, kurios prie- 
kyje kaip vadovas stovi tarptautinis žurnalas “Concilium", 
pradėtas leisti 1965 m. Jis suvokia save tarsi II Vatikano 
Susirinkimo linkmės tęsinį ir nori savo darbą grįsti šiuo 
Susirinkimu “ypatingu būdu“, pranešdamas skaitytojui “nau- 
jus klausimus ir naujus atsakymus visų teologinių moks- 
lų srityse“.* Šiuos klausimus bei atsakymus žurnalas ke- 
lia ir randa, išeidamas “iš mūsų pačių padėties“, rodan- 
čios “kelią geriau suprasti Dievo žodį, taikomą mūsų lai- 
kų žmogui ir pasauliui“ (p.l). 

Antrajam betgi sąjūdžiui visa tai atrodo, kaip didžiu- 
lis Bažnyčios silpnėjimas ir net jos išdavimas. "Tai aiškiai 
teigia, sakysime, K. Reppgenas, kalbėdamas apie autoriteto 
reikalą Bažnyčiai: “Mes gyvename tokį metą, kuris, bažnytiš- 
kai žiūrint, yra persunktas tikėjimo svyravimu ir tikėji- 
mo turinio nykimu“.? Ir šios nuomonės yra ne jis vienas. 
Prisiminkime tik dviejų pasaulinių garsenybių balsą šiuo 
atžvilgiu: Dietrich von Hildebrando, etiko ir vertybių filo- 
solo, kuris dabartinį sujudimą Bažnyčioje vadina "Trojos 
arklio įvedimu į Viešpaties miestą? vadinasi, klastingu prie- 
šo brovimusi į pačią šventyklą, kad ją išniekintų ir suar- 
dytų; ir Tacgues Maritaino, metaliziko ir humanisto, ku- 
ris šiandieninę Bažnyčios linkmę laiko naujuoju moderniz- 
mu ir subjektyvizmu, išaugusiu iš pastarųjų amžių Vaka- 
rų Europos filosofijos“ Šiuodu balsai darosi juo svaresni, 

kad jų autoriai savo metu yra buvę labai pažangūs sa- 
vo mintimi. Maritainas yra turėjęs dėl to sunkumų net Va- 
tikane. Todėl negalima jų pasisakymų aiškinti kaip dvie- 
jų atsilikėlių murmėjimo. Visas šias abejones bei kritikas 
stiprina ir paties popiežiaus balsas, kuris nesykį ir tai la- 
bai aiškiai pasisakė prieš mada virtusią bažnytinio gyveni- 
mo kritiką; nusiskundė, kad šiandien tikėjimas yra įvairių 
srovių griaunamas, kad net ir kai kurie teologai neiną ge- 
ru keliu, skelbdami savas nuomones taip, tarsi jos būtų 
tikėjimo tiesos, ir tuo sujaukdami sąžinės laisvę su mąsty- 
mo laisve* Pridėkime prie šių teorinių pasisakymų dar 
praktiškai veikiančias grupes, kurios šiandien telkiasi Baž- 
nyčioje, kad gintų ją nuo ano Trojos arklio, kaip “Una 
voce“, “Pro Maria“, “Pro Ecelesia et Pontifice“, “Nunc et 
semper“, — ir gausime vaizdą antrojo sąjūdžio, nemažiau 
atkaklaus kaip ir pirmasis ir nevengiančio taip lygiai gru- 
bių priemonių kaip demonstracijos (1968 m. prieš kardi- 
nolą J. Dėpinerį Minchene), įžeidinėję lapeliai (kuni- 
gų susirinkimo Šveicarijoj proga), skundai Vatikanui (prieš 
teologus Kingą, Schilebeecksą, Schoonbergą ir kt.), ruo- 
šiamas “žygis į Romą' kaip protestas prieš naują Mišių 
sąrangą ir t. t. 


Šių linkmių bei sąjūdžių įtampa kaip tik ir pažadi- 
na įspūdį, esą Katalikų Bažnyčiai gresiąs skilimas. Šį įspūdį 
sustiprina dar ir tai, kad minėtos dvi linkmės eina per vi- 
są bažnytinį gyvenimą, pradedant kardinolais ir baigiant 
studentais. Kažkoks plyšys yra atsivėręs visoje Bažnyčioje ir 
regimas visose srityse. Jis skelia ne tik paprastus tikinčiuo- 
sius, bet ir vienuolynus ir hierarchiją. Net pačioje Romos 
kurijoje, kaip liudija kardinolų Ottaviani ir Bacci laiškas 
popiežiui, šis plyšys yra jaučiamas: tai, kas Apeigų Kongre- 

gacijos bei Liturginės Komisijos kruopščiai parengta, teolo- 
gų patikrinta, popiežiaus patvirtinta ir paskelbta (būtent: 
nauja Mišių tvarka), — visa tai laiko du kurijos kardi- 
nolai pensininkai nuolaida protestantizmui ir prašo popie- 
žių atšaukti! Žinoma, ar skilimas iš tikro įvyks, niekas pa- 
sakyti negali. Tačiau numoti ranka į jo ženklus būtų pra- 
žūtinga, nes, kaip būdingai sako žinomas Bažnyčios istori- 
kas H. Jedin ryšium su protestantų reformacija, “niekas 
tiek neskatina tikėjimo skilimo, kaip iliuzija, esą skilimo 
iš viso nėra"? Reiktų tad rimtai susimąstyti akivaizdoje 
tokių grasinimų, kaip kai kurių Olandijos kunigų, esą jie 
sudarysią nuo vyskupų nepriklausomą bendriją, jei šie ne- 
leisią kunigauti tiem, kurie gavo leidimą vesti, tačiau kaip 
tik dėl to turėjo atsisakyti kunigiškųjų pareigų;'? arba 
84 teologų raštas Vokietijos, Austrijos ir Šveicarijos vys- 
kupam, esą celibato klausimas pasidaręs toks rimtas, jog 
gresiąs “suskaldyti Katalikų Bažnyčią“, užtat reikią “Baž- 
nyčios vienybę laikyti aukštesniu gėriu negu drausmės nuos- 
tatą", nes “dabartinė padėtis pasiekusi tokio aštrumo, jog 
pasidariusi daug pavojingesnė, negu iš sykio atrodo“?! 
Toki reikalavimai — jų esama šiandien begalės — rodo, 
kad Bažnyčia yra tapusi savotišku ugniakalniu, kurio grės- 
mingi požeminiai smūgiai aiškiai girdėti ir kuris galįs pra- 
siveržti kiekvieną dieną. 

Ir vis dėlto visa tai nėra atsitiktinis dalykas. Įtampa 
ir net kova kyla, kaip sakėme, todėl, kad minėti sąjūdžiai 
priešingai supranta Bažnyčios būseną pasaulyje. Tačiau ši 
samprata nėra kokia savavališka išmonė. Anaiptol! Ji glū- 
di pačioje Bažnyčioje, kurios prigimtis yra pilnutinė savyje 
ir sykiu dalinė savo išraiškoje; pilnutinė, nes Bažnyčia yra 
visuma, apimanti Dievą, žmogų ir pasaulį; dalinė, nes ši 

jos pilnatvė gali būti pasaulyje vykdoma visados tik nuotru- 
pomis. Dabartinė priešingybių proverža Bažnyčioje užiat 
ir yra ne kas kita kaip pastanga aną esminę pilnatvę įspraus- 
ti į vieną kurią istorinę nuotrupą ir manyti, tuo jau at- 
sakius į klausimą, kaip Bažnyčia turi būti bei elgtis pasau- 
lyje. Tačiau taip lengvai šis klausimas nėra išsprendžia- 
mas, nes pats Bažnyčios ir pasaulio santykis yra atremtas 
į priešingybę arba, kaip šiandien sakoma, į dialektiką. Trum- 
pas Žvilgsnis į šį pagrindinį Bažnyčios prigimties bruožą 
gal padės mums geriau susivokti dabartinėje painiavoje ir 
sykiu tiksliau įvertinti dabartinę įtampą.!* 

Bažnyčia yra “ne iš pasaulio“ (Jon 17,14) ir sykiu 
turi eiti “į visą pasaulį“ (Mork 16,15). Tai daugiau negu 
tik paprasta priešingybė tarp dieviškojo ir žmogiškojo pra- 
do, kaip paprastai manoma. Tai taip pat daugiau, negu 
tik žmogiškojo prado negalia išreikšti dieviškąjį pradą vi- 
su jo žėrėjimu. Nes būti “ne iš pasaulio“ reiškia Bažny- 
čiai ne tik antgamtinę jos kilmę, bet kartu ir esminę jos 
būseną. Bažnyčia niekad negali būti taip, kad ji virstų 
“iš pasaulio", vadinasi, kad jos būsena pasaulyje virstų 
pasaulio meile, nes pasaulio ir Dievo meilė yra nesuderi- 
namos: “Jei kas myli pasaulį, jame nėra Tėvo meilės“ (1 
Jon 2,15). Todėl nors Bažnyčia ir yra siunčiama “į visą pa- 
saulį", ji turi nepamiršti, kad Tiesos Dvasios “pasaulis pri- 
imti negali" (Jon 14,17). Kitaip tariant, Bažnyčia turi ži- 
noti, kad jos veikla pasaulyje niekad nebus pastoviai sėk- 
minga, kad ji niekad pasaulio visiškai nepalenks Kristui 
kaip Galvai (plg. Efez 1,10) ir kad todėl jos buvimas bei 
veikimas pasaulyje visados liks šiam svetimas ir dažnai 
net nepakenčiamas. Juk “visas pasaulis guli piktenybėje“ 
(1 Jon 5,19) ir todėl anksčiau ar vėliau sukyla prieš Baž- 
nyčią, ardydamas jos darbus ir persekiodamas ją pačią. 

Iš kitos pusės Bažnyčios paskirtis eiti “į visą pasau- 
li" reiškia taip pat daugiau, negu tik erdvinį jos kelią per 
žemės paviršių. Tai daugiau negu tik paprastas Evange- 
lijos skelbimas stabmeldiškom tautom. Tai irgi esminė Baž- 
nyčios būsena. “Visas pasaulis“, į kurį Bažnyčia turi eiti, yra 
ne tik visas žemės rutulys su visomis tautomis, bet ir vi- 
sas šių tautų gyvenimas su istoriniu jo turiniu. Eiti “į 
visą pasaulį“ reiškia Bažnyčiai eiti kaip tik į tai, kas yra 
“iš pasaulio". Bažnyčia yra įsteigta pasauliui ir tik pasau- 
lyje ji įvyksta kaip išganomoji jėga. Eiti “į visą pasaulį“ 
reiškia tad plėsti šią išganomąją jėgą, kuri esmėje yra ne 
kas kita kaip meilės jėga. Kaip “Dievas taip mylėjo pa- 
saulį, jog davė savo viengimį Sūnų“, kad “pasaulis per Jį 
būtų išgelbėtas“ (Jon 3,16-17), taip ir Bažnyčia, būdama 
Kristus laike bei erdvėje, turi pasisavinti šią Dievo meilę 
pasauliui ir padaryti ją savo gyvenimo ženklu, iš kurios 
žmonės pažintų jos pasiuntinybę. Kitaip tariant, Bažny- 
čia turi pasaulyje taip būti bei veikti, kad ši jos būsena 
bei veiksena iš tikro virstų pasaulio meile. 


Taigi stovime prieš kažkokią nesuvokiamą paslaptį. 
Bažnyčia ir pasaulis neigia vienas kitą ir kartu ilgisi vie- 
nas kito; Bažnyčia ir pasaulis būna dviejose iš esmės skir- 
tingose plotmėse ir kartu turi susieiti į vieną plotmę, sek- 
dami Kristumi, kuris, būdamas Dievas, įsikūnijo žmogaus 
prigimtyje ir tapo viena Asmenybe; pasaulis nekenčia Baž- 
nyčios ir nepriima jos Tiesos, nes jis nekenčia Kristaus 
(plg. Jon 7,7; 15,18), kartu betgi jis yra Kristaus nuosa- 
vybė, kurios pasiimti Jis kaip tik ir atėjo įsikūnijimo me- 
tą (plg. Jon 1,11); Bažnyčia neturi mylėti pasaulio ir kar- 
tu turi būti taip, kad ši jos būsena taptų pasaulio meile, 
nes ir jos Steigėjas mirė už pasaulį iš šiojo meilės. Baž- 

nyčia paneigtų savo esmę, jei būtų “iš pasaulio“, kartu 
tačiau ji paneigtų savo pasiuntinybę, jei neitų “į visą pa- 
saulį? ir jo meilės nepadarytų savos būsenos bei veikse- 
nos atrama. Ši Bažnyčios ir pasaulio priešingybė ir sykiu 
ši laukiama Bažnyčios ir pasaulio vienybė niekad neturi 
pradingti mum iš akių, jei norime suprasti tiek pačią Baž- 
nyčią savyje, tiek jos pakaitas, jos sąjūdžius, jos įtampas, 
jos laimėjimus ir pralaimėjimus. 


2. Pažangiojo ir atžangiojo sąjūdžio vienašališkumas 


Ir štai, šios priešingybės, glūdinčios pačioje Bažnyčios 
prigimtyje, kaip tik nesuvokia arba pakankamai nepaiso nė 
vienas aukščiau aprašytas sąjūdis. Kiekvienas iš jų pasi- 
renka vieną kurią anos priešingybės pusę: arba “ne iš pa- 
saulio" arba “į visą pasaulį" ir tuo būdu Bažnyčią suskal- 
do, suskaldydami ir pati Kristų, nes Bažnyčia juk ir yra 
Kristus istorinėje šio žemės gyvenimo tėkmėje. Amžiais kar- 
tojasi ta pati klaida, prieš kurią kovojo jau šv. Jonas 
apaštalas, sakydamas, kad “kiekviena dvasia (t.y. pažiūra, 
Aut.), kuri perskiria Jėzų (lot. tekste “solvit Jesum“ — 
suardo, sugriauna Jėzų, Aut.) yra ne iš Dievo“ (1 Jon 
4,3). O suardyti Jėzų reiškia teigti arba tiktai To dieviš- 
kumą, nuvertinant Jo žmogiškumą, arba tiktai Jo Žmogiš- 
kumą, nuvertinant Jo dieviškumą. Pilnutinis Kristaus supra- 
timas yra tik tada, kai Jis tikimas kaip Dievažmogis, va- 
dinasi, kaip tikras Dievas ir tikras žmogus, nešinąs abie- 
įom prigimtim visu jų turiniu, jungiamom vieno dieviško- 
jo Logos Asmens. Ir tik šios Kristaus sampratos šviesoje 
galima teisingai suvokti ir Bažnyčią bei jos santykį su pasau- 
liu, nes priešingybė, kurią atskleėidėme Bažnyčioje, glūdi ir 
Kristuje. 

Dar daugiau: Kristaus sąrangos priešingybė yra įsikūniju- 
si Bažnyčioje kaip Jo Kūne ir kaip Jo tęstinume istorijo- 
je. Kaip Kristus yra “ne iš kūno valios“ (Jon 1,13), taip 
Bažnyčia yra “ne iš pasaulio“. Tačiau kaip Kristus “atė- 
jo kūne“ (1 Jon 4,2), taip Bažnyčia eina “į visą pasaulį“. 
Santykis Bažnyčios su pasauliu yra lygiai toks pat, koks yra 
santykis Kristaus su kūnu žmogiškosios prigimties prasme. 
Kaip asmeniniame Kristuje negalima perskirti Dievo ir žmo- 
gaus, nesuardant Jo pilnatvės ir tuo būdu nepaneigiant Jo 
paties (plg. 1 Jon 4,3), taip ir istoriniame Kristuje, vadi- 
nasi, Kristuje, veikiančiame erdvėje bei laike ligi pasaulio 
pabaigos, negalima perskirti Bažnyčios ir pasaulio, nesuža- 
lojant jos esmės ir pasiuntinybės. Ši tad Kristaus, o tuo pa- 
čių ir Bažnyčios pilnatvė kaip tik ir pradeda šiandien būti 
pamirštama. 

Pirmasis sąjūdis, vadinąsis "pažangiu", atsiremia į ant- 
rąją minėtos priešingybės puse — eiti “į visą pasaulį“, pa- 
miršdamas arba bent lygiomis nevertindamas pirmosios pu- 
sės — “ne iš pasaulio“. Pamiršus gi šią pusę, Bažnyčia 
savaime virsta pasaulio dalele, vienu pasaulio sąrangos pra- 
du, netekdama nuovokos, kas yra “iš pasaulio“ ir kuo ji 
niekados nėra ir negali būti. Kai šiandien, pavyzdžiui, at- 
siranda kunigų, kurie darosi homoseksualistų dvasios va- 
dais (Amsterdame) '*2 arba vad. “nuogalių kultūrą“ prak- 
tikuojantiem mėgina laikyti jų maudynių vietose šv. Mi- 
šias (Aachene), tai tuo jie tik parodo, kad Bažnyčios dės- 
nis būti “ne iš pasaulio" jiem yra virtęs jau seniena. Šio 
sąjūdžio šalininkai nebesuvokia, kad Bažnyčia, be abejo, 
turi eiti į nusidėjėlius, kaip į juos ėjo ir Kristus (plg. 
Mork 2,17), tačiau ne tam, kad juos jų nuodėmėje pa- 
liktų ar net jų sambūrius pateisintų, bet tam, kad juos 

pakeltų į Dievo vaikų aukštį ir jiem taip lygiai tartų, 
kaip Kristus tarė svetimoterei: “Eik ir daugiau nebenusi- 
dėk“ (Jon 8,11). Jeigu Bažnyčia šio “nebenusidėk“ ne- 
pabrėžtų ir nusidėjėlio šiuo keliu nekreiptų, tai visa jos 
sielovada virstų psichologine arba medicinine terapija, var- 
gu ar geresne už specialistų psichologų ar gydytojų tera- 
piją, o patyčios pilnas posakis “tikėti yra sveika“ virstų 
tokios sielovados gaire. Tokiu atveju Bažnyčia tikrai būtų 
pasauliui nereikalinga, nes pasaulis gamtinei terapijai turi 
geresnių priemonių, negu Bažnyčia. 

Šitoje vietoje tad ir ryškėja ano “pažangaus' sąjūdžio 
tragika. Mėgindamas savo veiklą grįsti vienu tik principu 
“i visą pasaulį" ir pasitikdamas šį pasaulį išskėstomis ran- 
komis, šis sąjūdis galų gale pasirodo esąs pasauliui iš vi- 
so nereikalingas, nes jis nesako nieko, ko pasaulis nežino- 
tų, ir neduoda nieko, ko pasaulis neturėtų. O svaidyma- 
sis bendromis idėjomis — lygybė, gerovė, taika, neturtas, 
badas —, neparodant, kaip kasdienoje šios idėjos gali bū- 
ti įvykdytos, arba siūlant tokių būdų, kurie yra grynos 
išmonės, neatsiremiančios į žemę, pažadina įspūdį, kad čia 
turime reikalo ne su Bažnyčios gerintojais, bet su svajoto- 
jais — tegu ir turinčiais geriausios valios bei kilniausių 
norų. Būdinga dar ir tai, kad ano “pažangaus' sąjūdžio 
šalininkai labai stipriai pabrėžia pakaitų reikalą laisvame 
Vakarų pasaulyje, bet beveik nieko neužsimena apie rei- 
kalą keisti komunistinį Rytų pasaulį. Atoveika į vakarie- 
tiškas neteisybes čia yra nuostabiai skirtinga nuo atovei- 
kos į rytietiškas neteisybes. 

Maždaug tą patį reikia pasakyti ir apie antrąjį sąjū- 
di, kuris kovoja už tradicines Bažnyčios gyvenimo lytis: lo- 
tynų kalbą liturgijoje, formalinį autoriteto išlaikymą, valdy- 

mo telkimą vienose rankose, juridinės galvosenos bei veik- 
senos pirmenybę ir t.t. Šis sąjūdis atsiremia į pirmąją mi- 
nėtos priešingybės pusę, kad Bažnyčia yra “ne iš pasau- 
lio", pamiršdamas arba irgi nepakankamai įvertindamas ant- 
rosios pusės — eiti “į visą pasaulį“. Jam atrodo, kad ši ant- 
roji pusė jau esanti įvykdyta, nepastebėdamas, jog Bažny- 
čios uždavinys eiti “į visą pasaulį“ yra esmėje istorinis 
uždavinys, vadinasi, susijęs su laiku bei erdve ir todėl nie- 
kados negalis būti įvykdytas amžiams. Kaip Kristus, nors 
ir gimęs, kaip sakyta, “ne iš vyro valios“ (Jon 1,13), ta- 
čiau “atėjęs kūne“ (2 Jon 7), buvo visiškai istorinis, t.y. 
nešiojęs savos tautos, savo laiko, savo šeimos, savo Moti- 
nos bruožų, taip lygiai ir Bažnyčia, tasai istorijoje besi- 
skleidžiąs Kristus, kiekvieną sykį keičia regimą savo išvaiz- 
dą pagal tai, kur ir kada ji Evangeliją skelbia bei vykdo. 
Kiek “pažangusis" sąjūdis nuvertina Kristaus dieviškumą, o 
tuo pačiu ir Bažnyčios pradą būti “ne iš pasaulio“, tiek 
"tradicinis" sąjūdis nuvertina Jo žmogiškumą, o tuo pačiu 
ir kitą Bažnyčios esminį pradą eiti “į visą pasaulį“. Bažny- 
čios dieviškumas “tradicinio' sąjūdžio esti supainiojamas su 
jos Žmogiškumu, pamirštant, kad šie du pradai vienas ki- 
to neatstoja ir vienas su kitu nesusimaišo — taip lygiai, 
kaip dvi prigimtys Kristuje (dieviškoji ir Žmogiškoji) ne- 
perima viena kitos veikimo ir nestoja viena kitos vieton. 
Kad Bažnyčia yra “ne iš pasaulio", vadinasi, kad ji tiek 
savo kilme, tiek savo esme yra dieviška, tai anaiptol dar 
nereiškia, kad ji turi atatupsta trauktis iš pasaulio ir virs- 
ti neistorine. Tai toks pat nesusipratimas, kaip doketų ere- 
zijos, esą Kristaus žmogiškoji prigimtis buvusi tik išvaiz- 
da, o ne tikras kūnas. Kaip Kristus yra tikras Žmogus, 
taip Bažnyčios pasiuntinybė vyksta tikrame pasaulyje ir tik- 

rai pasauliniu būdu. Nuistorinti Bažnyčią yra tokia pat 
klaida, kaip ir nužmoginti Kristų. 


“Tradicinis? sąjūdis, vienašališkai pabrėždamas Bažny- 
čią kaip esančią “ne iš pasaulio“, pergyvena galų gale tą 
pačią tragiką, kaip ir “pažangusis" sąjūdis, visa galia verž- 
damasis eiti “į visą pasaulį“: “tradicininkai', kaip ir “pa- 
žangininkai', netenka nuovokos, kas yra “iš pasaulio“. Ant- 
rasis sąjūdis, pasisakydamas už tai, kad reikią palaikyti jau 
esamus bažnytinio gyvenimo išraiškos būdus, nejaučia, kad 
visi šie būdai bei lytys kaip tik yra paimti “iš pasaulio“. 
Tiek lotynų kalba liturgijoje, tiek gregorianinis giedojimas, 
tiek dabartinė Bažnyčios valdymo sistema, tiek formalinis 
autoritetas yra ne Viešpaties apreikšti ar pateikti, bet Žmo- 
gaus sukurti dalykai, savo metu Bažnyčios perimti ir joje 
įtvirtinti. Jie nėra Tradicija tikrąja šio žodžio prasme, va- 
dinasi, Tradicija kaip dieviškojo apreiškimo šaltinis. Tie yra 
tradicija tik žmogiškųjų papročių prasme. Jie yra istorinio 
išsivystymo padarai, todėl gali, o kai kada net ir turi būti 
keičiami, kai istorija pasuka kita linkme, negu kad ligi 
šiol buvo ėjusi. Prisirišti prie jų taip, tarsi jie sudarytų 
tikėjimo ir dorovės nekintamus pradus, reiškia iš tikro ne- 
suvokti, kas yra “ne iš pasaulio“; tai reiškia laikyti “ne 
iš pasaulio" tai, kas savo esmėje yra kaip tik “iš pasau- 
lio". Čia “tradicinis sąjūdis atsiduria tokiame pat akligat- 
vyje, kaip ir “pažangusis' sąjūdis. Kaip “pažangusis" sąjūdis, 
verždamasis “į visą pasaulį“, pasirodo esąs pasauliui nerei- 
kalingas, taip “tradicinis" sąjūdis, stipriai pabrėždamas pra- 
dą “ne iš pasaulio“, pasirodo esąs giliai įklimpęs pasau- 
lyje, nes gina Dievo vardu tai, kas yra, Kristaus žodžiais 
tariant, ciesoriaus. Be abejo, galima ir kai kada net reikia 
ginti senas bažnytinio gyvenimo lytis. Tačiau ne todėl, kad 

jos būtų dieviškos, bet kad jos yra žmogiškai ir kultūriš- 
kai vertingos ir todėl nekeistinos bevertėmis arba menka- 
vertėmis lytimis. Tradicinių lyčių, paimtų iš pasaulio, 
saugojimas turi būti grindžiamas ne principu “ne iš pa- 
saulio“, bet šių lyčių kokybe žmogiškuoju atžvilgiu. 

Abu tad sąjūdžiai yra vienašališki. Jie yra teisingi tuo, 
ką jie teigia, bet abu virsta sektantiškais tuo, ką neigia 
arba ko nepaiso bei per maža vertina: “pažangusis" sąjūdis 
Bažnyčios prado “ne iš pasaulio“, “tradicinis '— Bažny- 
čios prado “į visą pasaulį“. Abiem jiem stinga pilnatvės 
nuovokos ir tuo pačiu kritiškumo savęs pačių atžvilgiu. Jie 
teisingai pastebi kitų silpnybes, pavojus ir klaidas, tačiau 
jie nuostabiai lengvapėdiškai aplenkia savo pačių viena- 
šališkumus. Štai kodėl šiandien jau pradedama reikalauti 
“kritiškai vertinti linkmes“ (p. 52), suprantant Bažnyčią 
kaip visumą ir tik šios visumos šviesoje sprendžiant apie 
atskiras jos sritis ir joje kylančius sąjūdžius. Jau esą atė- 
jęs laikas, “santykį tarp tikėjimo ir pasaulio permąstyti ne 
tik pasaulio, bet ir tikėjimo atžvilgiu. Nes tikėjimas darosi 
gyvas ne tik tuo, kad įsišaknija pasaulyje — šis įsišakni- 
jimas yra neabejotinai reikalingas —, bet kartu ir tuo, 
kad pasaulis yra palenkiamas aiškiai tikėjimo kritikai''.?* 
Kaip tik šio dvejopo žvilgsnio ir stinga minėtiem sąjūdžiam: 
pirmajam žvelgti į pasaulį tikėjimo akimis ir pasiklausti, 
ar jo peršamas įsišaknijimas pasaulyje iš tikro atitinka 
Evangelijos esmę; antrajam žvelgti į tikėjimą pasaulio aki- 
mis ir pasvarstyti, ar jo pabrėžiamas laikymasis tradicinių 
lyčių iš tikro atitinka istorinę dabartį. 

Jeigu tačiau šių dviejų vienašališkai nusiteikusių są- 
jūdžių sandora viskas ir baigiųsi, mum iš viso netektų kal- 
bėti apie aną esminę Bažnyčios ir pasaulio priešingybę, iš 


25 


kurios kaip tik ir kyla krikščioniškojo gyvenimo tragika, 
prasiveržusi šv. Povilo skundu: “Nelaimingas aš žmogus!“ 
(Rom 7,24). Bažnyčia yra, kaip sakėme, visuma bei pil- 
natvė. Tačiau kaip tik todėl ji negali būti pasaulyje įvyk- 
dyta, nes pasūulis pilnatvės nepakelia. Jame gyvenąs ir ji 
valdąs blogis, šv. Povilo vadinamas “nuodėmės įstatymu" 
bei “nuodėmės valdžia" (Rom 7,14-25), sukyla prieš kiek- 
vieną Bažnyčios mėginimą išreikšti savą visumą kurioje 
nors dalyje. Savo praktikoje Bažnyčia yra priversta vykdyti 
save kaip visumą tiktai atskiromis vertybėmis. Todėl ji vie- 
nas jų kartais pabrėžia labiau negu kitas, vienų daugiau 
ar mažiau atsisako kitų naudai. Bažnyčia neneigia jokios 
vertybės, nes, kaip šv. Povilas krikščionim skelbia, “visa 
yra jūsų“ (1 Kor 3,22). Krikščioniškasis gyvenimas yra 
pilnutinis savo gelmėmis ir savo atbaiga. Tačiau jis visados 
yra tik dalinis savo išraiška pasaulyje. Ir čia kaip tik glū- 
di jo tragika, Juk jokia dalis nepajėgia įkūnyti pilnatvės. 
Dar daugiau: kiekviena dalis arba atskira vertybė, pabrėžta 
išskirtiniu būdu, savo išsivystyme susinaikina pati save. 
Tai, be abejo atitrauktas posakis, iš sykio vargu ar su- 
prantamas. Bet jis tuojau pasidarys gyvenimiškas ir aiš- 
kus, jei panagrinėsime vieną šiuo metu taip labai ginči- 
jamą dalyką, būtent: kunigų celibatą. To sklaida kaip tik 
ir parodys tik anų dviejų sąjūdžių vienašališkumą, tiek 
sykiu ir negdimybę pasiekti pilnatvės pasaulyje. Kartu ji 
mus įspės jokos pakaitos Bažnyčioje nelaikyti tobula ar ga- 
lutine, nes vsom jom gresia pavojus išsivystyti į savo 
pačių priešingibes ir tuo būdu sudužti, 


3. Pilnatvės tagika pasaulyje 


Visų Bažnyčios pakaitų gairė ir mastas turi būti,kaip 
sakyta, pilnavė. Tik jos šviesoje šios pakaitos gali būti 

vykdomos bei vertinamos. Ir štai, celibatas yra pavyzdys, 
kaip menkai ši pilnatvė šiandien yra paisoma ir kokia ne- 
prasminga kova vyksta tarp visokių sąjūdžių, pabrėžian- 
čių tą ar kitą vertybę Bažnyčioje. Celibatą čia norime bet- 
gi pasvarstyti tik kaip pavyzdį krikščioniškojo gyvenimo 
tragikai pavaizduoti, nesileisdami į ginčus jo palikimo ar 
panaikinimo reikalu, nes tai nėra šios knygelės uždavinys. 


Visiem šiandien yra arba bent turi būti aišku, kad 
celibatas ir kunigystė vienas su kitu esmėje nesiriša: esama 
celibato be kunigystės (moterų vienuolynai, pasauliškiai 
broliukai vyrų vienuolynuose, atskiri maldingi vyrai bei mo- 
terys, o Lietuvoje buvęs net ištisas vad. “davaktų? luomas). 
ir esama kunigystės be celibato (Rytų Bažnyčia; net ir ta 
jos dalis, kuri yra vienybėje su Roma). Kunigystė susijun- 
gė su celibatu tik Vakarų Bažnyčioje ir tik jos istorijos 
eigoje. Todėl šios istorijos eigoje ji ir gali būti nuo celi- 
bato atjungta, nes celibatas nėra jokia dogma, joks sakra- 
mentas, kunigų atveju net nė įžadas, kaip kad jis daro- 
mas. vienuolynuose. Tai tik teisinis nuostatas, neleidžiąs 
aukštesnius šventimus priėmusiem asmenim vesti (plg. CIC, 
can, 132) ir paverčiąs jų vedybas, negavus popiežiaus lei- 
dimo, negaliojančiomis (plg. CIC, can. 1072). Savyje ta- 
čiau celibatas kaip skaisti būsena “dangaus karalystės dė- 
lei" (Mat 19,12) yra didžiulė vertybė, Bažnyčios skelbta 
bei vykdyta nuo pat jos gyvenimo pradžios (plg. 1 Kor 
T.1-7,25-27). Ir štai, į šį dvejopa celibato pobūdį kaip tik 
ir atsiremia abu šiandieniniai sąjūdžiai. “Pažangusis" sąjū- 
dis reikalauja atjungti celibatą nuo kunigystės, nes jis esąs 
tik teisinis nuostatas. “Tradicinis" sąjūdis reikalauja ir to- 
liau palikti celibatą kaip įpareigojantį kunigus, nes jis esąs 
vienas iš krikščioniškojo tobulumo būdų bei priemonių. 

Abu sąjūdžiai yra teisingi savo teigimais, abu betgi nepas- 
tebi, kad nė vienas sprendimas nepasiekia to, ko siekia. 


Kunigystė buvo sujungta su celibatu Vakarų Bažny- 
čioje todėl, kad kunigas nebūtų pasidalinęs, vadinasi, kad 
jis visu savimi atsidėtų tiek savo ganomiesiem, tiek sa- 
vęs paties pašventimui. Į tai jau yra nurodęs šv. Povilas, 
kalbėdamas apie gerąsias nevedybų savybes: “Kas nevedęs, 
tas rūpinasi Viešpaties dalykais, kaip įtiktų Dievui. O 
kas vedęs, tas rūpinasi pasaulio dalykais, kaip įtiktų Žžmo- 
nai, ir yra pasidalinęs“ (1 Kor 7,32-33). Viešpaties da- 
lykai ir pasaulio dalykai, įtikimas Dievui ir įtikimas žmo- 
nai čia yra sustatyti vienas prieš kitą kaip vienas kitam 
kliudą ir todėl vargu ar suderinami — bent kasdienos ei- 
goje. Nepaisant to, kad šv. Povilas moterystę laikė Kris- 
taus ir Bažnyčios santykių atšvaita (pl. Efez 5,22-23), jis 
vis dėlto norėjo, kad jo ganomieji būtų kaip jis pats (plg. 
1 Kor 7,7), vadinasi, neapsunkinti kasdienos naštų, ati- 
traukiančių žmogų nuo Viešpaties. Vakarų Bažnyčia to- 
dėl ir mėgino taip ugdyti kunigus, jog jie iš tikro būtų 
“be rūpesčio": nepasidalinę, neatsidedą pasaulio dalykam, 
susitelkę tik apie savą pašaukimą pašvęsti kitus ir pačius 
save. Nuosekliai tad Bažnyčia uždraudė kunigam ne tik 
vedybas, bet ir daugybę kitokių užsiėmimų, kurie įvelia 
kunigą į pasaulinius reikalus, jį išblaško, suskaldo jo jė- 
gas ir apsunkina svetimais, su jo pašaukimu nieko bendro 
neturinčiais reikalais: prekybą (CIC, can. 142), mediciną 
(can. 139,2), advokatūrą (can. 139,3), atstovybę parla- 
mente (can. 139,4), bet kokią vietą valstybinėje adminis- 
tracijoje (can. 139,2), medžioklę (can. 138), lošimą pini- 
gais (can. 138) ir dar daugybę įvairių kitų smulkesnių 
pasaulinių pareigų bei pramogų. Vieni iš šių uždraus- 

tų dalykų buvo, be abejo, saugomi stropiau, kiti atlai- 
džiau. Neretai popiežius ar vyskupas atleisdavo tą ar kitą 
kunigą nuo vieno ar kito drausto dalyko, ypač nuo atsto- 
vybės parlamente, kai po I pasaulinio karo kūrėsi naujos 
demokratijos. Todėl ir Lietuvos seime dalyvavo keletas ku- 
nigų; pora iš jų yra buvę net ministeriais. Stropiausiai 
betgi Bažnyčia budėjo celibato atveju. Ligi pop. ĮJono 
XXIII gauti kunigui leidimą vesti buvo nepaprastai sunku. 
Celibatas kaip teisinis nuostatas krikščionių sąmonėje bu- 
vo beveik išnykęs: čia jis įsitvirtino kaip svarbi ir nuo ku- 
nigystės neatskiriama pareiga, pažyminti kunigą savotiška 
šviesa ir teikianti jam savotiško kilnumo ir net sakrališ- 
kumo. Nuodėmės prieš celibatą buvo pačios Bažnyčios lai- 
komos ne paprastais nusikaltimais prieš šeštąjį Dievo įsaky- 
mą, kaip pasauliečių atveju, bet šventvagyste (sacrilegium, 
can. 132), o tikinčiųjų akyse jos įgydavo ypatingo sunku- 
mo. Celibatas kunigo gyvenime buvo virtęs tarsi akies lė- 
lyte, kuri ypatingai buvo saugoma bei puoselėjama. 


Bet ar tai sulaikė kunigus nuo supasaulėjimo ir pasi- 
dalinimo? Kas bent kiek yra susipažinęs su Vakarų Baž- 
nyčios istorija, turės atsakyti neigiamai. Istorijos eigoje ku- 
nigija virto socialiniu luomu, įsitaisė žymiai geriau negu 
pasauliečiai, atsitvėrė nuo šiųjų kaip tik ana sakraline 
siena, sukūrė savas bendrijas, įsigijo savų ūkių, dvarų, 
rūmų ir, užuot rūpinusis “Viešpaties dalykais“, pradėjo rū- 
pintis tarnais bei tarnaitėmis, javais bei gyvuliais, namais 
bei baldais, laisvalaikio leidimu pramogomis, gėrimais bei 
žaidimais. Neturime jokių įrodymų, kad celibatas būtų 
pastūmėjęs kunigus uoliau eiti jų kaip ganytojų pareigas, 
dažniau lankant ligonius, apleistuosius, kalinius, vargšus, 
našlaičius ir kitus Bažnyčios narius, į kuriuos Kristus kaip 

tik visų pirma kreipėsi (plg. Mat 4,23-25; Luk 5,31-32). 
Tas pat yra ir su asmeniniu kunigų šventumu. Šv. Po- 
vilas, girdamas nevedybas, pastebėjo, kad jos “palengvina 
melstis Viešpačiui be kliūčių" (1 Kor 7,35). Peržiūrėję ta- 
čiau šventųjų sąrašą nuo to meto, kai celibatas buvo 
įvestas kaip visuotinis įsakymas (II Laterano Susirinkimo 
1139 d.), rasime jame kunigų (išskyrus vienuolius, nes 
tai visai kita sritis) tik labai nedidutį procentą. Vadinasi, 
tai, ko buvo siekta, įvedant kunigam celibatą, buvo sukliu- 
dyta to paties celibato, nes vienišumas atveria Žmogų ne 
tik Dievui, bet ir pasauliui, ir šis dažniausiai įkelia koją 
į vienišo žmogaus gyvenimą greičiau, negu Dievas. Kuni- 
gijos istorija patvirtina tai visu plotu. Ir lietuviškos ku- 
nigijos gyvensena ligi II pasaulinio karo nesudarė išim- 
ties. 


Visa tai teikia “pažangiajam" sąjūdžiui drąsos reikalau- 
ti atjungti kunigystę nuo celibato, leidžiant kunigauti ir 
vedusiem. Šis sąjūdis anaiptol neneigia celibato, prisiimto 
“dangaus karalystės dėlei“. Jis tik reikalauja, kad jo pri- 
siėmimas būtų visiškai laisvas, o ne susietas kaip įstaty- 
mas su kunigo šventimais bei pareigomis. Kitaip tariant, 
Bažnyčia turinti leisti tapti kunigu tiek tam, kuris veda, 
tiek tam, kuris neveda. Šalia vedusiųjų ir šeimas turin- 
čiųjų kunigų galį būti ir nevedusiųjų. Tai turėtų būti 
apsisprendimo, o ne teisinio įpareigojimo dalykas.'* Šio siū- 
lymo ir net reikalavimo, kuris dabar visur yra gana aistrin- 
gai svarstomas, pagrindas yra tas, kad esą mūsų laikai 
norį turėti kunigą ne kaip liturgą (kunigystė kaip šven- 
timai), kiek kunigą kaip sielovadį (kunigystė kaip funk- 
cija). Sielovadinis kunigystės pobūdis dabar yra taip stip- 
riai pabrėžiamas, kad norima pašalinti visas kliūtis, kurios 

ši pobūdį menkina ar net visiškai užtemdo. Celibatas esan- 
ti viena iš pačių didžiųjų šios rūšies kliūčių. Jis ati- 
tveriąs kunigą nuo pasauliškių tarsi kokia siena, padarąs 
ji pasauliškių gyvenimo nesuprantančiu, todėl negalinčių 
jų tinkamai pamokyti ir jiem jų sunkenybėse padėti. Mo- 
terystė ir šeima esančios kunigui celibatininkui pažįstamos 
tik iš tolo. Tuo tarpu tai jos sudarančios pasauliškio gy- 
venimo būdą, apimantį beveik visas sritis ir todėl keliantį 
daugiausia problemų. Nesusivokdamas šeimos srityje, ku- 
nigas pradeda nesusivokti nė visose kitose (pav. auklėjime, 
mokyme, mokyklų sąrangoje, profesijoje, socialiniame aprū- 
pinime ir t.t.), nes visos jos daugiau ar mažiau turin- 
čios ryšio su šeima kaip šiosios išplėtimas bei pratęsimas. 
Visai kitaip būtų, jei kunigas būtų vedęs ir turėtų šei- 
mos. Tada sielovadines savo pareigas jis galėtų atlikti žy- 
miai geriau ir išmaniau, nes pajėgtų suprasti pasauliškių 
kaip šeimos žmonių rūpesčius, vargus, sankirčius ir todėl 
galėtų sėkmingiau jiem vadovauti. “Pažangusis" sąjūdis vis 
labiau ima suprasti kunigą kaip tikinčiųjų bendruomenės 
seniūną (presbyteros), todėl ir nori, kad šis “seniūnas? 
nebūtų atsiskyręs nuo savos bendruomenės, o gyventų bei 
veiktų kaip ir visi. Vedybos kaip tik ir įjungtų kuni- 
gą į bendruomenės gyvenimą taip, kad jo gyvensena nieku 
nesiskirtų nuo visų kitų gyvensenos. Moterystė ir šeima 
pastatytų į tą pačią plotmę, kurioje esti visi vedusieji. 


Šie argumentai yra teisingi ir net įtikiną. Tačiau jie 
išleidžia iš akių aną, aukščiau minėtą, krikščioniškojo gy- 
venimo tragiką, glūdinčią sunaikinime kaip tik to, kas sie- 
kiama. Yra visiškai tiesa, kad vedybos įjungtų kunigą į ti- 
kinčiųjų bendruomenę taip, jog jo gyvensena nieku nesiskir- 
tų nuo visų kitų. Tačiau kaip tik šis įjungimas bei ne- 

išsiskyrimas ir sunaikintų tai, dėl ko reikalaujama leisti 
kunigam vesti, būtent: kunigo galią būti sielovadžiu. “Pažan- 
gusis' sąjūdis, pabrėždamas sielovados pradą kunigo veiki- 
me, kažkodėl nepastebi, kad sielovadai reikia daugiau negu 
tik šventimų.  Šventimų pakanka būti liturgu, vadinasi, 
teikti sakramentus. Bet jų nepakanka būti sielovadžiu, va- 
dinasi, eiti į Žmones, juos suprasti ir jiem padėti. Sielo- 
vadai šalia šventimų reikia dar aukštesnės žmogiškosios 
vertės, žadinančios pasitikėjimo tuose, kuriem norima va- 
dovauti. Jei šitokio pasitikėjimo nėra, ir sielovada nėra ga- 
lima. O pasitikėjimas čia dingsta arba bent silpsta, jei 
kunigas gyvena toki pat gyvenimą kaip ir visi kiti, nes 
šis jo gyvenimas — kaip ir visų kitų — yra pažymėtas 
tomis pačiomis silpnybėmis ar net ydomis bei nuodėmė- 
mis. Čia, kaip ir visur kitur, tinka mūsų Žmonių posa- 
kis: “Aklas aklą netoli nuves". Kunigų vedybos betgi kaip 
tik ir padarytų jų gyvenimą, pažymėtą tais pačiais trūku- 
mais kaip ir tų, kuriem jie nori vadovauti. 


Štai kaip šv. Povilas apibūdina vedusį dvasiški — vys- 
kupą, bet tai tinka ir kiekvienam kitam dvasiškiui: “Vys- 
kupas turi būti nepeiktinas, vienos moters vyras, blaivus, 
atsargus, rimtas, padorus, svetmylys, tinkąs mokyti, negir- 
tuoklis, nemušeika, bet romus, nebarningas, geras savo na- 
mų viršininkas, laikąs vaikus klusnume ir visokioje skaisty- 
bėje. Nes jei kas nemoka valdyti savų namų, kaip jis 
rūpinsis Dievo Bažnyčia?“ (1 Tim 3,2-5). Šiuose trum- 
puose žodžiuose yra suimti visi reikalavimai kunigui kaip 
sielovadžiui. Šv. Povilas čia kalba ne apie šventimų galią, 
bet kaip tik apie aną aukštesnę žmogiškąją vertę, be ku- 
rios sielovada arba rūpinimasis Dievo Bažnyčia yra neį- 
manoma. Tačiau kaipgi vedęs kunigas gali šios aukštes- 

nės vertės pasiekti? Pirmoji šv. Povilo reikalavimų pusė 
— būti blaiviam, atsargiam, rimtam, susivaldančiam — yra 
daugiau asmeninio pobūdžio ir priklauso nuo paties dvasiš- 
kio pastangų. Tačiau antroji pusė — būti geru savų na- 
mų viršininku, išugdyti vaikus klusnius bei skaisčius — 
yra šeiminio pobūdžio ir priklauso nuo visos šeiminės bend- 
ruomenės: nuo žmonos ir vaikų, nuo aplinkos, nuo mo- 
kyklos, nuo laiko dvasios, kuria šeima kvėpuoja. Ši šeimi- 
nė aukštesnė vertė yra daugiašalis dalykas, kurį apspren- 
džia ne tik tėvas, bet ir eibė įvairių kitų veiksnių. Šiuo 
atžvilgiu kunigų šeimos nesiskirtų nuo visų kitų šei- 
mų, net jeigu kunigai tėvai ir dėtų didelių pastangų, 
nes nei jų žmonos būtų šventosios, nei jų vaikai gim- 
tų šventi, nei jie gyventų šventoje aplinkoje. Gerų ku- 
nigiškų šeimų, iškylančių  žmogiškąja savo verte būtų 
tarp kunigų taip lygiai maža, kaip maža jų yra ir tarp 
pasauliškių. 


Nuosekliai tad šv. Povilo keliamas priekaištas, “jei kas 
nemoka valdyti savų namų, kaip jis rūpinsis Dievo Baž- 
nyčia?", būtų kartojamas nuolatos. O šis priekaištas, da- 
romas kunigo atžvilgiu, pakirstų visą jo sielovados darbą. 
Kunigas, kurio duktė valkiojasi su vyrais ar susilaukia pa- 
vainikio; kunigas, kurio sūnūs mokykloje yra padaužos, o 
laisvalaikiu dedasi į nenaudėlių bandas; kunigas, kurio 
žmona liežuvauja ir kelia vaidus kaimynystėje; kunigas, ku- 
rio žmona su juo persiskiria arba nuo jo pabėga su ki- 
tų, — šitoks kunigas gali būti liturgas, nes tam pašvęs- 
tas, bet jis negali būti sielovadis, nes neturi anos aukštes- 
nės vertės, pagrindžiančios jo galią vadovauti kitų sielom. 
Net tokio kunigo pamokslai gali būti tik dogmatiniai, nes 
kiekvienas moralinis pamokymas bei pabarimas tuojau su- 

kelių klausytojuose neigiamos atoveikos: “Pažiūrėk pats į 
B ir į savo namus!“ Štai ko neįsisągmonina tie, kurie 
šiandien taip iškalbingai įtikinėja, esą vedybos suartintų 
kunigą su žmonėmis. Taip, jos iš tikro jį suartintų, bet 
kaip lygų Su lygiais, o ne kaip sielovadį su vadovauja- 
maisiais. Užuot padariusios kunigą tikinčiųjų dvasios va- 
du, patarėju, guodėju, pagalbininku, vedybos padarytų jį 
tik sakramentų teikėju arba liturgu. Užuot išryškinusios 
vad. funkcinę kunigystę, vedybos tik pabrėžtų šventimų 
kunigystę, t.y. sakramentinį jos pubūdį, kurio šiandien taip 
nemėgsta 'pažangusis' sąjūdis. Užuot nuvedusios kunigą į 
žmones, vedybos uždarytų jį kaip tik zakristijoje. Nes ma- 
nyti, kad kunigų šeimos būtų kažkokios šventos išimtys, 
reiškia sirgti iliuzijomis. Reikia tik stebėtis, kad šis kuni- 
gų vedybų atžvilgis lig šiol niekur nėra buvęs svarsto- 
mas, tarsi visiškai nebūtų Rytų Bažnyčios, kurios kuni- 
gai teikia šiam reikalui geros medžiagos. Juk niekur dva- 
siškiai (ne vienuoliai!) neturi tokio mažo pasitikėjimo, nie- 
kur jie nėra taip niekinami pačių tikinčiųjų ir todėl ver- 
čiami užsidaryti grynai sakramentinėje srityje, kaip Rytų 
Bažnyčioje. 


Prie celibato kaip pavyzdžio stabtelėjome kiek ilgiau 
todėl, kad jis gana ryškiai atskleidžia aną vidinę kiekvie- 
nos bažnytinės srities nesėkmę pasaulyje. Juk tiek celiba- 
tas, tiek moterystė yra didžios religinės vertybės. Tačiau 
kai tik vienos kurios atsisakoma kitos naudai, šis atsisaky- 
mas išsivysto pasaulyje taip, jog susinaikina pats save: ce- 
libatas sunaikina nepasidalinimą bei rūpestį Viešpaties da- 
lykais, pastūmėdamas žmogų savą vienatvę užpildyti kaip 
tik pasaulio dalykais; moterystė sunaikina aukštesnę žmo- 
giškają vertę, tą pagrindą sielovadai, kurios dėlei kunigai 

turėtų vesti, kad tuo galėtų geriau prieiti prie tikinčių- 
jų. Užuot betgi prie jų arčiau priėję, jie tos pačios mo- 
terystės kaip tik yra nuo ganomųjų nutolinami. Tai, kaip 
jau minėta, viso krikščioniškojo gyvenimo tragika. Gera no- 
rėti mum visiem yra lengva, bet gera vykdyti yra be galo 
sunku (plg. Rom 7,18), nes mumyse “gyvenanti nuodėme“ 
(Rom 7,17) apkreipia žmogaus siekius dažnai priešinga link- 
me. Todėl visos pakaitos, kurios šios tragikos neregi arba 
jos nepaiso, pasiekia priešingų vaisių. Šiandien tiesiog ne- 
jauku stebėti, kaip lengvapėdiškai kalbama apie Bažnyčios 
atsinaujinimą po II Vatikano Susirinkimo, tarsi jau būtu- 
me įžengę į pačios tiesos kelią ir tarsi praėjusieji amžiai, 
dabar taip ujami, nebūtų atsinaujinimo skelbę bei vyk- 
dę ir į savo pastangų sėkmę tikėję. Tiek dabar taip nie- 
kinama Konstantino epocha, tiek Vakarų Bažnyčios virti- 
mas valstybe Viduramžiais, tiek jėzuitų pradėtas priešini- 
masis protestantizmui, tiek I Vatikano Susirinkimas, tiek 
galop laikotarpis nuo Leono XIII ligi Pijaus XII buvo per- 
gyvenami kaip Bažnyčios atsitiesimo bei atgimimo tarps- 
niai. Žiūrint tačiau atgal, visi jie mum atrodo buvę ne- 
sėkmingi ir net nelaimingi. Kodėl betgi turėtų būti ki- 
taip su mūsų amžiumi, su mūsų sąjūdžiais ir su mūso- 
mis atnaujinimo pastangomis? Jeigu anie visi tarpsniai kly- 
dinėjo, kodėl jau mes turėtume būti apsaugoti nuo pasly- 
dimų? Kad iš mūsų žygio kilusi “ateities Bažnyčia“ bus 
kitokia negu seniau, aišku savaime. Tačiau kaip naivu bū- 
tų tikėti, kad ji būsianti geresnė! “Naujasis "Testamentas 
nepažįsta jokios pažangos civilizacinio optimizmo prasme. 
Pagal ji pakaita dar nėra pataisa, ir naujybė dar nereiš- 
kia, kad tiesa jau jos pusėje“.'* Štai kas šiandien pamirš- 
tama ir štai kodėl taip nekritiškai iš vienos pusės laiko- 
masi senybių, iš kitos — vaikomasi naujybių. 

Tolimesniuose skyriuose tad ir mėginsime kaip tik kri- 
tiškai pasvarstyti tris dabartiniam Bažnyčios gyvenimui bū- 
dingus bruožus, būtent: Bažnyčios šiandienėjimą, jos de- 
mokratėjimą ir jos tautėjimą. Atrodo, kad šiais bruožais 
išsisemia Bažnyčios posūkis po II Vatikano Susirinkimo. Ta- 
čiau kaip tik šiuose bruožuose ir atsiskleidžia ana vidinė 
pačios Bažnyčios priešginybė pasauliui ir sykiu gili visų 
mūsų pastangų bei linkmių tragika, vedanti į nesėkmę 
ir net sudužimą. 

ANTRAS SKYRIUS 


BAŽNYČIOS šIANDIENĖJIMAS 


Dabartinė bažnytinio gyvenimo linkmė prasidėjo pop. 
Jono XXIII kalba, kuria jis 1962 m. spalio 11 d. atidarė 
II Vatikano Susirinkimą. Šioje kalboje, kaip kun. V. Zaka- 
ras, apibūdindamas visuotinius Bažnyčios susirinkimus, tei- 
singai pastebi, “labiausiai visiem įstrigo mintis, išreikšta 
vienu itališkų žodžiu “aggiornamento? *?* Šis žodis greitai 
virto tarptautiniu. Dar daugiau: jis virto “kalbiniu vežtu- 
vu visų pakaitom palankių nuotaikų ir net savotišku 
mastu, skiriančiu priekin besiveržiančius entuziastus nuo tra- 
dicijon linkstančių skeptikų“.!" Jo prasmė yra ta, kad 
reikia “pilną, neapkarpytą ir neiškreiptą katalikiškąją dokt- 
riną“ (III,30), kaip tai pabrėžė pop. Jonas XXIII minė- 
toje kalboje, nagrinėti bei aiškinti taip, “kaip reikalauja mū- 
sų laikai“ (III,31. Popiežius primygtinai įspėja, “kad Bažny- 
čia niekuomet nenusigręžtų nuo tiesos lobyno, gauto iš anks- 

tesnių kartų“ (III,30). Sykiu tačiau “ji privalo žvelgti 
į dabarties laikus, į susidariusias naujas gyvenimo sąlygas 
ir lytis bei į atsivėrusius naujus katalikiškojo apaštalavi- 
mo galimumus“ (t.p.). Nuosekliai tad Jonas XXIII skiria 
tikėjimo turinį nuo jo išraiškos: “Juk kas kita yra mūsų 
tikėjimo lobis arba mūsų kilniosios doktrinos tiesos, o kas 
kita būdas, kuriuo jos išreiškiamos, nė kiek neiškreipiant 
jų prasmės ir minties“ (III,31). Šį tad būdą, kurio ieš- 
kant, pasak popiežiaus, “reikės kantriai darbuotis, kol jis 
bus surastas" (t.p.), jis ir pavadino “aggiornamento". 


Paprastai šis žodis verčiamas terminais “pritaikymas? 
arba “prisitaikymas'. Tačiau šie vertiniai tikros “aggior- 
namento' prasmės neišreiškia. Jie net šią prasmę iškreipia, 
įtaigodami mintį, esą Bažnyčia vaikąsi pasaulio ir taikąsi 
prie jo, neatskleisdami kritinio jos nusistatymo pasaulio 
atžvilgiu, kas jau ir anoje Jono XXIII kalboje išėjo aikš- 
tėn (plg. III,14) ir ką vėliau kėlė pop. Paulius VI tiek 
tuojau po savo išrinkimo, tiek savo kalboje 1965 m. lapk- 
ričio 18 d. Susirinkimo metu.!* Pasaulio vaikymasis bei 
taikymasis prie jo yra betgi Bažnyčiai svetimas tiek prieš 
Susirinkimą, tiek po jo. Laiminga užtat yra mūsų lietu- 
viškoji kalba, kad ji mum leidžia susikurti naujadarą, tiks- 
liai nusakantį “'aggiornamento" reikšmę, būtent: šiandienėji- 
mas. Kaip iš žodžio “kasdiena' esame pasidarę žodžių “kas- 
dienėti", “kasdienėjimas", “sukasdienėjimas', taip lygiai iš žo- 
džio “šiandiena'? galime lengvai pasidaryti žodžių “šiandie- 
nėti', “šiandienėjimas', “sušiandienėjimas". Šių naujadarų 
prasmė yra: virsti šiandieniniu; gyventi ne vakardiena, ne 
tytdiena, bet šiandiena. Kas gyvena vakardiena, yra atsili- 
kėlis; kas gyvena rytdiena, yra svajotojas. Bažnyčia netu- 
trinti būti nei atsilikėlė, t.y. neatskiriamai prisirišusi prie 

praeities būdų; nei svajotoja, t.y. žvelgianti į tik vienam 
Dievui težinomą ateitį. Bažnyčia turinti būti šiandieninė, 
gyvenanti dabartinio žmogaus rūpesčiais, kalbanti jo kalba, 
mąstanti jo mąstysena. Tai kaip tik ir yra ana prasmė, 
kurią pop. Jonas XXIII norėjo įdėti į žodį 'aggiornamento", 
ir kurią visiškai tiksliai išreiškia lietuviškas  naujadaras 
“šiandienėjimas". 

Todėl tolimesniuose šios knygelės svarstymuose naudo- 
sime ne terminą “prisitaikymas, bet 'šiandienėjimas" ir kal- 
bėsime ne apie Bažnyčios prisitaikymą prie dabartinio lai- 
ko bei žmogaus, bet apie jos šiandienėjimą dabartinės is- 
torijos sąlygose. Trumpai tariant, kalbėsime apie Bažny- 
čios tapimą šiandienine. 


1. Šiandienėjimas kaip nuolatinė pastanga 


Bažnyčios šiandienėjimas yra dabar pati didžiausia vi- 
sų pastanga. Kaip šiandienėjimą būtų vykdinęs pop. Jo- 
nas XXIII, pats ji paskelbęs, nebesužinosime niekados: 
šiandienėjimo autoriaus mintis ir norai yra nutilę amži- 
nai. Tačiau tie, kurie šiandienėjimą toliau vykdo, mėgi- 
na ištęsti jo apimti labai plačiai: net ligi Evangelijos per- 
aiškinimo, net ligi dogmų performulavimo, net ligi baž- 
nytinės sąrangos pertvarkymo, net ligi sakramentų per- 
prasminimo. Šių pastangų pagrindas yra tasai, kad dabar- 
tinis žmogus senosios išraiškos būdų bei ženklų nebesu- 
prantąs ir nebepergyvenąs. “Šiandienos žmogus“, sako K. 
Rahneris, “priima daugybę teologijos posakių kaip mitolo- 
ginius dalykus ir todėl manosi negalis į juos rimtai tikė- 
ti“? Reikia tad visa tai išreikšti šiandieninė kalba taip, 
kad ji pasiektų dabartinio žmogaus protą krikščioniškajai 
tiesai suprasti ir uždegtų jo širdį šiai tiesai priimti. Šian- 

dienis žmogus, girdėdamas teigiant, kad Jėzus yra žmogu- 
mi tapęs Dievas, taip lygiai atmeta šį teiginį, kaip ir mes, 
girdėdami, esą Dalai Lama yra Buddhos įsikūnijimas. Šį 
pavyzdį pateikia Rahneris ir kaltina teoligiją, esą tai ji 
padariusi, kad Apreiškimo turiniai dabarties žmogui virtę 
neįtikėtinais.?? Tas pat yra ir su daugybe kitų Krikščio- 
nybės skelbiamų tiesų. Sakysime: žodis “substancija? šian- 
dieninėje chemijoje reiškia visai ką kita, negu seniau scho- 
lastinėje filosofijoje, į kurią dar ir dabar yra atsirėmusi teo- 
logija, o moderninė filosofija sąvokos “substancija? iš viso 
nebepažista. Todėl reikią duonos bei vyno perkeitimą Mi- 
šių metu į Kristaus Kūną bei Kraują vadinti ne “trans- 
substanciacija?, kaip lig šiol buvo daroma, bet kaip kitaip: 
olandų teologai siūlo “transsignifikaciją' arba “transfinali- 
zaciją', nors be ypatingų paaiškinimų nė vienas iš šių 
terminų net nė moderniausiam žmogui nėra supranta- 
mas. Asmens sąvoka yra taip pat iš esmės pakitusi: maž- 
daug nuo M. Schelerio laikų asmuo reiškia Žmogaus veiks- 
mų centrą (Aktzentrum) arba bendros prigimties suindi- 
vidualinimą; net pats terminas “asmuo' dabar yra vengia- 
mas, keičiant jį žodžiu “subjektyvybė'. Todėl reikią apie 
Šv. Trejybę kalbėti ne kaip apie tris asmenis vienoje pri- 
gimtyje, bet kaip kitaip: Rahneris siūlo, užuot sakius “trys 
asmenys, sakyti “trys subsistencijos būdai" (Subsistenzwei- 
sen), nors subsistencija moderniam žmogui, jos tinkamai 
nepaaiškinus, yra gal net nesuprantamesnė, negu asmuo. 
Pasikeitus pasaulėvaizdžiui, dangus ir pragaras, skaistykla 
ir pragarai (inferi) vietos prasme moderniam žmogui vir- 
to tik pasakomis arba tik vaikiškais prisiminimais. Todėl 
reikią tiesą, kalbamą tikėjimo išpažinime, Kristus “nužen- 
gė į pragarus (descendit ad inferos)“, išreikšti kaip kitaip: 

ekumeniniam tikėjimo išpažinimui, kuris tiktų visom kon- 
Iesijom, siūloma šią tiesą išreikšti posakiu “nužengė į mir- 
ties gelmes“, nors esmėje tai yra tik pakartojimas truputį 
anksčiau išpažintos tiesos “mirė ir buvo palaidotas (mor- 
tuus et sepultus est)“, nes tikra mirtis (o Kristus juk tik- 
rai mirė) neturi nei gelmių, nei paviršiaus. Tas pats mo- 
dernaus žmogaus pasaulėvaizdis reikalaująs ir kitą tikėji- 
mo tiesą “užžengė į dangų (ascendit in coelum)“ pritai- 
kyti šiandieniam jausmui: siūloma sakyti “grižo pas Tė- 
vą“. Tai tik pavyzdžiai. Bet jų galima sutikti kiekviena- 
me žingsnyje. Visur dabar pilna pasiūlų sušiandieninti ti- 
kėjimo tiesas, išreiškiant jas taip, kad jos dabarties žmo- 
gui būtų ne tik suprantamos, bet ir priimtinos, vadinasi, 
ne tik suvokiamos, bet ir pergyvenamos, nes pergyveni- 
mas bei vidinis patyrimas vaidinąs šio žmogaus buvime pa- 
grindinį vaidmenį. Jo tad turinti paisyti ir teologija, per- 
statinėdama ne tik savo sąrangą, bet ir pačias sąvokas bei 
tiesas. Esama tiesų rango, todėl apie kai kurias antraeiles 
tiesas iš viso nereikią kalbėti, pvz. apie Kristaus gimimą 
iš Mergelės, apie Marijos vaidmenį išganyme, apie Eucha- 
ristijos garbinimą ir t.t. Nes šios tiesos esančios labiau- 
siai nepriimtinos šiandienos žmogui. Geriausia tad esą jas 
nutylėti, jų neneigant, tačiau nė nepabrėžiant, kaip tai 
buvo daroma seniau. 


Pastangos Bažnyčią šiandieninti jos visumoje yra da- 
bar tokios aiškios, jog nėra reikalo daug apie jas kalbėti. 
Svarbiausia yra įžvelgti jų prasmę ir jų vietą Bažnyčioje 
apskritai. Tai betgi reikalauja turėti prieš akis keletą daly- 
kų, kurių dabar kaip tik dažniausiai nepastebima. 

Visų pirma reikia nepamiršti, kad Bažnyčia visados 
yra buvusi šiandieninė. Gal tik katakombų Bažnyčiai — ir 

tai tik iš dalies — tinka šv. Povilo įspėjimas, kad “laikas 
yra trumpas“, todėl turėtų tie, “kurie turi žmonas“, gyven- 
ti taip, “lyg jų neturėtų; kurie verkia, kaip kad neverk- 
tų; kurie džiaugiasi, kaip kad nesidžiaugtų; kurie perka, 
lyg kad nieko neturėtų; nes šio pasaulio išvaizda praei- 
na“ (1 Kor 7,29-31). Greitos pasaulio pabaigos laukimo 
nuotaika padarė katakombų Bažnyčią rytdienine, vadinasi 
gyvenančia artimo Viešpaties atėjimo akivaizdoje. O šio atė- 
jimo šviesoje, kuri, gal būt, jau rytoj “kaip žaibas“ perskros 
visatą nuo rytų lig vakarų (plg. Mat 24,27), blanksta 
bet kokia šiandienos sritis: moterystė, vargas, džiaugsmas, 
turtas ir t.t. O vis dėlto net ir katakombų Bažnyčia vi- 
sų šių dalykų anaiptol neneigė, kaip tai darė ano me- 
to eretikai stoicizmo ir platonizmo įtakoje. Katakombų Baž- 
nyčia pergyveno pasaulinius dalykus bei užsiėmimus tik 
kaip dužlius, kaip greitai praeinančius ir todėl skatino krikš- 
čionis neatsidėti jiem taip, tarsi nuo jų priklausytų žmo- 
gaus amžinasis likimas. Net ir pats šv. Povilas, įspūdin- 
gai išreiškęs aną įspėjimą, aiškiai peikia tuos, kurie “el- 
giasi netvarkingai, nieko nedirbdami“, ir įsako jiem, “kad, 
ramiai dirbdami, valgytų savo duoną“ (2 Tesal 3,11-12). Vir- 
šiniu savo gyvenimu katakombų Bažnyčia nieku nesisky- 
rė nuo visų kitų Romos piliečių. Kaip ankstybieji rašy- 
tojai apibūdina krikščionis, šie neneigė jokio pasaulinio už- 
siėmimo: mokėjo mokesčius, ėjo kariuomenėn, gyveno kar- 
tu su žydais bei graikais, nešiojo tokius pat drabužius, ve- 
dė moteris, gimdė vaikų, klausė įstatymų, visur jautėsi 
kaip savo tėvynėje, turėjo vergų, buvo teisėjais ir miestų 
pareigūnais?! "Trumpai tariant, krikščionys jau ir pačiais 
pirmaisiais dviem šimtmečiais, vadinasi, persekiojimų me- 
tu, “gyveno pasaulyje, nors ir jautėsi esą ne iš pasaulio“, 

kaip tai gražiai apibūdina “Laiškas Diogenetui".?* Ta pati 
priešingybė, apie kurią kalbėjome anksčiau, jau buvo są- 
moningai pergyvenama pačių pirmųjų krikščionių jų san- 
tykiuose su pasauliu. Štai kodėl protestantų teologas O. 
Cullmannas ir sako, kad “pirminei Krikščionybei buvo sve- 
timas tiek asketinis pasaulio neigimas, tiek naivus džiaugi- 
masis kultūra“.** Ši Krikščionybė tik “savo vilčių“, kaip 
pastebi šv. Justinas, “nerėmė dabartimi".?* 

Palikusi katakombas ir gavusi teisės būti Romos vals- 
tybėje lygiom su stabmeldybe (313 m.), Bažnyčia sušian- 
dienėjo labai greitai ir tai visu plotu, ypač tada, kai im- 
peratorius Teodozijus ją padarė valstybine religija (380 
m.), tuo iškeldamas ją aukščiau už stabmeldybę: vysku- 
pai tapo teisėjais, dvarų savininkais, laikė vergų (net ligi 
6 šimt.), ginčijosi bei kovojo tarp savęs, taip kad jau 
imperatorius Konstantinas turėjo juos sudrausti (plg. jo 
laišką Tiro susirinkimo vyskupam). Konstantino sūnus 
Konstancijus mirties bausme uždraudė stabmeldiškas aukas 
(353 m.). Teodozijus uždraudė atkristi nuo Krikščionybės 
(381 m.): atkritėliai prarasdavo visas savo visuomenines 
teises, nepaisant jų rango. Po 10 metų (391 m.) buvo 
uždrausta apskritai lankyti stabmeldiškas šventoves. Trum- 
pai tariant, ketvirtojo šimtmečio pabaigoje Krikščionybė Ro- 
mos imperijoje užėmė lygiai tokią pat vietą, kokią dar 
prieš 100 metų turėjo stabmeldybė — su visomis valsty- 
binės religijos teisėmis, privilegijomis ir pareigomis. 


Ypač įdomus yra šiame šiandienėjimo vyksme popie- 
žiaus vaidmuo. Kol Konstantinas gyveno Romoje, tol po- 
piežius jam buvo tik Romos vyskupas, kaip ir visi kiti 
atskirų miestų vyskupai. Tis pats save laikė “pontifex ma- 
ximus', o Bažnyčios buvo laikomas “vyskupu užsienio rei- 

kalam — episkopos tou ektos“, vadinasi Bažnyčios virši- 
nės sąrangos valdovu. Šiuo titulu jis sušaukė Nicejos su- 
sirinkimą (325 m.), nors ir buvo stabmeldis (Konstantinas 
priėmė Krikštą tik mirdamas 337 m.), ir jam pirminin- 
kavo. Tačiau kai Konstantinas Romą paliko ir mažą Bi- 
zantijos miestelį Bosforo pakrantėje išvystė į antrąją savo 
sostinę — Konstantinopolį arba Naująją Romą, senojoje 
Romoje netrukus atsirado politinė tuštuma, nes vakari- 
nė imperijos dalis sugniužo, tautų kilnojimosi spaudžiama 
(476 m.). Tada kaip tik ir iškilo popiežius — ne tik kaip 
religinė Bažnyčios galva, bet ir kaip vienintelė moralinė bei 
socialinė jėga Vakaruose. Štai kaip protestantų Bažnyčios 
istorikas E. Benzas vaizduoja popiežiaus moralinės jėgos au- 
gimą Romoje: “Išsikėlus imperatoriui ir svarbiausiem vy- 
riausybės bei administracijos valdininkam iš Romos į Kons- 
tantinopolį, pasiliko Romos vyskupas kaip vienintelis ir 
aukščiausias autoritetas. Romos ir visų Vakarų išsivys- 
tymui sprendžiamosios reikšmės turėjo kaip tik tai, kad ger- 
manų kilčių brovimosi metu vakarinei Romos imperijos 
daliai atstovavo Romos vyskupo autoritetas. Dviejų šimtų 
metų eigoje, kai vakarinų gotų tautelės Romos imperi- 
jos vakarinėje dalyje įsteigė savą valstybę ir apvaldė Itali- 
ją, šiaurinę Balkanų dalį, Galiją, Ispaniją ir Šiaurės Afri- 
ką, Romos vyskupo moralinė galia išaugo nepaprastai stip- 
riai. Popiežija tapo galinga politinėje tuštumoje..., nes joje 
Romos Bažnyčia sudarė vienintelę veiklią instituciją, pasili- 
kusią dar iš Konstantino laikų... Romos Bažnyčiai ir jos 
vyskupui teko šiuo politinės tuštumos metu didžiulis už- 
davinys būti dvasinės ir dorinės tvarkos veiksniu“.?5 Pati 
tad istorija pakreipė Vakarų Bažnyčią imtis pasaulinių už- 
davinių ir tuo pačiu juos spręsti pagal ano laiko reikala: 

vimus bei būdus. Dingus imperatoriui kaip “vyskupui už- 
sienio reikalam', šie reikalai savaime perėjo į popiežiaus 
rankas. Išnykus valstybiniam “pontifex maximus", iškilo baž- 
nytinis Pontifex Maximus, kuris tačiau apėmė ne tik reli- 
ginę, bet ir politinę sritį ir savaime išsivystė į valstybinį 
suvereną, ypač kai 8 šimt. įsisteigė bažnytinė valstybė. Pri- 
dėkime prie šio politinio šiandienėjimo kultūrinį šiandienė- 
įimą, vykdomą ypač benediktinų vienuolijos (žemės dir- 
bimas, mokyklų steigimas, našlaičių bei vargšų globa, 
rankraščių perrašinėjimas), ir gausime šiandienėjimo vaiz- 
dą ankstyvaisiais viduriniais amžiais. 


Ir taip buvo visą laiką. Prisiminkime tik aristotelinės 
filosofijos, atėjusios iš Bizantijos per arabus, pergalę rung- 
tynėse su vyravusiu platonizmu; gotinio stiliaus įsigalėji- 
mą romaninio stiliaus sąskaita; kryžiaus karus; milžinišką 
kultūrinę bei ekonominę vienuolijų veiklą; popiežių kovas 
su imperatorium ir karaliais; įvairių partijų bei luomų 
rungtynes bažnytiniame vidaus gyvenime; vyskupų sulygi- 
nimą su kunigaikščiais ir kitais kilmingaisiais; senovinės 
kultūros puoselėjimą bažnytiniame prieglobstyje; renesanso 
stiliaus išugdymą; kovą su protestantizmu; naujo ordino 
(jėzuitų) veiklą kultūrinėje ir diplomatinėje srityje; baroko 
bei rokoko stilių išplitimą; Apšvietos lyčių prisiėmimą vi- 
su gyvensenos plotu; Kanto filosolijos įėjimą į teologines 
mokyklas; socialinių organizacijų ugdymą pop. Leono XIII 
mintimi; kat. akcijos sukūrimą pop. Pijaus XI pastangomis; 
taikos idėjos skleidimą, pradedant pop. Benediktu XV; Krikš- 
čionybės plėtimą, einanti kartu su kitų Žemynų atradimu, 
užkariavimu bei pajungimu Europai, — vis tai tik kele- 
tas iš istorijos išpešiotų pavyzdžių, kurie tačiau rodo, kad 
niekados nėra buvę tokio tarpsnio, kuriame Bažnyčia ne- 

būtų buvusi šiandieninė savo meto būdu. Kai visuomenė 
buvo feodalinė, ir Bažnyčia buvo feodalinė; kai visuomenė 
virto kapitalistine, ir Bažnyčia apsisupo kapitalistinėmis ly- 
timis; kai visuomenė demokratėja, demokratėja ir Bažny- 
čia; kai visuomenė buvo barbariška, barbariška buvo ir 
Bažnyčia (plg. 8-9 šimt.); kai visuomenė buvo suskilusi, 
suskilusi buvo ir Bažnyčia (plg. Vakarų schizmos laiko- 
tarpi 14-15 šimt.); kai visuomenė kultūriškai buvo smu- 
kusi, smukusi buvo ir Bažnyčia (plg. 18 šimt.). Garsu- 
sis "aggiornamento' nėra tad toks jaunas, kaip iš sykio 
atrodo. Bažnyčia visados stengėsi eiti koja kojon su gyveni- 
mu ir net jam vadovauti. Rytų Bažnyčia, sakysime, ne- 
sušaukė nė vieno visuotinio susirinkimo nuo 8 šimt. pa- 
baigos: jai vad. "/normatyvinis tarpsnis“ esą baigtas.“ "Tuo 
tarpų Vakarų Bažnyčioje šis tarpsnis trunka visą laiką, 
todėl ir visuotinių susirinkimų eilė nesiliauja: nuo pasta- 
rojo susirinkimo Nicejoje (787) ligi praėjusiojo Vatikane 
(1962-65) yra buvę Vakaruose net 13 visuotinių susirin- 
kimų,*? kurie visi buvo sušaukti spręsti laiko klausimam ir 
atsiliepti į laiko dvasią. Bažnyčios šiandienėjimas nėra mū- 
sų išrastas bei vykdomas. Tai nuolatinė Bažnyčios pastan- 
ga ir nuolatinis vyksmas jos istorijoje. 


Ir kitaip nė būti negali! Bažnyčia juk būna pasauly- 
je, todėl savo išvaizda ji yra tokia, koks yra ir pasaulis. 
Dieviškasis Apreiškimas, kuriuo Bažnyčia remiasi, yra duo- 
tas Žmonijai jai prieinamomis lytimis, vadinasi, jos pačios 
sukurtais pavidalais, nes kitaip žmogus negalėtų Apreiš- 
kimo tiesų bei nuostatų nei suprasti, nei vykdyti. Jau pats 
Dievo žodis kaip pagrindinė Apreiškimo lytis yra apvilk- 
tas Žmogiškuoju žodžiu. Sekminių stebuklas, kai šv. Pet- 
ras kalbėjo Jeruzalės miniom apie prisikėlusį Jėzų galile- 

jiečių tarme (plg. Apd 2,7), o “partai, medai, elamie- 
čiai, Mezopotamijos, Tudejos ir Kapodokijos, Ponto ir Azi- 
jos, Prigijos ir Pampilijos... gyventojai" (Apd 2,9-10) jį gir- 
dėjo “savo gimtąja kalba“ (2,8), yra nurodymas, koks san- 
tykis glūdi tarp Apreiškimo ir kultūros arba tarp religijos 
ir kultūros apskritai, būtent: kultūra sudaro atramą arba, 
kaip St. Šalkauskis sakydavo, “medžiagą religijos rūmam?'.25 
Savų išraiškos būdų bei lyčių religija neturi. Iš kur gi ji 
galėtų jų pasiimti? Ji jų gauna visuomet tik iš kultū- 
ros, vadinasi, iš žmogiškosios kūrybos. Todėl religijos iš- 
raiškos būdai bei priemonės visados yra “iš pasaulio“, ir 
yra toki, kokių esama to meto pasaulyje. Religija nieka- 
dos negali pralenkti kultūros išsivystymo. Ji gali šį išsi- 
vystymą įtaigoti, gali jį skatinti ar stabdyti, bet ji nega- 
li užbėgti jam už akių. 

Štai kodėl religija — kartu ir Krikščionybė — visa- 
dos yra tokia, kokia yra kultūra su visomis savo sritimis: 
filosofija, mokslu, menu, visuomenine santvarka, dorine nuo- 
taika bei papročiais ir t.t. Kitaip tariant, ji visados yra 
šiandieninė. Bet koks atitrūkimas nuo kultūros išsivysty- 
mo tuojau padarytų religiją nebesuprantamą bei nebeivyk- 
domą, o Bažnyčią paverstų kažkokia archeologine liekana. 
Bažnyčios šiandienėjimas yra amžinas vyksmas. Kintant pa- 
sauliui, kinta ir Bažnyčia. Prisirišti prie to, kas praėję, 
reiškia nesuprasti Bažnyčios ir pasaulio arba religijos ir 
kultūros santykių. Juk gyventi vakardiena reiškia gyventi 
tuo, kuo pasaulis nebėra. O vakardienos Bažnyčia nebėra 
visuotinė Bažnyčia, nes ji neapima šiandienos. Užtat kis- 
ti kartu su pasauliu yra nuolatinis Bažnyčios uždavinys 
ir būtina jos pastanga. Apsivilkti kiekvieną kartą vis nau- 
jomis iš pasaulio pasiimtomis kultūros lytimis reiškia vis 

iš naujo atskleisti dieviškąjį Apreiškimo turinį naujom kar- 
tom. Čia tad ir glūdi ano, mūsų dienomis nuolat karto- 
jamo seno posakio prasmė, esą Bažnyčia turinti būti nuo- 
latos reformuojama: “Ecclesia est seper reformanda“. Tai 
savaime suprantamas, Bažnyčiai prigimtas ir būtinas daly- 
kas. Kokių ypatingesnių ginčų ar abejonių šiuo atžvilgiu 
vargu ar gali būti. 


2. Šiandienėjimas kaip nuolatinė nesėkmė 


Ir vis dėlto kokia gilia nesėkme ir net tragika yra 
pažymėtas šis šiandienėjimas! Tau pats jo vykdymas yra 
nepaprastai keblus. Dabartiniai šiandienėjimo užsidegėliai 
nepastebi, kad nėra vienos pasauliui ir tuo pačiu Bažny- 
čiai šiandienos. Šiandiena nėra kalendorinė sąvoka. Ti reiš- 
kia ne gyvenimą tam tikru kalendoriaus rodomu metu (pav. 
1970 m. ar 20 šimt.), bet gyvenimą man savoje aplinko- 
je ir man sava dvasia. Aš esu šiandieninis ne tuo, kad 
esu gimęs 20 šimtmetyje, bet tuo, kad mano meto istorija 
yra sykiu ir mano paties istorija. Jei ši istorija nėra mano 
istorija, jei mano gyvenamoji aplinka nėra mano aplinka, 
jei šio laiko ir šios aplinkos vyraujanti dvasia nėra mano 
dvasia, aš nesu šiai istorijai, šiai aplinkai ir šiai dvasiai 
(ir atvirkščiai!) šiandieninis. Jų visų šiandiena nėra ma- 
no šiandiena, nes aš turiu kitą šiandieną, negu jos. Ka- 
lendorinė šiandiena yra grynai formalinė, be turinio ir to- 
dėl nieko nesakanti. Visi žemynai dabar turi tą patį kalen- 
dorių ir todėl gyvena ana formaline šiandiena. Tačiau ar- 
gi turininė šiandiena afrikiečio, europiečio ir amerikiečio 
yra ta pati? Ar ta pati šiandiena yra didmiesčio gyven- 
tojo, dirbančio anglių kasykloje, ir kaimo gyventojo, dir- 
bančio žemę? Ar ta pati šiandiena yra komunisto ir krikš- 

čionies, gyvenančių toje pačioje šalyje, tuo pačiu laiku ir 
dirbančių net toje pačioje įmonėje? Ar ta pati šiandiena 
yra lietuvių, pasilikusių savame krašte, ir lietuvių, iš- 
sisklaidžiusių po visus žemynus? Ar ta pati šiandiena yra 
lietuvių ir vokiečių, lietuvių ir italų, lietuvių ir ang- 
lų, lietuvių ir amerikiečių, priglaudusių mus, tremtinius, 
savo žemėje? Atsakymas į visus šiuos klausimus yra aiškiai 
neigiamas: kiekviena iš šių žmonių grupių turi kitokią 
šiandieną. 


Kas tad yra Bažnyčios šiandienėjimas šio įvairumo aki- 
vaizdoje? — Ir štai, čia vėl iškyla ana aukščiau minėta 
priešingybė. Kadangi nėra vienos visiem šiandienos, todėl 
ir Bažnyčios šiandienėjimas yra galimas tik arba kaip 
įvairiopas dabartinių kultūros lyčių prisiėmimas pagal at- 
skiras šiandienas arba kaip vienodas vienos kurios šiandie- 
nos primetimas visiem žmonėm ir tuo pačiu jų šiandie- 
nų nuslėgimas. Šiandienėti įvairiopai Bažnyčiai yra be ga- 
lo sunku ir pavojinga, jei ji nori išlaikyti visuotinį savo 
pobūdį. Tai aiškiai matysime kiek vėliau, kalbėdami apie 
Bažnyčios tautėjimą, kuris esmėje ir reiškia šiandienėjimą 
pagal atskiras tautas. Šiandienėti vienodai yra žymiai leng- 
viau. Tačiau tai reiškia susikirsti su visais tais Žmonė- 
mis, kuriem Bažnyčios pasirinkta viena kuri šiandiena yra 
svetima. Jei ši svetima šiandiena padaroma oficialia, ji nu- 
slegia atskirų grupių savas šiandienas ir tuo pačiu dau- 
giau ar mažiau atstumia žmones nuo Bažnyčios. Štai ko 
nepastebi šiandienėjimo šalininkai, kurie renkasi specifinę 
Vakarų Europos dalies (vokišką - prancūzišką - olandišką) 
pramoninę-miestinę kasdieną, laiko ją dabarties istorija ir 
mano, esą visi šioje istorijoe dalyvauja ir visiem ji yra 
sava. Anaiptol! Kodėl, sakysime, visi turi permąstyti savo 

tikėjimą pagal teologų būrelio atstovaujamą transcendenta- 
linę filosoliją (šv. Tomo transcendentalijų ir Kanto aprio- 
rinių kategorijų derinys), jei ši filosofija yra svetima išti- 
sų tautų ir net žemynų krikščionim? Kodėl genialių 
muzikų religiniai veikalai (mišios, himnai, psalmės) turi 
būti pakeisti triukšmingomis ir estetiniu atžvilgiu dažnai 
menkavertėmis vakarietiškai-amerikietiškomis  kompozicijo- 
mis, jeigu jos daugeliui kelia tik erzelio sieloje? Kodėl Mi- 
šių auka kaip sudabartinimas Kristaus Aukos nekruvinu 
būdu, vadinasi, kaip nužengimas amžinosios Jo Aukos “už 
mus Dievo akivaizdoje“ (Žyd. 9,24) ant altoriaus turi bū- 
ti atliekamas tarsi koks pareiginis užsiėmimas, suprastin- 
tas ligi kasdienybės, jeigu daugeliui, labai daugeliui ši kas- 
dienybė jau ir taip yra pasidariusi grasi, ir jie norėtų 
Viešpaties Namuose kaip tik išsivilkti iš jos ir pabuvoti 
bent valandėlę tikra prasme šventovėje? —Šie klausimai 
nėra dabartinių bažnytinių pakaitų kritika. Ne! Tie yra 
tik pavyzdžiai, kaip viena šiandiena atsidaužia į kitą šian- 
dieną ir sulaukia priešingų vaisių, negu tikėtasi. Juk šian- 
dienėjimas dabar yra aistringai vykdomas kaip tik todėl, 
kad priartintų Bažnyčią prie žmogaus. Bet jei šio žmogaus 
šiandiena nesutampa su jam siūloma arba net iš aukšto 
primetama šiandiena tai toks šiandienėjimas Bažnyčią nuo 
žmogaus kaip tik nutolina, užuot ją prie jo priartinęs. 
Angliakasiam giedoti suplikacijų pakeistą posmą “mus nuo 
dujų sprogimo apsaugoti teikis, meldžiame Tave, Viešpa- 
tie“ iš tikro yra šiandienėjimas, nes kilęs iš jiem savos 
šiandienos, kaimiečiam gi šitoks posmas yra grynas nesu- 
sipratimas, nes jiem ir dabar šiandieninis yra posmas “že- 
mei vaisių duoti ir išlaikyti teikis, meldžiame Tave, Vieš- 
patie“. Šiandiena, kaip sakyta, yra nekalendorinė, todėl ji 

ir nesensta su kalendoriumi. Ji yra žmogaus gyvensena, t0- 
dėl ir Bažnyčios šiandienėjimas turi kilti iš šios gyven- 
senos, o ne iš kalendorinio laiko. Dabartiniame šiandie- 
nėjimo vyksme viso to yra kaip tik per maža paisoma. 


Antras dalykas, kuris šiandienėjimą padaro labai lygs- 
tamą ir todėl lydimą nuolatinės nesėkmės, yra tas, kad 
ne viskas yra galima Bažnyčioje sušiandieninti. Garsioje sa- 
vo knygoje “Katalikybės esmė“ vokiečių teologas K. Adamas 
pabrėžia, kad “Katalikybės negalima tapatinti su pirmine 
Krikščionybe ir net nė su Kristaus Evangelija, kaip išaugu- 
sio ąžuolo negalima tapatinti su maža gile“.*?  Katalikybė 
auga ir išsivysto, siurbdama į save ir keisdama pagal save 
įvairius savos aplinkos pradus. Iš kitos tačiau pusės Ada- 
mas irgi pabrėžia, kad “Katalikybė laiko brangiausia savi- 
mone tai, jog ji visados yra ta pati, vakar ir šiandien, 
kad jos esmė buvo užbaigta bei regimai duota jau tada, 
kai ji pradėjo savo žygį į pasauli" (p. 12). Kitaip tariant, 
Bažnyčia auga bei išsivysto ir kartu visados lieka ta pati; 
ji yra kintanti ir sykiu amžinai pastovi. Bažnyčia, kaip jau 
nekartą minėta, yra Kristus, pasiliekąs su mumis “visas 
dienas ligi pasaulio pabaigos“ (Mat 28,20). Kiek ji yra 
Kristus, ji yra visados ta pati ir savo esmėje užbaigta, 
nes ir Kristus yra amžinai tas pat. Kiek ji yra tačiau 
Kristus pasiliekąs su mumis pasaulyje, vadinasi, jo istorijoje, 
tiek ji yra auganti bei išsivystanti. Tai irgi priešingybė, 
kylanti iš pačios Bažnyčios prigimties ir todėl turinti reikš- 
mės visam jos gyvenimui; iš vienos pusės jos gyvenimas 
yra palenktas laikui, iš kitos — jis yra viršum laiko; iš 
vienos pusės jis gali ir net turi būti nuolatos kaitomas, iš 
kitos — jis nesiduoda kaitomas. 


Tai apsprendžia ir Bažnyčios šiandienėjimą. Kiek Baž- 

nyčia yra auganti bei išsivystanti, tiek ji yra visados šian- 
dieninė, vadinasi, prisiimanti šiandienos kultūrines lytis bei 
pavidalus. Kiek betgi Bažnyčios esmė yra užbaigta, tiek ji 
yra antlaikinė ir tiek jos šiandienėjimas yra neįmanomas. 
Kitaip tariant, Bažnyčios šiandienėjimas yra galimas tik tam 
tikru atžvilgiu ir tik tam tikrose srityse. O šis atžvilgis 
ir šios sritys glūdi kaip tik ten, kur neliečiama anos jau 
užbaigtos Bažnyčios esmės arba ano visados to paties — 
šiandien, vakar ir rytoj — Kristaus. Susidūręs su užbaig- 
ta Bažnyčios esme, šiandienėjimas turi liautis, nes ši esmė 
yra antlaikinė ir ta pati visokiom šiandienom, vis tiek ar 
jos būtų erdvinės ar laikinės. Štai kodėl ir pop. Jonas 
XXIII, reikalaudamas, kad Bažnyčios sielovada sušiandienė- 
tų, kartu primygtinai taip pat reikalauja, jog šis sušian- 
dienėjimas nenugręžtų tikinčiųjų “nuo tiesos lobyno, gau- 
to iš ankstesnių kartų“, pateiktų “pilną, neapkarpytą ir ne- 
iškreiptą katalikišką doktriną ir kad šios doktrinos tiesos bū- 
tų aiškinamos “nė kiek neiškreipiant jų prasmės ir minties“.?0 
Šio reikalavimo pagrindas yra tas, kad Krikščionybė yra 
atremta ne į kokią nors — tegu ir labai kilnią — idėją, 
bet į tikrovinį įvykį, būtent Logos tapimą žmogumi: Jo gi- 
mimą iš Mergelės, Jo mirtį, prisikėlimą ir dangun įžengi- 
mą. Evangelija skelbia šį didžiulį įvykį su visais jo veiks- 
mais visam pasauliui ir visą laiką. Skelbimo būdas visados 
yra ir turi būti šiandieninis. Skelbimo esmė betgi visados 
yra ir turi būti ta pati, vadinasi, išreiškianti įvykį, tikro- 
vę, veiksmą, o ne paverčianti visa tai kokia nors pamokan- 
čia idėja ar palyginimu. Jeigu skelbimo būdas taip su- 
šiandienėja, jog jis Krikščionybę kaip įvykį bei tikrovę pa- 
keičia idėja bei palyginimu, toks sušiandienėjimas yra ne- 
be kitoks skelbimo būdas, bet kitoks turinys, neigias tikrą- 
ji Krikščionybės turinį. 

Šitokio šiandienėjimo, iškreipiančio ir net paneigiančio 
Krikščionybės įvykių bei veiksmų prasmę, dabar esama 
labai daug. Pasaulio sukūrimas iš nebūties, pirmapradė nuo- 
dėmė, Apreiškimo istoriškumas, Jėzaus pradėjimas iš šv. 
Dvasios, Jo stebuklai, To prisikėlimas, Jo buvimas Eucha- 
ristijoje, Marijos nekaltybė, jos dangun paėmimas, angelai, 
piktosios dvasios, asmeninis nemirtingumas — visa tai dabar 
nesykį taip sušiandieninama, jog šios tiesos nebetenka įvy- 
kio ar tikrovės pobūdžio, virsdamos tik nurodymais į tą 
ar kitą religinę idėją (Dievo visagalybę, pasitikėjimą Die- 
vu, tarpusavę meilę, blogio visuotinumą ir t.t.). Papras- 
tai toki ribas peržengiantį krikščioniškųjų tiesų šiandie- 
ninimą mėginama teisinti tuo, esą modernus Žmogus ne- 
galįs tikėti į tokius dalykus, kaip pradėjimas iš Šv. Dva- 
sios, gimimas iš Mergelės, prisikėlimas įvykių prasme; to- 
dėl šiom tiesom ir nuvelkamas įvykio pobūdis, paliekant 
jom tik bendrą idėją kaip nurodymą arba pamokymą. Ta- 
čiau čia pamirštama, kad į tokius dalykus nenorėjo tikėti 
nė senovės žmonės. Argi ne graikai Atėnų areopage sakė 
šv. Povilui, jie paklausysią jo “kitą kartą“, kai jis pradėjo 
jiem kalbėti “apie mirusiųjų prisikėlimą“ (Apd 17,32)? Ar- 
gi ne romėnas Festas sušuko tam pačiam Povilui: “Povi- 
lai, tu eini iš proto! Didelis mokslas veda tave į bepro- 
tystę“, kai Povilas jam aiškino, esą jau Mozė ir prana- 
šai skelbę, kad Kristus “prisikelsiąs iš numirusiųjų" (Apd 
26,22-24)2 Argi ne Athenagoras, vienas iš pirmųjų Krikš- 
čionybės apologetų, turėjo rašyti ištisą studiją “Apie mi- 
rusiųjų prisikėlimą“ (apie vidurį 2 šimt.), pastebėdamas, 
kad esą žmonių, kurių “vieni numoja ranka į šių daly- 
kų tiesą, kiti ją iškraipo pagal savo galvą“?*!  Krikščio- 
niškasis tikėjimas visais laikais ir visiem žmonėm yra bu- 
vęs lygiai sunkus. Tačiau ano meto apologetai nė nesvajo- 

jo paversti Krikščionybės įvykių bendrinėmis idėjomis, kad 
palengvintų žmonėm juos tikėti. Jie išreiškė juos, tiesa, 
savo meto kalba, tačiau taip, jog žmonės — tiek graikai, 
tiek romėnai — aiškiai suprato, kad čia kalbama ne apie 
kokią nors idėją bei prasmenį, bet apie tikrą įvykį ar tikrą 
veiksmą. Jie žinojo, kad tik šitoks šiandieninimas yra pa- 
teisinamas ir kad tik šitaip skelbiama Evangelija verčia 
žmogų apsispręsti: tikėti ar netikėti. Nes idėja jokio apsi- 
sprendimo nereikalauja. Jei Kristus prisikėlė ta prasme, kad 
“jo reikalas" nežlugo, o buvo Jo mokinių ir toliau palai- 
komas bei platinamas, tai šią idėją priimti gali kiekvie- 
nas stabmeldys, pažistąs Vakarų Europos istoriją. Bet kad 
Kristus prisikėlė kaip asmuo, vadinasi, tapo gyvas, buvęs 
miręs; kad Jis apaštalam rodėsi, su jais kalbėjosi, su jais 
valgė, rodė savo žaizdas ir juos įtikinėjo, nesąs kažkokia 
dvasia, o tas pats tikras jų Mokytojas, — tai į šį įvykį 
jau reikia tikėti giliausia šio žodžio prasme. Ir į šį įvyki 
nenorėjo tikėti nei graikai, nei romėnai, o ne tik mūsų 
dienų modernus žmogus. Į jį nenorėjo tikėti net nė šv. 
Tomas, vienas iš Kristaus apaštalų. Krikščionybės tiesos 
nėra žodinės formulės, reiškiančios bendras idėjas, bet tik- 
rovinių įvykių bei veiksmų skelbimas. Šis skelbimas gali 
būti žodiškai įvairus, tačiau jis niekad neprivalo virsti to- 
kiu, jog pražudytų įvykio, veiksmo ar tikrovės prasmę. Čia 
tad ir yra šiandienėjimo riba, kuri dabar ne sykį peržen- 
giama, tuo sunaikinant ir patį šiandienėjimą. 


Šiandienėjimo nesėkmė neišsisemia tik kebliu jo vyk- 
dymu ar neteisėtu ribos peržengimu. Ji siekia daug gi- 
liau ir paliečia jau pačią jo esmę.  Šiandienėjimas yra, 
kaip sakyta, tik todėl įmanomas, kad Bažnyčia prisiima 
tam tikro meto ar tam tikros erdvės kultūrinių pavida- 

lų ir jais apvelka savo gyvenimo sritis: mokslą, mokymą, 
dorovę, kultą. Visi šie pavidalai yra “iš pasaulio“, nes 
savų, jai Viešpaties duotų Bažnyčia neturi. Betgi visas 
pasaulis yra pikto persunktas (plg. 1 Jon 5,19). Tuo pa- 
čiu šio pikto persunktos yra ir visos tos lytys, kuriomis 
Bažnyčia išreiškia savą turinį. Tiesa, mes tikime “šven- 
tą... Bažnyčią“ ir tai išpažįstame neabejodami. Tačiau šis 
šventumas tinka Bažnyčiai tik kaip Kristaus Kūnui, bet ne 
Bažnyčiai kaip regimai istoriškai-sociologinei bendruomenei. 
Bažnyčia yra šventa anoje atbaigtoje savo esmėje, nes ji 
yra ne kas kita kaip pats Kristus. Bet ji nėra šventa sa- 
vo apraiškose, kurios visos yra paimtos iš pasaulio. Sa- 
vo apraiškose Bažnyčia ne sykį yra klaidinga savo pažiū- 
romis (plg. helenistines ir viduramžiškas pažiūras į mo- 
terį, į kūną, į gamtinio pasaulio sąrangą ir t.t.), nes šias 
pažiūras ji yra pasiėmusi iš pasaulio šiandienėjime vyks- 
mu. Ji yra ne sykį neteisinga savo elgesyje (plg. vergijos 
palaikymas ilgus amžius ir po to, kai šv. Povilas paskel- 
bė, jog Bažnyčioje nėra nei vergo, nei laisvojo; vergų gau- 
dymo ir jų pardavinėjimo pateisinimas 17 šimt.; simonijos 
nelemtas paprotys; vyskupų virtimas kunigaikščiais ir jų 
gyvensena pagal šį luomą; misijų susipynimas su politi- 
niu kolonializmu ir t.t.), nes šį elgesi ji taip pat yra pa- 
siėmusi iš pasaulio, manydama tuo tapsianti šiandienine. 
Ji galop ne syki yra be skonio ir be grožio savo kulte 
(plg. kareivių “muštras' šv. Petro bazilikoje popiežiaus Mi- 
šių metu dar net Pijaus IX laikais; visokių žemos kas- 
dienybės rakandų kaip kulto dalykų vartojimas viduram- 
žiais; operetinės muzikos įsigalėjimas pamaldų metu 18-19 
šimt.; menkaverčių statulų bei paveikslų gausa net ligi 
mūsų dienų; džiazo muzika ir visoks vaipymasis dabartyje 

ir t.t.), nes visas šis šunmenis taip pat yra pasiimtas iš 
pasaulio, mėginant sušiandienėti estetinėje srityje. Šiandie- 
nėjimo vyksmų Bažnyčia tampa dabartine, vadinasi tokia, 
koks dabar yra ir pasaulis. Bet pasaulis visados yra pil- 
nas blogio. Šiandienėjimo vyksmu šis pasaulyje esantis blo- 
gis kaip tik ir įsibrauna į Bažnyčią, nepaliesdamas, tie- 
sa, jos šventos esmės, bet sugadindamas šios esmės apraiš- 
kas. 


Tragiška čia yra tai, kad Bažnyčiai vargu ar įma- 
noma iš anksto pastebėti, kurios kultūrinės pasaulio ly- 
tys yra klaidingos, neteisingos, negražios. Kadangi šios ly- 
tys tuo ar kitu metu, toje ar kitoje erdvėje yra vyrau- 
jančios, tai jas Bažnyčia, norėdama būti šiandieninė, ir pri- 
siima, nes kitaip ji negalėtų eiti “į visą pasaulį“. Argi 
galima būtų iš Bažnyčios reikalauti, kad ji nebūtų prisiė- 
musi Ptolomejaus pasaulėvaizdžio ir nebūtų žemės pada- 
riusi visatos centru, jei visas ano meto gamtamokslis ją 
tokiu centru laikė? Argi galima būtų iš Bažnyčios reika- 
lauti, kad ji būtų  sukilusi prieš vergiją kaip socialinę 
sistemą, jei visuose kraštuose ši sistema buvo virtusi vi- 
suomeninės tvarkos pagrindu? Argi galima iš Bažnyčios rei- 
kalauti, kad ji būtų atmetusi lengvą 18 šimt. muziką, jei 
visas estetinis ano meto gyvenimas buvo persunktas idile bei 
sentimentalumu? Bažnyčia negali pralenkti savo laiko, nes 
religija, kaip minėta, negali pralenkti kultūros. Tik po ilges- 
nio tarpsnio, kai pasaulyje susikuria naujų kultūrinių pa- 
vidalų, Bažnyčia suvokia, kas jos prisiimtose lytyse yra blo- 
ga, ir pradeda taisytis, nes tik tada ji gali palyginti savo 
dabartį su praeitimi ir paregėti, ar jos turinio išraiškos 
yra vertingos. 

Tačiau ir vėl: kas gali iš anksto pasakyti, kad senos 

ir menkavertės bažnytinės lytys yra pakeičiamos vertinges- 
nėmis? Jos yra pakeičiamos, tiesa, naujomis. Bet ar šios 
naujos yra vertingesnės bei prasmingesnės? Ar jos tobu- 
liau išreiškia aną šventą Bažnyčios esmę? Tai klausimas, 
labai sunkiai atsakomas. Mažutis pavyzdys. Šiandien dau- 
gelyje Europos bažnyčių Komunija priimama nebe klūpant, 
bet stovint. Senas paprotys klauptis buvo aukščiausios pa- 
garbos išraiška, vartojama tik Dievo atžvilgiu arba žmo- 
gaus, laiminančio Dievo vardu (dvasiškis, tėvai). Tačiau 
šis paprotys gali būti suprastas ir kaip žmogaus vergišku- 
mo išraiška Dievo akivaizdoje, nes seniau vergai bei bau- 
džiauninkai puldavo ant kelių prieš savo poną. Tuo tar- 
pu Krikščionybėje žmogus Dievo atžvilgiu yra nebe vergas, 
bet draugas (plg. Ton 15,14-15). Draugui gi nedera pul- 
ti ant kelių prieš draugą. Mūsų tad laikais, kai žmogaus 
kilnumas ypatingai pabrėžiamas, Bažnyčia šiandienėja ir 
šiuo atžvilgiu, įvesdama paprotį Komuniją priimti sto- 
vint. Nes stovėjimas arba atsistojimas yra taip pat pagar- 
bos ženklas, dabar taip labai paplitęs pasaulyje: atsistoja- 
me, valstybės galvai (prezidentui ar karaliui) pasirodant 
salėje; atsistojame, svečiui mus aplankant; atsistojame, svei- 
kindamiesi ir t.t. Kodėl tad negalėtume stovėti, Kristui 
ateinant į mūsų būtybę Komunijos pavidalu? Šiandien vi- 
sa tai atrodo visiškai normalu. Tačiau po ilgesnio laiko 
krikščionys, tur būt, supras, kad atsistojimas yra grynai hu- 
manistinė pagarba; kad jis yra pagarba, bet ne garbini- 
mas; kad jis priklauso, teologiškai kalbant, ne latrijai (latria 
— pagarba reiškiama tik vienam Dievui), o dulijai (du- 
lia — pagarba reiškiama šventam žmogui) ir todėl nuo- 
sekliai derinasi su dabartinio žmogaus polinkiu pergyven- 
ti Kristų daugiau kaip žmogų, o mažiau kaip Dievą, ir 

Komuniją laikyti daugiau puota, o mažiau auka. Ateitis 
supras, kad stovėjimas Kristaus, į mus ateinančio, akivaiz- 
doje yra tokia šiandienėjimo lytis, kuri pridengia Kristaus 
dieviškumą arba bent jo neišreiškia taip aiškiai, kaip klū- 
pėjimas. Dabar betgi visa tai įžvelgti vargu ar įmanoma, 
nes visi esame pagauti sklindančio humanizmo. Jo pagau- 
ta yra ir Bažnyčia ir todėl šiandienėja tuo, kad garbinimo 
lytis pakeičia pagarbos lytimis. 


Klaida tad manyti, kad šiandienėjimo vyksmas jau tuo 
pačiu yra ir Bažnyčios atsinaujinimas tobulėjimo prasme. 
Anaiptol! Šiandienėjimas reiškia tik pasikeitimą — daugiau 
nieko. O ar šis pasikeitimas yra sykiu ir Bažnyčios apsiva- 
lymas, patobulėjimas, atsinaujinimas, tai priklauso nuo to, 
kiek jos prisiimtos šiandieninės lytys yra pajėgios būti iš- 
raiška šventumo, tiesos, gėrio ir grožio; kiek giliai jos lei- 
džia tikinčiajam pergyventi šias vertybes; kiek jos jam pa- 
deda, Mišių prefacijos žodžiais tariant, pakelti širdį į Vieš- 
pati (sursum corda). Čia tad ir iškyla atrankos bei kritikos 
reikalas šiandienėjimo vyksme. Įuk savaime aišku, kad ne 
visi kultūriniai pasaulio pavidalai yra lygiaverčiai. Pasau- 
lyje juk esama ištisų kultūros nuosmukio tarpsnių. Jeigu 
Bažnyčia imasi savai išraiškai priemonių kaip tik iš tokio 
smukusio tarpsnio, ji savaime apsivelka menkavertėmis ly- 
timis ir smunka pati. Todėl ir dabartinis šiandienėjimo 
vyksmas gali būti kaip tik Bažnyčios atsinaujinimo bei pa- 
tobulėjimo priešingybė. Jis gali reikšti kaip tik nuosmukį 
toje ar kitoje ar net visose bažnytinio gyvenimo srityse. 
Štai kodėl dabar ir pasigirsta kritinių balsų šiandienėji- 
mo atžvilgiu. Šių balsų negalima nepaisyti, nes Bažnyčios 
istorijoje yra buvę ne vienas nuosmukio tarpsnis. Kodėl tad 
toks tarpsnis negalėtų pasikartoti ir mūsų amžiuje? Saky- 

sime, teologija, palyginta su viduramžiais (šv. Tomas, Duns 
Scotas, šv. Bonaventūra ir k.), arba su 19-20 šimt. są- 
varta (G. Hermes, A. Moller, J. Scheeben, F. Hettin- 
ger, A.M. Weiss ir k.) šiandien yra aiškiai smukusi, nes 
ontologinis jos problemų svarstymas yra vis labaiau pa- 
keičiamas psichologiškai ir net sociologiškai antropologine 
jų sklaida. Tas pat pasakytina ir apie hierarchijos santy- 
kius tarp savęs (popiežius-vyskupai-kunigai), kurie labai 
primena Konstancos susirinkimo tarpsnį, kai trys popiežiai 
kovojo vienas su kitu, palaikomi kiekvienas savo šalinin- 
kų. Maždaug tas pat tinka bažnyčių statybai, liturgijos 
suprastinimui, moderninio meno (skulptūros ir muzikos) pri- 
siėmimui. Vargu ar visos šios moderninės lytys yra vertin- 
gesnės už senąsias. Be abejo, nuosmukio tarpsniai papras- 
tai esti lydimi tikro atgimimo. Galimas daiktas, kad toks 
atgimimas kils ir iš dabartinio šiandienėjimo. Tačiau apie 
tai pasakys tik istorija. Kaip mes teisiame praėjusius am- 
žius, prikišdami jiem nesėkmę, taip ateinantieji amžiai teis 
mus, prikišdami mum kritiškumo ir apdairumo stoką, nes 
dabartinis šiandienėjimas vis labiau virsta mada, o mada 
yra pats kenksmingiausias Bažnyčiai dalykas, nes ji temdo 
vertės sąmonę. 


Šiandienėjimo nesėkmė ypač aikštėn išeina ten, kur 
šiandienėjimas virsta prisitaikymu ar net meilikavimusi pa- 
sauliui. Tokios rūšies šiandienėjimo yra buvę visais laikais. 
Prisiminkime tik ortodoksų kunigų Kalinovskio, Krasnic- 
kio ir Vvedenskio vadovautą vad. “gyvąją Bažnyčią“ pir- 
maisiais metais po komunistinės revoliucijos Rusijoje, mė- 
ginusią sušiandienėti komunizmo atžvilgiu. Prisiminkime 
taip pat katalikų (K. Adam, M. Schmaus) ir evangelikų 
(W. Elert, W. Stapel) teologų raštus nacionalsocializmo 

viešpatavimo metu Vokietijoje, kur irgi “kraujo ir žemės“ 
pradas buvo mėginamas įjungti į žmogaus santykius su 
Dievu ir tuo būdu Bažnyčią sušiandieninti nacionalizmo 
prasme. Galop prisiminkime ir mūsų dienų vad. “revo- 
liucijos teologiją“, “politinę teologiją“, kuri yra ne kas kita 
kaip šiandienėjimas dabartinio revoliucinio bruzdėjimo atžvil- 
giu. Šios rūšies šiandienėjimas yra kaip tik prisiėmimas 
madinių pavidalų ir todėl Bažnyčiai pavojingiausias, nes 
jis pastūmi ją eiti ne “į visą pasaulį“, bet tiktai į tam 
tikrą, madoje esantį pasaulio pavidalą, dažnai net antikrikš- 
čionišką, kaip komunizmas ir nacionalsocializmas. Madinis 
šiandienėjimas nuvertina Bažnyčios orumą, paversdamas ją 
padlaiže, iš kurios pastangų pasaulis, kaip matysime pas- 
kutiniame šios knygelės skyriuje, tik juokiasi. 


Bažnyčios šiandienėjimas yra nuolatinė jos pastanga, 
nes be jo ji virstų seniena ir net sekta ir tuo būdu ne- 
įvykdytų savo pašaukimo eiti “į visą pasaulį“. Šiuo atžvil- 
giu šiandienėjimas yra būtinas, ir jo sąmonė tikinčiuo- 
siuose turi būti labai gyva. Iš kitos betgi pusės, Bažny- 
čios šiandienėjimas yra ir nuolatinė nesėkmė, nes visi pa- 
vidalai, kurie šiandienėjimą vykdo, yra “iš pasaulio“, to- 
dėl ne tik netobuli, bet dažnai net blogi piktybės prasme: 
vienodiną šiandienos įvairumą, iškreipią Krikščionybės tu- 
rinį, meilikaują pasauliui ir tuo būdu Bažnyčią smukdą. 
Šiuo atžvilgiu šiandienėjimas turi būti labai apdairus, kriti- 
nis ir visados lydimas stiprios atrankos. 


TREČIAS SKYRIUS 


BAŽNYČIOS DEMOKRATĖJIMAS 


Antras dabartiniam Bažnyčios gyvenimui būdingas bruo- 
žas yra jos demokratėjimas. Kadangi, kaip sakyta, Bažny- 
čia savo išraiška visados yra tokia, koks ir pasaulis, to- 
dėl visiškai suprantama, kad, bręstant demokratinei sąmo- 
nei pasaulyje, ši sąmonė ima vis garsiau reikštis ir Baž- 
nyčioje. Vis primygtiniau pradedama reikalauti, kad demok- 
ratinis pradas persunktų visą bažnytinę sąrangą, pradedant 
viršūne (popiežium) ir baigiant jos šaknimis (Dievo Tau- 
ta); kad “koleginė sąmonė pasireikštų konkrečiai gyveni- 
me“, kaip to pageidavo ir pats II Vatikano Susirinkimas.** 
Kunigų grupės ir studentų bendruomenės šiandien yra 
ypatingai veiklios kovotojos už Bažnyčios sudemokratinimą. 
Jos norėtų, kad kuo plačiausi tikinčiųjų sluoksniai tar- 
tų savo žodį bažnytinės tvarkos reikalais, kad ne tik at- 
skirų vyskupų nuostatai, bet ir vyskupų konferencijų nu- 


61 


tarimai, ir Romos kurijos sprendimai, ir galop net popie- 
žiaus enciklikos nebūtų skelbiami, jų pirma neapsvarsčius 
ir nepriėmus pačioje apačioje. Sakysime, enciklika “Huma- 
nae vitae“ (1968 m.) pažadino didelio pasipriešinimo ne 
tik savo turiniu, bet daugylyje ypač tuo, kad ji priešta- 
ravo paties popiežiaus šiam reikalui sudarytos komisijos 
daugumai ir todėl buvo laikoma “vienišiaus sprendimu“, 
vadinasi, nedemokratiniu darbu. Tas pat buvo ir su encik- 
lika celibato reikalu (1967 m.), kuris nebuvo nagrinėja- 
mas nei II Vatikano Susirinkime, nei vėlesniuose vyskupų 
sinoduose, nei kunigų tarybose; ir šiai enciklikai buvo ir 
tebėra priekaištaujama, esą ji paskelbta be atodairos į tuos, 
kuriem ji taikoma, vadinasi, nedemokratiškai.?* 


Iš kitos betgi pusės yra nurodoma, kad reikalauti Baž- 
nyčios sudemokratinimo reiškia nesuprasti jos esminės są- 
rangos, kurioje galia valdyti einanti ne iš apačios (tauta) 
į viršų (jos atstovai), kaip valstybėje, bet iš viršaus 
(Kristus) į apačią (popiežius, vyskupai) jų patikėtiniai bei 
įgaliotiniai). II Vatikano Susirinkimo paskelbtas kolegišku- 
mas esąs meilės, vienybės ir bendradarbiavimo ženklas, o ne 
valdymo lytis: “Iš kolegiškumo neplaukia joks koleginis 
valdymas; dar daugiau: tikra prasme koleginis valdymas 
yra negalimas, nes popiežius yra ne pirmasis tarp lygių 
(primus inter pares), bet kolegijos galva“, pabrėžė Ispa- 
nijos vyskupų konferencijos pirmininkas arkiv. Casimiro 
Moreillo.** Demokratija esą Bažnyčioje galima tik kaip jos 
narių sugyvenimo būdas, vis tiek ar šie nariai būtų pa- 
sauliškiai ar dvasiškiai aukšto hierarchinio rango. Kitaip 
tariant, demokratija yra Bažnyčioje ne kas kita, kaip mei- 
lės principo išplėtimas į visų tikinčiųjų santykius tarp 
savęs. Tai pirminės Krikščionybės elgesio atgaivinimas, kai 

stabmeldžiai rodydavo į krikščionis ir sakydavo: “Žiūrėki- 
te, kaip jie myli kits kitą“. Ne kartą todėl ir šiandien, užuot 
sakius "Bažnyčios sudemokratinimas', sakoma “bažnytinės 
tarnybos sužmoginimas', padarant ją jaukesnę, prieinames- 
nę, draugiškesnę. Juk argi būtinai vyskupas visados turi 
jaustis ir elgtis kaip valdovas? Argi būtinai net ir pati val- 
domoji galia turi būti reiškiama autoritetiškai, įsakmiai, 
kareiviškai? Net ir darant skirtumą tarp demokratijos vals- 
tybėje ir demokratijos Bažnyčioje, demokratinis pradas baž- 
nytiniame gyvenime neišnyksta: jis esąs galimas ir net bū- 
tinas visiem lygaus Žmogiškumo ir lygios meilės prasme. 


Visos šios skirtingos Bažnyčios demokratėjimo sampra- 
tos kaip tik ir padaro, kad pats demokratėjimas virsta 
aštrių ginčų ir net sankirčių priežastimi; kad jo vyksmas 
darosi iš vienos pusės pageidautinas ir sveikintinas, iš ki- 
tos —atstumiantis ir piktinantis. Užtat šio skyriaus už- 
davinys ir yra įžvelgti Bažnyčios demokratėjimo galimybę ir 
kartu nubrėžti ribas, kurias peržengęs jis virsta Bažnyčios 
supasaulinimu ir net jos esmės išdavimu. 


1. Demokratėjimo kilmė ir eiga 


Reikalavimas demokratinti bažnytinį gyvenimą remia- 
mas tuo, kad II Vatikano Susirinkimas kiek kitaip supra- 
tęs Bažnyčią, negu ji buvo suprantama ligi šiol. Ligi šiol, 
remiantis šv. Povilu, Bažnyčia buvo daugiau suprantama 
kaip organizmas, vadinasi, kaip kūnas, turįs galvą ir dau- 
gybę įvairias pareigas atliekančių sąnarių, galvai palenk- 
tų ir jos vadovaujamų. Ši samprata buvo aiškiai išvys- 
tyta pop. Pijaus XII enciklikoje “De Corpore Christi mys- 
tico" (1943 m.).“* Tačiau jos pradmens jau glūdi šv. Po- 

vilo laiške korintiečiam, esą Bažnyčia kaip istorijoje pasi- 
likęs ir vykdomas Kristus turinti “daug sąnarių; visi gi 
kūno sąnariai, nors jų yra ir daug, yra vienas kūnas“, 
nes juk visi “esame pakrikštyti vienoje Dvasioje“ (1 Kor 
12,12-13). Bažnyčioje esama daugybės malonių, tarnybų, 
dovanų. Bet joje veikia “ta pati Dvasia“; joje yra “tas 
pats Viešpats“ ir “tas pats Divas, kuris visa visuose daro“ 
(1 Kor 12,4-6). Šis vieno Viešpaties buvimas Bažnyčioje kar- 
tu su daugybe patarnavimų bei veiksmų, dovanų bei ma- 
lonių (šiandien vadinamų charizmomis) kaip tik ir pada- 
ro Bažnyčią panašią į organizmą, kur viskas yra ankštai 
susisiję, kur kiekvienas sąnarys turi savo vietą, esti kito 
apsprendžiamas, sykiu tačiau šiam kitam — ir net galvai 
— būtinas: “Akis negali sakyti rankai: aš tavo patarna- 
vimo neprivalau; taip pat ir galva kojom: man jūsų ne- 
reikia" (1 Kor 12,21). Tai pabrėžė ir pop. Pijus XII minėto- 
je enciklikoje, sakydamas, esą “reikia konstatuoti, nors ir 
kažin kaip keistai tai atrodytų, kad ir Kristus yra reika- 
lingas savo sąnarių pagalbos...; kad išganymas yra taip 
labai priklausomas nuo mistinio Jėzaus Kristaus Kūno na- 
rių... mūsų dieviškam  Išganytojui atliekamo bendradar- 
biavimo“' 9 


Šiame organiniame Bažnyčios vaizde galima irgi jau 
užčiuopti demokratijos užuomazgų, nes sąnarių bendradar- 
biavimas išganymo darbe čia yra padaromas išganymo są- 
lyga — ne dėl Kristaus “silpnumo ar nepajėgumo“ (t.p.), 
bet dėl to, kad išganymui yra reikalingas Žmogaus apsi- 
sprendimas Kristaus atžvilgiu, vadinasi, jo paties žygis — 
pagal žinomą šv. Augustino dėsnį: “Viešpats sukūrė ta- 
ve be tavęs, bet jis neišganys tavęs be tavęs“. O lais- 
vas apsisprendimas Kristaus atžvilgiu patraukia paskui sa- 

ve ir sąmoningą bendradarbiavimą visame bažnytiniame 
gyvenime, kas be tam tikros demokratinės dvasios yra ne- 
įmanoma. Vis dėlto ši organinė Bažnyčios samprata pa- 
darė, kad istorijos eigoje bažnytinė sąranga virto statme- 
nine: pačioje aukščiausioje vietoje stovi popiežius kaip gal- 
va, iš jos eina autoritetas bei valdomoji galia palaipsniui 
žemyn — Romos kurija su įvairiausiomis savo įstaigomis, 
vyskupai su savo kurijomis, klebonas, vikaras ir galop ti- 
kintieji, neturį jau jokio autoriteto aukštesniųjų laipsnių 
atžvilgiu. Pasauliškai kalbant, Bažnyčios valdymas buvo 
virtęs monarchiniu, nes popiežius, ypač po I Vatikano Su- 
sirinkimo, buvo suprantamas kaip absoliutinis valdovas ne 
tik tikėjimo ir doros, bet ir drausmės bei administracijos 
reikaluose (plg. CIC, can. 218). Jis stovi aukščiau ne tik 
už atskirą vyskupą ar vyskupų bendrijas, bet ir už visuo- 
tinį susirinkimą, nes tik popiežius gali tokį susirinkimą šauk- 
ti, jam vadovauti ir jo nutarimus tvirtinti: popiežiaus ne- 
patvirtinti arba nepaskelbti susirinkimo nutarimai neturi 
jokios galios (plg. can. 222,227). Tas pat tinka diecezi- 
niam susirinkimam vyskupo atžvilgiu, kur šis yra “vie- 
nintelis įstatymdavys“, o visi kiti turi tik patariamąjį bal- 
są (plg. can. 362). Tas pat tinka ir parapijos komitetam 
bei susiėjimam klebono atžvilgiu (plg. can. 1183,1185). 
Apie kokį nors demokratinį šitokios sąrangos pobūdį vargu 
ar galima kalbėti. Vienintelis kiek demokratiškai atrodąs 
veiksmas visoje bažnytinėje sąrangoje buvo tik paties po- 
piežiaus rinkimai, atliekami kardinolų. Kadangi tačiau kar- 
dinolai buvo ir tebėra popiežiaus skiriami, o ne Dievo Tau- 
tos renkami, tai ir šis veiksmas nėra demokratinis tikra 
prasme. Užtat Bažnyčia ir buvo ligi šiol vadinama šv. 
Petro monarchija. 

II Vatikano Susirinkimas Bažnyčios kaip mistinio Kris- 
taus Kūno sampratos anaiptol nepaneigė. Priešingai, jis ją 
patvirtino ir net panaudojo kaip išeities tašką tolimesniem 
savo svarstymam apie Bažnyčios prigimtį (plg. I,21-23). 
Tačiau šalia šios organinės sampratos Susirinkimas iškėlė 
ir net pabrėžė kitą Bažnyčios atžvilgi, būtent Bažnyčią kaip 
keleivę istorijoje: “Naujasis Izraelis, Žengias per ši pasau- 
li ir ieškąs būsimosios, pasiliekančios buveinės, yra vadi- 
namas Kristaus Bažnyčia“ (I,27). Jai skirta “plėstis po vi- 
są pasaulį ir tęstis per visus amžius, kad įvyktų Dievo pla- 
nas“ (1,31). Tuo būdu Bažnyčia “tampa žmonijos istori- 
jos dalimi“ (I,27) ir prisiima šios istorijos judrumą, ne- 
sustodama nei erdvės, nei lako atžvilgiu. “Keliaujančiai 
Bažnyčiai su dabartiniam laikotarpiui priklausančiais sak- 
ramentais ir institucijomis yra būdingas šio pasaulio pra- 
einamas pavidalas“ (1,82). Kitaip tariant, Bažnyčia kaip 
keleivė žemėje yra nuolatos kintanti kaip ir pasaulis, per 
kurį ji keliauja. Kiek anksčiau būdingu Bažnyčios bruožu 
buvo laikomas jos pastovumas, tiek dabar iškyla kaip bū- 
dingas jos bruožas Bažnyčios žemiškųjų pavidalų kinta- 
mumas. Be abejo, visa tai yra irgi tik vaizdas, mėginąs 
išreikšti Bažnyčios paslaptį, lygiai kaip ir kūnas yra vaiz- 
das. Tuo tarpu bet koks vaizdas atskleidžia tik vieną ku- 
ri tikrovės atžvilgį. Todėl tiek Bažnyčios kaip kūno, tiek 
Bažnyčios kaip keleivės vaizdas yra — kiekvienas skyrium — 
nepilni ir reikalingi papildymo vienas kitu?“ Vis dėlto 
Bažnyčios kaip keleivės vaizdas kreipia mūsų dėmesį į ki- 
tą Bažnyčios pusę. Šiuo vaizdu ji yra giliau įjungiama į 
pasaulio istoriją ir tuo pačiu į pati pasaulį kaip savo žy- 
giavimo erdvę. Sykiu tačiau Bažnyčia suvokia save kaip nau- 
jąji Izraelį, vadinasi, kaip išrinktąją ir išskirtąją iš pasau- 
lio, kuriam ji turinti būti išganymo ženklas ir išganymo 

vykdymas. Galop ji suvokia savo būseną pasaulyje kaip 
žygiavimą atbaigos linkui ir todėl labiau pabrėžia Viešpa- 
ties pažadą visa atnaujinti (plg. Apr 21,5), sujungdama jį 
su pažadu senajam Izraeliui, kurio tęsinys bei išplėtimas 
Bažnyčia kaip tik ir yra.“ Trumpai sakant, Bažnyčios kaip 
keleivės vaizde prasiveržia dinaminis jos pobūdis — ne tik 
atskirų narių veiklos, bet ir visos bažnytinės sąrangos 
prasme. 


Todėl keliaujančios Dievo Tautos vaizde ir nejausti, 
bent taip ryškiai, minėto statmeniškumo, anos tiesiog mo- 
narchinės valios tvarkyti visa iš aukšto. Žinoma, ir ke- 
liaujanti Bažnyčia turi turėti vadą, kuris ją kreiptų į tiks- 
lą, į aną ieškomą buveinę; ji turi turėti ganytojų bei sau- 
gotojų, kad neišsiblaškytų po plačias pasaulio dykumas. 
Hierarchijos buvimas ir jos reikšmė Bažnyčiai kaip Dievo 
Tautai keleivės vaizdu nėra neigiami. Tačiau koki santy- 
kiai turi susiklostyti tarp hierarchijos ir tikinčiųjų, jei 
Bažnyčiai kaip keleivei yra “būdingas šio pasaulio praei- 
namas pavidalas", kaip tai teigia pats II Vatikano Susi- 
rinkimas (I,82)? Štai klausimas, kuris dabar kaip tik kyla 
ir kuriam atsakymo dabar kaip tik ieškoma. Bažnyčia kaip 
kūnas yra daugiau statinė ir todėl leidžiasi gana lengvai 
būti tvarkoma teisiniais nuostatais. Tačiau Bažnyčia kaip 
keleivė yra dinaminė, nuolatos kintanti, savo išraiška pra- 
einanti. Kaip tad būtų galima šį dinamiškumą, šį kin- 
tamumą bei praeinamumą suimti teisiškai į paragrafus, jo 
nepavertus nejudrumu bei pastovumu ir tuo būdu pra- 
žudžius keliavimo sampratą? Suvokiant Bažnyčią kaip kū- 
ną, galima atskiriem jo sąnariam gana smulkiai nurodyti, 
ką jie turi daryti ir ko vengti. Tačiau Bažnyčiai kaip ke- 
leivei vargu ar šie nurodymai tinka, nes žygiavimo per 

pasaulį metu atsiranda visiškai nenumatytų padėčių, ku- 
riose kiekvienas pats turi spręsti ir apsispręsti. Užuot nuo- 
lat žvelgus į įstatymus ar į dorinius nuostatus, reikia to- 
kiu atveju žvelgti daugiau į savą sąžinę, į savą, gal būt, 
nepakartojamą padėtį, į savą laisvę. Užtat ir Bažnyčios 
kaip keleivės įstatymai vargu ar gali būti išvystyti ligi 
smulkmenų; jie gali ir net turi būti tik bendri rėmai, 
kuriuose kiekvienas jaustųsi laisvas ir sykiu atsakingas — 
ne tik pats už save, bet ir už savo artimą kaip bendra- 
keleivį. 


Visa tai šiandien kaip tik ir tikimasi įvykdyti Baž- 
nyčios demokratėjimu. Šiandien reikalaujama, kad ankstes- 
nis monarchinis bažnytinės sąrangos pradas būtų pakeis- 
tas demokratiniu pradu, vadinasi, kad keliaujanti Dievo 
Tauta pati daugiau spręstų, kad autoriteto padalinimas 
į aukščiausią, aukštesnį, žemesnį išnyktų, kad, sakysime, 
popiežiaus primatas būtų daugiau meilės bei vienybės, o 
ne valdžios primatas: kad vyskupai stipriau dalyvautų po- 
piežiaus sprendimuose, kunigai — vyskupų ganytojavime, 
tikintieji — kunigų veikloje ir t.t. Bažnyčios kaip kelei- 
vės sąranga turinti būti ne tiek statmeninė (iš viršaus į 
apačią), kiek gulstinė (vienoje plotmėje). O tai esą galima 
pasiekti tik tada, kai demokratinis pradas būsiąs įgyven- 
dintas ne tik valstybėje, bet ir Bažnyčioje. Esą modernus 
žmogus, būdamas demokratinis politikoje, kultūroje, ūkyje, 
negalįs nei suprasti, nei pakelti monarchizmo religinėje sri- 
tyje. Kiekvienas iš aukšto einąs įpareigojimas, nekilęs iš 
Dievo Tautos arba bent jos neapsvarstytas, o jai pri- 
mestas popiežiškojo ar vyskupiškojo autoriteto, kenkiąs ti- 
kėjimo reikalui ir todėl neturįs būti naudojamas. Dievo Tau- 
ta turinti sąmoningai dalyvauti savo pačios valdyme kelia- 

vimo metu. Konkrečiai ši savivalda pradeda dabar reikštis 
tuo, kad sudaromos įvairių įvairiausios tarybos. Prie popie- 
žiaus yra sukurtas vyskupų sinodas, prie vyskupų — kuni- 
gų ir pasauliškių tarybos, prie klebonų — parapijos ta- 
rybos. Bažnytinė santvarka vis labiau virsianti tarybų sis- 
tema, kuri kai kieno vadinama pusiau juokais, pusiau 
rimtai — “tarybine demokratija“.*? Tai esąs ne kas kita 
kaip kelegialumo išvystymas, nes kolegialumas, pabrėžtas 
II Vatikano Susirinkimo (plg. I,43-45), esąs ne psichologi- 
nis draugiškumas ar praktinis bendradarbiavimas, bet struk- 
tūrinis principas,“? turis būti pritaikytas ne tik santykiam 
tarp popiežiaus ir vyskupų, bet ir visose bažnytinio gy- 
venimo plotmėse: diecezijose, parapijose, vienuolijose, organi- 
zacijose ir t.t. Pridėkime prie visų šių tarybų dar šiandien 
taip stropiai šaukiamus diecezinius ir net tautinius (Olandi- 
joje baigęsis, ruošiamas 1972 m. Vokietijoje) sinodus — 
ir turėsime demokratėjimo eigos vaizdą bažnytinio valdy- 
mo ir bažnytinės įstatymdavystės srityse. 


Tačiau šis dmokratėjimas eina žymiai toliau, negu tik 
bažnytinis valdymas bei įvairių nuostatų skelbimas. Tis pa- 
liečia jau ir žmogiškuosius santykius tarp hierarchijos ir ti- 
kinčiųjų. Nors hierarchija demokratėjimo vyksme ir nėra 
esmėje neigiama, vis dėlto iš jos reikalaujama, kad ji nu- 
sileistų ligi paprastų tikinčiųjų sava elgsena,  kalbėsena, 
nešiosena, apskritai visa savo gyvensena. Vyskupai prade- 
da būti nebevadinami “ekscelencijomis'; jų ženklai — kry- 
žius ant krūtinės, žiedas, raudona kepuraitė — laikomi 
priešingais mūsų amžiaus paprastumui; kunigų sutanos ir 
plačiabrylės skrybėlės keliančios juoko jaunime; reikalauja- 
ma, kad vyskupų rūmai ir kunigų klebonijos nieku nesi- 
skirtų nuo visų kitų gyvenamųjų namų bei namelių; kad 

vyskupai ir kunigai būtų prieinami bet kada ir bet kieno. 
Šis, sakytume, žmogiškasis demokratėjimas eina taip toli, 
kad, pavyzdžiui, keliasdešimt Olandijos kandidatų į ku- 
nigus (seminaristų) kreipėsi po enciklikos “Humanae vi- 
tae" į popiežių, vadindami jį paprasčiausiai “Romos vys- 
kupu' ir nenaudodami nei termino “popiežius', nei kreipi- 
nio “Jūsų Šventenybe'. Olandijos tautinis sinodas priėmė 
rezoliuciją, kurioje reiškiama viltis, esą “turime, atrodo, su- 
sigyventi su mintimi, kad popiežius būtų mūsų supran- 
tamas kaip pirmininkas ar generalinis sekretorius suvie- 
nytųjų katalikiškųjų Bažnyčių  pasaulyje“.*!:: "Tūbingeno 
kat. teologijos fakulteto profesoriai reikalauja, kad vysku- 
pai būtų renkami tik tam tikram laikui (jie siūlo 8-riem 
metam). Jau kalbama ir apie klebonų bei vikarų rinki- 
mą ir pašalinimą parapiečių nutarimu. Kai kas ironiškai 
pastebi, esą tik vieni teologijos prolesoriai dar pasilieka 


nepajudinami, kadangi jie — bent Vokietijoje — yra vals- 
tybės valdininkai visam gyvenimui (Beamte auf Lebens- 
zeit) ir todėl negali būti niekieno — net nė vyskupo — 


atleisti. Tačiau šie juokdariai irgi tikisi, kad greitai ir teolo- 
gijos profesoriai, kurie dabar demokratėjimą Bažnyčioje taip 
aistringai platina bei gina, turėsią po 8-10 tarnybos metų 
užleisti savo vietas kitiem, kuriuos išrinksianti Dievo Tau- 
ta. Pridurkime prie viso šio kasdienos demokratėjimo su- 
prastinimą liturginių apeigų, kurių metu  —ypač pamoks- 
lui — kunigai pasirodo pasauliškių drabužiais; suprastini- 
mą naujų bažnyčių tiek statybos, tiek įrengimo atžvil- 
giu; šių bažnyčių pavertimą paskaitų, susirinkimų, posė- 
džių ir net pasilinksminimų salėmis (vad. Mehrzweckkir- 
chen **) — ir turėsime pripažinti, kad demokratėjimas Baž- 
nyčioje šiandien iš tikro neberanda ribos, kurios nedrįstų 

peržengti. Skirtumas tarp sakralinės ir profaninės plotmės 
vis labiau nyksta profaninės srities naudai. Viešpaties šūks- 
nis Mozei “nusiauk batus, nes vieta, kurioje tu stovi, yra 
šventa“ (Iš 3,5) šiandien vis labiau netenka prasmės, nes 
šventų vietų, kuriose tikintieji turėtų kitaip apsirengti, 
kitaip nusiteikti, kitaip elgtis, beveik nebėra arba bent ne- 
turėtų būti. Bažnyčia yra nusakralinama demokratijos la- 
bui, nes demokratinė gyvensena kaip tik ir yra tuo bū- 
dinga, jog joje nėra plotmių rango, o tik viena vienintelė 
kasdieninė plotmė. Tai perkeliama dabar į Bažnyčią ir tai 
vadinama jos demokratėjimu. 


2. Demokratėjimo vertinimas 


Kaip reiktų šį demokratėjimo vyksmą Bažnyčioje ver- 
tinti? Kad jis yra šiandienėjimo dalis, aiškinti nereikia, 
nes sušiandienėti mūsų laikais reiškia kartu ir sudemokra- 
tėti. Tačiau ar šis Bažnyčios demokratėjimas yra jos stiprė- 
jimas bei pažanga? O gal nuosmukis ir net barbarėjimas? 
Dar daugiau: ar demokratėjimas neprisideda prie anos — 
aiškiai klaidingos — pažiūros, esą nėra skirtumo tarp sak- 
ralinės ir prolaninės srities? Ar jis neužtrina skirtumo tarp 
kūrinio ir Kūrėjo kūrinio naudai ir tuo būdu įgyja jau 
pasaulėžiūrinės ir net filosofiškai ontologinės reikšmės? "Tai 
klausimai, kurie savaime kyla ir prašosi pasvarstomi, nes 
demokratėjimas Bažnyčioje šiandien yra “labiausiai sujuku- 
si mintis", mažiausiai “pajėgianti daryti skirtumą tarp įvai- 
rių atžvilgiu"“.** Sakysime, — tai jau esame minėję ir kiek 
aukščiau  —kas kita yra demokratija kaip valdymo ir kas 
kita kaip gyvenimo būdas.“* Kaip gyvenimo būdas — ly- 
gios teisės ir lygios pareigos visiem — demokratija yra bu- 
vusi Bažnyčioje nuo pat pradžios, nes joje visi turi tas 

pačias teises ir pareigas (ir popiežius ir piemeniukas) būti 
aprūpinti sakramentais ir kitomis išganymui reikalingomis 
ar bent naudingomis priemonėmis. Tai yra išreikšta net 
teisiniu nuostaiu (plg. CIC, can. 682). Šiuo atžvilgiu pa- 
sauliškiai nieku nesiskiria nuo dvasiškių, nes net ir popie- 
žius negali atleisti nuodėmių pats sau. Kas kita betgi yra 
demokratija kaip valdymo būdas, vadinasi, kaip galia su- 
rišti ir atrišti, kurią Kristus yra suteikęs apaštalams (plg. 
Mat 16,10) ir kuri šiandien mėginama išplėsti į visą Die- 
vo Tautą, telkiant šią galią į įvairių tarybų rankas. Ne- 
retai betgi šios dvi sampratos esti suplakamos, nes kova 
už gyvenimo būdo vienodumą yra kas kita, negu kova už 
valdymo vienodumą. Štai kodėl mums ir reikia dabar kiek 
stabtelti ties demokratėjimu kaip viena iš Bažnyčios šian- 
dienėjimo išraiškų. 

Kiekvieno valdymo — tiek valstybinio, tiek bažnyti- 
nio — tragika glūdi žmogiškojo asmens pavergime bei pa- 
niekinime. Tuk jeigu tiesa, kad Žmogaus asmuo yra abso- 
liutinė vertybė ir tuo pačiu tikslas savyje, niekad, niekur 
ir niekam negalįs būti naudojamas kaip priemonė, tai faktas, 
kad šis asmuo gali būti ir yra kito tokio pat asmens val- 
domas virsta neišsprendžiama misle teoriškai ir tragika prak- 
tiškai. Jokia bendruomenė — nei valstybinė, nei bažnyti- 
nė —negali apsieiti be valdymo. Tačiau asmuo kaip aukš- 
čiausia vertybė ir tikslas savyje negali būti valdomas, ne- 
pažeidus jo kilnumo. Asmenį valdyti gali tik tas, kuris 
yra už jį aukštesnis. O aukštesnis už žmogiškąjį asmenį 
yra tik vienas Dievas. Todėl tik Dievas ir gali valdyti. 
Štai kodėl Krikščionybė ir skelbia, kad atbaigtoje būsenoje 
nebebus jokio kitokio valdymo kaip tik dieviškasis. Ši bū- 
sena būsianti “Dievo padangtė su žmonėmis; Jis gyvens 

su jais; jie bus Jo Tauta, ir pats Dievas bus jų Dievas“, 
vadinasi, vienintelis jų Valdovas (Apr 21,3). Bet kol ši 
būsena nėra pasiekta, kol Bažnyčia su visa žmonija yra 
keleivės pasaulyje, tol žmogiškasis valdymas trunka visose 
srityse. Kadangi tačiau jis yra priešingas asmens esmei bei 
vertei, todėl jis yra tik laikinis, kilęs “iš pasaulio“ kaip 
šiojo piktybės lytis. Ji reikia mum visiem prisiimti ir neš- 
ti, kaip nešame visokias kitokias piktybes. Bet mum reikia 
suprasti jo pobūdį ir suvokti jo ribas. Savo esmėje nega- 
lėdamas būti kito asmens valdomas, asmuo savaime virsta 
riba kiekvienam valdymui. Valdymas baigiasi ten, kur jis 
paliečia asmenį kaip aukščiausią vertybę bei tikslą savy- 
je; kitaip tariant, žmogų kaip asmenį. Asmenį palietęs, 
valdymas turi liautis. Kitaip jis virsta vergija, kurioje Žmo- 
gus yra pergyvenamas ne kaip asmuo, bet kaip daiktas, 
vadinasi, kaip kito asmens nuosavybė. Valdymas gali lies- 
ti tik tai, kas asmens vertės bei laisvės nepažeidžia. Čia 
kaip tik ir glūdi pagrindas, kodėl šiandien tiek Bažnyčia, 
tiek valstybė žmogaus sąžinę laiko tokiu pradu, kurio prie- 
vartauti nevalia jokiem įstatymam ir jokiom įstaigom, nes 
sąžinė kaip tik ir yra anos asmens absoliutinės vertės iš- 
raiška. Čia glūdi taip pat ir pagrindas, kodėl šv. Povilas 
teigė, kad “nėra valdžios, kaip tik iš Dievo“ (Rom 13,1), 
nes, kaip sakyta, tik vienas Dievas tegali valdyti, o kiek- 
vienas žmogiškasis valdymas gali būti tik dalyvavimas die- 
viškajame valdyme. Štai kodėl ir Bažnyčia, ką nors įsaky- 
dama ar drausdama, kalba Dievo vardu. O seniau neviena 
ir valstybinė konstitucija prasidėdavo taip pat Dievo vardu, 
norėdama tuo pasakyti, kad ir valstybės narių valdymas 
tegalimas tik dieviškuoju būdu. Tai yra teisingas ir gilus 
valdymo supratimas. 

Betgi jo vykdymui tuoj pat galima padaryti skaudų 
priekaištą: iš kur atskiri valdytojai (čia liečiame tik baž- 
nytinę sritį, nes valstybė yra ne šios knygelės dalykas), 
net jeigu jie būtų ir aukščiausi — popiežius, vyskupai, 
vienuolijų viršininkai —, semia drąsos kasdienybėje kalbė- 
ti Dievo vardu? Šv. Povilas, pats taip labai pabrėždamas, 
jog nėra valdžios be Dievo, stropiai skyrė, kur jis kalba 
Dievo vardu ir todėl skelbia tikrą valdomąjį nuostatą ir 
kur jis kalba savo vardu ir todėl skelbia tik draugišką 
patarimą. Visas pirmasis laiškas korintiečiams yra pilnas 
tokio skirtumo. Apie santykius moterystėje Povilas skelbia: 
“Aš tai sakau, valią duodamas, ne įsakydamas“ (1 Kor, 
7,6). Tačiau apie moterystės pastovumą jis jau teigia: “Įsa- 
kau ne aš, bet Viešpats“ (1 Kor 7,10). O truputį vė- 
liau apie krikščionių moterystę su stabmeldžiais jau vėl 
kitaip: “Ne Viešpats, aš sakau" (1 Kor 7,12). Tas pat 
apie pasilikimą netekėjusiom: “Apie mergaites aš neturiu 
Viešpaties įsakymo, tačiau duodu patarimą“ (1 Kor 7,25). 
Taip pat ir apie našles: jos galinčios tekėti, tačiau būsian- 
čios laimingesnės, “jei mano patarimu taip pasiliks“ (1 Kor 
7,40). Tai tik pavyzdžiai. Bet jie aiškiai rodo, kad apaš- 
talas savo kaip valdančiojo galią vykdė tik ten, kur nea- 
bejodamas žinojo kalbas Dievo vardu, vadinasi, skelbiąs ne 
savo valią, bet Viešpaties įstatymą. Dievo įstatymas juk 
įpareigoja žmogų jo sąžinėje, todėl jis niekados negali bū- 
ti sujauktas su žmogaus noru bei patarimu, kuris tokios 
įpareigojančios galios neturi. Jeigu tačiau stebime Bažnyčios 
valdomąją galią vykdančius asmenis, tai jie šitokio skirtu- 
mo praktiškai beveik niekad nedaro. Niekur bažnytinėje 
įstatymdavystėje ar sielovadiniuose raštuose, pradedant en- 
ciklikomis ir baigiant klebonų paraginimais, neteko užtikti 
ano šv. Povilo skirtumo: “Įsakau ne aš, bet Viešpats" — 

“Ne Viešpats, aš sakau“. Paprastai viskas esti taip skel- 
biama, tarsi būtų Viešpaties įsakymas. Tuo tarpu net ir 
paprasčiausiam krikščioniui aišku, kad daugybė tiek encik- 
likose, tiek vyskupų laiškuose, tiek kunigų pamoksluose 
skelbiamų dalykų yra tik žmogiškieji patarimai, pamoky- 
mai, paraginimai, bet ne nuostatai, einą iš Viešpaties Va- 
lios. Jeigu betgi anas šv. Povilo vykdytas skirtumas būtų 
ir bažnytinėje plotmėje vykdomas, išnyktų daugelis nesu- 
sipratimų, kritikų bei kartėlio, nes daugelis bažnytinių 
nuostatų bei įsakymų virstų patarimais bei paraginimais 
ir tuo palengvintų sąžinės apsisprendimą jų atžvilgiu. Ki- 
taip susidaro įspūdis, kad visa yra iš Viešpaties ir todėl 
liečia mūsų asmenį giliausioje jo vertėje ir kad tuo būdu 
net ir bažnytinis valdymas virsta asmens pavergimu kito 
asmens — jo užgaidų, jo savimeilės, jo charakterio — rei- 
kalam bei troškimam. Nuosekliai tad Bažnyčią valdantieji 
turėtų labiai stropiai tirti, kada jie gali tarti “įsakau ne 
aš, bet Viešpats“ ir turėti drąsos prisipažinti, kad “ne Vieš- 
pats, aš sakau“, atsiremdami i savo patyrimą, išmintį ar 
bendro susiklausymo reikalą, Bažnyčioje taip lygiai reikalin- 
ga, kaip ir visur kitur. 


Šiuo atžvilgiu nei monarchija, nei demokratija nėra to- 
kios valdymo lytys, kurios be niekur nieko tiktų Bažny- 
čiai, neaptemdindamos ir net nesužalodamos jos esmės. Abi 
jos juk yra “iš pasaulio“ ir todėl ateina Bažnyčion neši- 
nos didžiule grėsme, nes Bažnyčios valdymas yra visiškai 
kitokio pobūdžio. Žinomas vokiečių protestantų pastorius 
M. Niemėlleris yra gražiai pastebėjęs, kad “Bažnyčia nega- 
li būti demokratinė, nes ji turi Viešpati (den Herrn)“.*5 
tai visiškai teisinga. Iš kitos tačiau pusės galima taip ly- 
giai teisingai teigti, kad Bažnyčia negali būti nė monar- 


75 


chinė, nes jos Viešpats atėjo pasaulin, “ne kad Jam tarnau- 
tų, bet pats tarnauti“ (Mat 20,28). Bažnyčios Viešpats 
nėra monarchas. Ir vis dėlto jis yra “Viešpats ir Mokyto- 
jas“ (Jon 13,14), vadinasi, ne koks nors prezidentas ar 
generalinis sekretorius. Jis kyla ne iš tautos, net jeigu ši 
vadintųsi ir Dievo Tauta. Priešingai, Jis pats šią Dievo 
Tautą yra įsteigęs — tiek ontologiškai, prisiimdamas žmo- 
giškąją prigimtį ir tapdamas šio savo Kūno galva, tiek 
sociologiškai, pats pasikviesdamas būrį apaštalų bei moki- 
nių. Ir vis dėlto šis Viešpats plauna savo "Tautos vaikam 
kojas (plg. Jon 13,3-15) ir aukoja savo gyvybę “daugeliui 
išvaduoti" (Mat 20,28). Jis aiškiai pabrėžia savo sekė- 
jam: “Ne jūs mane išsirinkote, bet aš jus išsirinkau ir 
paskyriau“ (Jon 15,16). Ir vis dėlto jau pačiomis pirmo- 
mis savo istorijos dienomis ši Jo paskirta bendruomenė 
vykdo rinkimus, tai mesdama burtus rasti naujam apašta- 
lui vietoje pasikorusio Judo (plg. Apd 1,26), tai tiesiog 
rinkdama “Šventosios Dvasios ir išminties pilnus vyrus“, 
pašvęstus pirmaisiais diakonais (Apd 6,3-6). Visa tai yra 
mum gerai žinoma. O vis dėlto reikia tai priminti, kad 
suprastume, jog ir šiuo atžvilgiu Bažnyčios prigimtyje glūdi 
tam tikra priešingybė arba dialektika, neleidžianti mum 
apsispręsti nei už monarchiją, nei už demokratiją pasaulio 
prasme. 


Demokratija yra Bažnyčioje todėl negalima, kad ji iš- 
tikro turi Viešpatį. Burtas, kritęs Motiejaus naudai, buvo 
ne kažkokia loterija, bet Bažnyčios Viešpaties sprendimas: 
taip ji suprato menkutė Jeruzalės krikščionių  bendruo- 
menė, meldusis, kad Viešpats, kuris žino “visų širdis“, 
anuo burtu parodytų, “katrą iš dviejų — Motiejų ar 
Juozapą iš Barsabo — Jis norįs turėti apaštalu (Apd 1,24). 

Taip pat apaštalų pasiūlymas išrinkti septynis vyrus, ku- 
rie tarnautų, išmaldas skirstant, ir tuo atpalaiduotų apaš- 
talus nuo šios, sakytume, “techninės pareigos“, anaiptol ne- 
padarė šių vyrų diakonais: bendruomenė, juos išrinkda- 
ma, tik pastatė juos “apaštalų akivaizdoje, o šie melsda- 
miesi uždėjo ant jų rankas“ (Apd 6,6). Ir tik tada šie 
septyni vyrai tapo diakonais, t.y. paties Viešpaties paskir- 
tais tam tikrom pareigom. Šių vyrų atžvilgiu galioja tas 
pat, ką Kristus pasakė ryšium ir su apaštalaias: “Aš jus 
išsirinkau ir paskyriau“ (Jon 15,16). Taip yra su visais 
Bažnyčios istorijoje buvusiais bei esamais rinkimais kaip 
demokratijos apraiška: rinkimai patys savaime dar nepa- 
daro išrinktojo pašvęstuoju. Pašventimas gi visados ateina 
iš Kristaus. Galutinis tad žodis, kuriuo žmogui yra pave- 
dama ta ar kita bažnytinė pareiga bei tarnyba, yra ta- 
riamas ne Dievo Tautos, bet kaip tik jos Viešpaties. Kitaip 
tariant, net ir socialinė Bažnyčios sąranga išauga iš sakra- 
mentų: Krikštas, Sutvirtinimas, Kunigystė yra šios sąrangos 
pagrindai. Neišdildomas šių sakramentų įspaudas tikin- 
čiojo sieloje kartu yra ir neišdildoma tarnyba bažnytinėje 
sąrangoje. 


Tai kaip tik ir padaro, kad demokratinis pradas, kiek 
jis reiškiasi rinkimais, niekad Bažnyčioje negali turėti tos 
pačios reikšmės, kaip valstybėje ar kurioje kitoje pasauli- 
nėje bendruomenėje. Tiesa, Bažnyčios Viešpats leidžia savai 
Tautai reikšti norų bei planų įvairiopu būdu ir todėl da- 
lyvauti Jo valdyme. Tačiau Dievo Tauta niekad neturi pa- 
miršti, kad ne ji yra šio valdymo nešėja, kaip kad tauta 
ar liaudis yra jo nešėja demokratinėje valstybėje. Ji yra 
tik dalyvė, vadinasi, prašytoja, kad Viešpats per jos veiks- 
mus apreikštų savą Valią, kaip kad Jis ją apreiškė, metant 

burtą Jeruzalės bendruomenei. Viešpaties gi Valiai apsireiš- 
kus, Dievo Tautos galia baigiasi. Štai kodėl visokios kal- 
bos apie laikinę popiežiaus, vyskupų, kunigų tarnyba, ku- 
rios ilgumą aprėžtų rinkimai, vykdomi tos ar kitos tikin- 
čiųjų tarybos, yra didžiulis nesusipratimas, vis tiek ar jis 
būtų reiškiamas atskirų teologų ar net teologijos fakul- 
tetų. Tai nesupratimas, kad valdymas Bažnyčioje yra pa- 
ties Kristaus vykdomas ir kad žmogus jame tik dalyvau- 
ja, pašvęstas atitinkamu sakramentu, kuris niekados nesi- 
baigia. Valdymui demokratinėje valstybėje žmogus yra iš- 
renkamas. Valdymui Bažnyčioje žmogus yra pašvenčiamas. 
Kaip tad būtų galima sudemokratinti Bažnyčia šiuo atžvil- 
giu? Ne kaip kitaip, kaip atskiriant pašventimą nuo val- 
dymo. Bet tai būtų atkritimas į praėjusį bažnytinio val- 
dymo piktnaudojimą, kai buvo nepašvęstų vyskupų, kurie 
tik valdė, o jų pašvęsti pagalbininkai (iš čia kilęs vokiš- 
kas terminas “Weihbischof") ėjo tik sakralines pareigas, ne- 
turėdami galios valdyti. Šitokią betgi padėti Bažnyčioje net 
ir uoliausi jos sudemokratinimo šalininkai laiko nuosmu- 
kiu. O jeigu valdymas yra jungiamas su pašventimu, tai 
kaip būtų galima iš sakramento išaugusią valdomąją tar- 
nybą aprėžti keleta ar keliolika metų? (Senatvė ar liga yra 
visiškai kitos rūšies dalykas“) Laikinis valdymas Bažny- 
čioje yra Kunigystės sakramento supasaulinimas, tarsi šis 
sakramentas būtų parlamento atstovo bilietas, nustojęs ga- 
lios po kelerių metų. 


Ar tai reiškia, kad Bažnyčia turėtų būti monarchinė? 
Anaiptol! Kaip Bažnyčia negali būti demokratinė pasauline 
prasme todėl, kad ji turi Viešpatį, taip lygiai ji negali 
būti nė monarchinė pasauline prasme, nes jos Viešpats 
atėjo žemėn tarnauti (Mat 20,28). Tai taip pat dažnai 

pamirštama. Dabartinis Bažnyčios demokratėjimas yra tei- 
singa įžvalga, kad monarchinis pradas Bažnyčioje yra atgy- 
ventas ne tik istoriškai kaip netinkąs dabarties nuotaikai, 
bet kad jis yra negalimas ir esmiškai kaip paneigiąs tar- 
nybinį bažnytinio valdymo pobūdį. Monarchizmas Bažny- 
čioje per maža vertina absoliutinę asmens vertę ir todėl ma- 
no galis pratęsti valdymą net į tas sritis, kurios kaip tik 
glūdi žmogaus asmens vertėje bei laisvėje. Absoliutistiniai 
Bažnyčios valdytojai susilaukia to paties priekaišto, kurį 
Jėzus darė fariziejam, sakydamas, esą jie “riša sunkias ir 
nepakeliamas naštas ir deda žmonėm ant pečių“ (Mat 
23,4). Iš monarchizmo kaip tik ir kyla anas smulkus tei- 
sinis Žmogaus veiksmų tvarkymas iš aukšto, nepalikdamas 
laisvės jo paties sprendimui ir apsisprendimui ir galop virs- 
damas nebepakeliama našta, paniekianančia žmogų kaip as- 
menį, nes pavergiančia jį kito asmens valiai. Čia nyksta 
anas šv. Povilo darytas skirtumas tarp “įsakau ne aš, bet 
Viešpats“ ir “ne Viešpats, aš sakau“: monarchizme visur 
įsakinėja viešpats — tačiau rašomas mažąja raide. Kas 
bent kiek yra susipažinęs su bažnytinėmis praktikomis do- 
rinėje, teisinėje, administracinėje, liturginėje, mokyklinėje 
srityje; kas žino, kaip popiežiaus kurijos valdininkai elgia- 
si su jiem nepatikimais teologais ir šiaip katalikais; kas 
yra patyręs buvusios indekso įstaigos nelemtą paprotį smerk- 
ti autorių, nepateikiant jam pagrindo ir neleidžiant jam 
pasiaiškinti; kas žino, kad bažnytiniai valdovai niekad nė- 
ra viešai atšaukę savo klaidų bei smerkimų nekaltų Žžmo- 
nių atžvilgiu, — tas turi monarchizmą Bažnyčioje atmesti 
kaip priešingą pačiai jos esmei būti meilės, tiesos ir teisin- 
gumo vykdytoja. Šia prasme demokratėjimas yra sveika ir 
sveikintina atoveika, nes jis verčia valdančiuosius paisyti 

ano šv. Povilo daryto skirtumo tarp savęs ir Viešpaties ir 
savo norų nepridengti Viešpaties Valia. Jis kelia aikštėn 
ilgus amžius apleistą tiesą, kad Bažnyčią valdantieji yra ne 
jos valdovai pasauline prasme, bet tarnai: valdomoji tarny- 
ba Bažnyčioje iš esmės yra tarnavimas. Tai pabrėžė ir pop. 
Paulius VI savo kalboje, atidarydamas lotynų Amerikos 
vyskupų konferenciją Medelline 1968 m. spalių 9 d. Šioje 
kalboje jis apibūdino bažnytinį autoritetą kaip “ipareigo- 
jimą tarnauti" — ir tai juo labiau, juo aukštesnis yra 
autoritetas. Autoritetas pasiliksiąs Bažnyčioje visados, nes jis 
iš Kristaus. Tačiau jo vykdymas turįs paisyti Evangeli- 
jos. “Autoritetas apsireiškia kaip tarnyba“, kalbėjo popie- 
žius, “kaip tarnyba kito ir visos Bažnyčios labui“".*" 


Nė viena tad valdymo lytis — nei demokratija, nei 
monarchija — Bažnyčiai netinka. Demokratija sudūžta į 
nepakeičiamą tiesą, kad Bažnyčia turi Viešpatį, surinkusį 
Dievo Tautą aplinkui save, o ne Dievo Tautos pasirinktą. 
Šio Viešpaties Valia išplinta pašvęstuose Dievo Tautos va- 
dovuose ir tuo būdu Bažnyčios valdymą padaro esmėje ne- 
priklausomą nuo bet kokios tarybos ir nuo bet kokių rin- 
kimų. Demokratija Bažnyčioje būtų galima tik tuo atveju, 
jei valdomoji galia būtų atjungta nuo Kristaus ir tuo pra- 
rastų sakramentinį savo pobūdį. Tačiau tokiu atveju ji bū- 
tų nebekatalikiška. Iš kitos pusės sudūžta ir monarchija 
į taip pat amžiną tiesą, kad Bažnyčios Viešpats yra tar- 
nas, plaunąs savo valdomiesiem kojas ir tuo duodąs įsaky- 
mą “vienas kitam mazgoti kojas“ (Jon 13,14), vadinasi, 
tarnauti. Ir juo aukštesnio rango Bažnyčioje yra valdomoji 
pareiga, juo aiškiau ji turi būti tarnaujamoji pareiga. Mo- 
narchija Bažnyčioje būtų galima tik tuo atveju, jei bažny- 
tinis valdymas būtų atjungtas nuo tarnavimo. Tačiau to- 

kiu atveju jis būtų irgi nebekaitalikiškas. Štai kodėl net ir 
monarchinių Bažnyčios istorijos tarpsnių metu buvo išlai- 
kyta Didžiojo Ketvirtadienio apeiga, kai popiežius ir vysku- 
pai plauna kojas dvylikai vargšų. Šiuo liturginiu simbo- 
lia buvo nurodoma, kad ir aukščiausias autoritetas nusi- 
lenkia prieš vargšą Žmogų ir tuo paliudija tarnaujamąjį 
šio autoriteto pobūdį, nors kasdienoje anas paliudijimas ir 


dingtų. 
3. Opozicijos neprasmė Bažnyčioje 


Demokratėjimo vyksmui Bažnyčioje tinkamai suprasti 
bei įvertinti reikia pažvelgti dar į vieną ypatingą demo- 
kratijos pradą, būtent: opoziciją. Demokratija be opozici- 
jos yra ne demokratija. Tiesa, esti tarpsnių, kai opozi- 
cija demokratinėje valstybėje nyksta, pav. karo atveju. Ta- 
čiau šie tarpsniai yra nenormalūs. Normalus demokratinės 
valstybės gyvenimas reikalaute reikalauja opozicijos, nes ši 
kaip tik ir išreiškia valstybinės sampratos vykdymo dau- 
giašališkumą. Viena valstybinė samprata ir vienas jos vyk- 
dymo būdas gali būti tik totalistinėse, ne demokratinėse 
šalyse. Tai savaime aiškus dalykas. Todėl ir opozicija de- 
mokratijoje yra savaime suprantama ir būtina. Nuostabu 
todėl, kad tie, kurie šiandien mėgina Bažnyčią demokratin- 
ti, nė nepagalvojo, jog ir bažnytiniam demokratėjimui yra 
reikalingi ne tik rinkimai bei įvairiausios tarybos, bet ir 
opozicija. Tačiau ką gi opozicija Bažnyčioje reiškia? Ar ji 
turi kokios nors prasmės? Ir ar iš viso ji yra galima, nesu- 
sikertant su Bažnyčios esme? 

Jeigu opoziciją suprasime kaip ginčą tarp įvairių nuo- 
monių antraeiliais, neaiškiais ar neišspręstais klausimais — 
vis tiek, ar jie liestų tikėjimo tiesas, ar dorovę, ar liturgiją 

bei sakramentus —, tai šitokia opozicija yra buvusi nuo 
pat Bažnyčios pradžios. Jau šv. Povilas, atkreipdamas ro- 
mėnų dėmesį į laisvę ryšium su tokiais klausimais, kaip 
valgis, pažiūros į atskiras dienas, pastebėjo: “Tegul kiek- 
vienas esti pilnai įsitikinęs savo nuomonės tikrumu“ (Rom 
14,5). Jis tik reikalavo, kad dėl šio nuomonių skirtumo 
nekiltų ginčų, pažeidžiančių artimo meilę: “Kam tu teisi 
savo brolį?“ arba: “Kam tu niekini savo brolį?" (Rom 
14,10). Priešingos nuomonės Bažnyčioje yra galimos ir tik- 
rai yra buvusios visą jos istorijos metą. Net ir pop. Pijus 
XII savo enciklikoje “Humani generis" (1950 m.), kuri 
daugelio buvo ir tebėra laikoma nepaprastai griežta, pri- 
pažįsta, kad “popiežiai apskritai teologam yra palikę lais- 
vę tais klausimais, kuriais pasižymėję protai yra buvę įvai- 
rių pažiūrų“ ($ 19). Tačiau čia pat popiežius pa- 
stebi, kad “istorija moko, jog įvairiais klausimais, kurie anks- 
čiau buvo ginčijami, vėliau nebuvo leista nuomonių įvai- 
rumo“ (t.p.). Ryškiausias pavyzdys yra Marijos nekalto 
pradėjimo tiesa. Nors krikščioniškoji tradicija visados Die- 
vo Motiną laikė nekaltai pradėtąja, vidurinių amžių te- 
ologijoje kilo šios tiesos atžvilgiu nemaža ginčų, taip kad 
net toki garsūs teologai, kaip Albertas Didysis, Tomas Akvi- 
nietis, Bonaventūra, Marijos laisvę nuo pirmapradės nuo- 
dėmės neigė, kiti gi, kaip Duns Scotas, ją gynė. Vadinasi, 
net šios didžios tiesos atžvilgiu yra buvusi opozicija. Bet 
kai pop. Pijus IX enciklikoje “Ineffabilis Deus“ (1854 m.) 
čią tiesą paskelbė dogma, jokia nuomonių įvairybė jos at- 
žvilgiu pasidarė nebegalima, nes opozicija dogmos atžvilgiu 
būtų erezija, o ne demokratinės sąrangos išraiška. 


Tokių pavyzdžių esama daugybės. Prisiminkime tik 
ginčus malonės ir laisvės santykių (tomizmas ir moliniz- 

mas) vyskupo šventimų (naujas sakramentas ar tik Kuni- 
gystės sakramento užbaiga), nekrikštytų vaikų amžino li- 
kimo (regi Dievą ar neregi), Marijos bendradarbiavimo iš- 
ganyme (visų malonių tarpininkė), žmogaus sukūrimo (vi- 
sas žmogus ar tik jo siela), klausimais, kurie ir šiandien 
nėra aiškiai Bažnyčios išspręsti, kuriais todėl yra galimos 
įvairios pažiūros ir įvairūs aiškinimai. Prisiminkime taip 
pat net ir išspręstų klausimų kėlimą nauju atžvilgiu, atsklei- 
džiant gilesni šių klausimų supratimą arba pabrėžiant pa- 
mirštą bei per maža paisytą tą ar kitą jų pusę, pavyz- 
džiui: popiežiaus ir vyskupų santykiai, popiežiaus prima- 
to prasmė vyskupų kolegijos atžvilgiu, pasauliečių vaid- 
muo Bažnyčioje ryšium su hierarchija, moterystės tikslai 
ir t.t. Visų šių klausimų įvairus ir net priešingas spren- 
dimas yra ne kas kita, kaip pastanga ieškoti tikros jų sam- 
pratos. Šiuo atžvilgiu “opozicija? stovi toje pačioje plotmė- 
je kaip ir pozicija“. Nes kol mokomasis autoritetas nėra 
taręs galutinio savo žodžio arba yra taręs ji tik iš dalies, 
tol kiekvienas yra savotiškai net įpareigotas savo minties 
pastanga pagelbėti Bažnyčiai galutinės tiesos ieškoti ir ją 
rasti. Ją tačiau radus, — o jos radimas apsireiškia ne- 
klaidingu Bažnyčios mokymu, nors ir nebūtinai iškilmin- 
gu ex cathedra, — bet kokia opozicija nebetenka pras- 
mės, nes tokiu atveju ji yra nebe tiesos ieškojimas, o jau 
rastos tiesos neigimas. Juk reikia niekad nepamiršti, kad 
mokomoji galia Bažnyčioje (popiežius ir vyskupai) skelbia 
bei vykdo ne kokią nors savą teoriją, kuriai galima prie- 
šintis ir jos vietoje siūlyti kitą, bet dieviškąjį Apreiškimą. 
Dieviškasis Apreiškimas betgi yra tik vienas. Autentinis 
jo aiškintojas yra mokomasis Bažnyčios autoritetas. Šv. Po- 
vilas, kuris, kaip sakyta, savo sekėjam davė visišką laisvę 

kasdienos klausimais, labai griežtai, net pakartodamas, pa- 
brėžė, kad nėra kitos Evangelijos, kaip ta, kurią jis skelbia. 
“Tik yra žmonių, kurie kelia jumyse neramybę ir nori 
iškreipti Kristaus Evangeliją“ (Gal 1,7). Ir štai, tokių 
žmonių atžvilgiu Povilas pasirodė nuostabiai  neatlaidus: 
“Jei kas jum skelbtų evangeliją ne tą, kurią priėmėte, te- 
būnie atskirtas“ (Gal 1,9). Jokios opozicijos savam skelbi- 
mui Povilas nepripažino. Kas jo skelbiamai Evangelijai prie- 
šinasi, nebėra Bažnyčioje — anathema. Tai reiškia, kad 
opozicija yra galima ne Bažnyčios viduje, bet tik už Baž- 
nyčios kaip erezija, schizma ar netikėjimas. Be abejo, kiek- 
vienas žmogus yra laisvas priimti Bažnyčios skelbiamą die- 
viškąjį Apreiškimą ar jo nepriimti. Tačiau jis negali jam 
priešintis ir sykiu manyti pasiliekąs Bažnyčioje, o tik vyk- 
das opozicinę demokratinio jos gyvenimo pareigą. Tai ne- 
susipratimas! 


Šis bažnytinės opozicijos nesusipratimas ir net nesąmo- 
nė kaip tik ir išryškėjo mūsų dienomis, paskelbus pop. 
Pauliui VI encikliką “Humanae vitae“. Prieš ją, kaip ži- 
nome, prasidėjo gana plati opozicija, siekianti įtaigoti po- 
piežių — šį ar būsimąjį —, kad encikliką atšauktų. Opozi- 
cijos vedėjai bei dalyviai, visų pirma teologai, laiko pa- 
grindinį enciklikos dėsnį — sąmoningas bei valingas lytinio 
veiksmo padarymas nevaisingu yra nedoras pačia savo es- 
me (plg. $ 14) — “popiežiaus nuomone“, todėl ją kri- 
tikuoja, prieš ją kovoja, jos vykdymo reikalingumą neigia, 
tikėdamiesi, esą ateisiąs laikas, kai šis “antrasis Galilejaus 
įvykis“ (H. Kimg) būsiąs taip lygiai Bažnyčios apgailėtas 
kaip ir pirmasis. Šią encikliką čia liečiame ne iš esmės, 
bet tik kaip pavyzdį, kad parodytume, kokia didžiulė ne- 
prasmė yra opozicija Bažnyčios viduje. Juk enciklika “Hu- 

manae vitae“ skelbia dorovės dėsnį, vadinasi, tai, kas Bažny- 
čiai pavesta skelbti paties jos Steigėjo (plg. $ 4). Ji 
skelbia šį dėsnį oficialiai kaip Bažnyčios mokslą, vadina- 
si, kaip objektyvią tiesą (plg. $ 6). Galop ji skelbia 
šią tiesą įpareigojančiu būdu: jos nevykdymas yra nuodė- 
mė (plg. $ 18). Kokia čia tad gali būti opozicija? Prie- 
šinga šiam skelbimui pažiūra savaime kuria “kitą evan- 
geliją' ir tuo pačiu pastato opozicijos atstovus už Bažny- 
čios ribų. Juk dorovės dėsniai nėra žmogaus išradimas. 
Jie glūdi iš vienos pusės Dievo įsakymuose, iš kitos — 
žmogaus prigimtyje kaip Dievo Valios išraiškoje. Jeigu tad 
Bažnyčia skelbia, kad tas ar kitas dalykas yra nedoras, 
tai ji tai daro visados pagal aną aukščiau minėtą šv. Po- 
vilo nuostatą: “Įsakau ne aš, bet Viešpats“ (1 Kor 7,10), 
ką popiežius labai aiškiai ir pabrėžia: “Mums Kristaus per- 
teiktos tarnybos galia“ šioje enciklikoje yra duodamas at- 
sakymas “svarbiai problemai“ ($ 6). 


Griebtis formalinio nuostato, esą enciklika nesanti po- 
piežiaus žodis ex cathedra ir todėl neturįs dogmos pobū- 
džio, vadinasi, nesanti neklaidinga, čia nieko nepadeda, 
nes Bažnyčios mokymo neklaidingumas neišsisemia popie- 
žiaus skelbimu ex cathedra. Bažnyčia yra neklaidinga ir 
savo visuotiniame paprastame mokyme, jeigu jis liečia ti- 
kėjimo bei dorovės reikalus. Juk nė vienas iš 10 Dievo 
įsakymų nėra paskelbtas ex cathedra, vadinasi, nėra dog- 
ma, žiūrint formaliai. Grynai dorinių dogmų vargu ar iš 
viso esama. Koks betgi krikščionis galėtų teigti, esą dės- 
niai “nevok", “nekalbėk netiesos“, “nepaleistuvauk", “gerbk 
savo tėvą ir motiną“ galėtų būti vieną dieną atšaukti, 
nes jie esą nedogmos! O kad milijonai tikinčiųjų šių dės- 
nių nevykdo, tai nėra joks įrodymas, kad jie yra neteisin- 

gi patys savyje. Tai tik įrodymas, kad iš vienos pusės žmogus 
yra silpnas ir todėl dažnai puola, iš kitos — kad religi- 
nė dorovė reikalauja nemažos aukos ir todėl Viešpaties ma- 
lonės. Tai tinka ir enciklikai “Humanae vitae“, ką po- 
piežius irgi pabrėžia (plg. $ 19-22). Nuodėmė betgi ne- 
išskiria žmogaus iš Bažnyčios ir todėl nereiškia jokios opo- 
zicijos. Nusidėjėlis, kuris mušasi į krūtinę ir kartoja Evan- 
gelijos muitininko žodžius “Dieve, būk gailestingas man, 
nusidėjėliu" (Luk 18,13), pareina “į savo namus nuteisin- 
tas" (Luk 18,14). Nenuteisintas grįžta tik tas, kuris esąs 
“ne toks, kaip kiti žmonės“ (Luk 18,11). Dorinių dės- 
nių akivaizdoje mum belieka tik du keliai: arba juos pri- 
imti ir likti Bažnyčioje, nepaisant, kad savo praktikoje juos 
ir laužytume nusidėdami; arba jų nepriimti, skelbiant prie- 
šingą nuomonę, tuo kuriant “kitą evangeliją ir atsiduriant 
už Bažnyčios ribų. Trečios išeities — kovoti, kad dorinis 
dėsnis būtų atšauktas ir tuo būdu pereiti opozicijon — 
čia nėra. Kas šios trečios išeities ieško, nesuvokia, ką reiš- 
kia atmesti Bažnyčios skelbiamą dorinę tiesą. 

Sutikime valandėlę, kad opozicija prieš “Humanae vi- 
tae' "laimėtų ir kad būsimasis popiežius šios enciklikos dės- 
nį, smerkiantį antikoncepcines priemones, paskelbtų kaip 
objektyviai gerą arba bent neutralų dalyką. Ką tai reikš- 
tų? Visų pirma tai reikštų, kad Bažnyčia anksčiau kly- 
do dorovės srityje, nes “Humanae vitae“ kartoja tik tai, 
ką katalikiškoji dorovė mokė visais laikais“ ir ką pas- 
taruoju metu aiškiai išdėstė pop. Pijus XI enciklikoje “Cas- 
ti connubii" (1930 m.). Suklydus betgi vieną sykį, nėra 
jokio laido, kad nesuklysi ir antrą sykį. Jei klysta Pijus 
XI ir Paulius VI, kodėl negalėtų klysti jų įpėdinis, saky- 
sime, koks Julius IX? Jei klydo senesniųjų laikų teolo- 
gai moralistai, kodėl negalėtų klysti toki pat moralistai 

mūsų laikų ar būsimųjų? Dar daugiau: jei Bažnyčia kly- 
do, doriškai vertindama antikoncepcines priemones, kodėl ji 
turėtų būti teisi, doriškai vertindama kitus žmogiškuosius 
veiksmus, kaip eutanaziją, abortą, išsigimusių ar psichiš- 
kai nesveikų kūdikių žudymą, priešvedybinius arba šalia- 
vedybinius santykius, dvipatystę ir t.t.? Argumentų už vi- 
sų šių veiksmų leidimą kaip gerų ar neutralių galima 
rasti labai daug ir labai stiprių, ypač sociologinėje ir psi- 
chologinėje srityje. Jeigu tad krikščioniškoji dorovė objek- 
tyviai priklausytų nuo sociologijos ar psichologijos, tai nė 
vienas jos dėsnis negalėtų išsilaikyti šių mokslų kritikos 
šviesoje. Tokiu atveju gera būtų tai, ką Bažnyčia leidžia, 
o bloga, ką ji draudžia. O nustatyti, ką Bažnyčia turėtų 
leisti ir ką drausti, būtų sociologijos ir psichologijos už- 
davinys. Tai reikštų toliau, kad gera ir bloga, dorybė ir 
nuodėmė yra grynai formaliniai dalykai, kaip ir Dostojevs- 
kio vaizduojamojoje Didžiojo Inkvizitoriaus karalystėj: “Mes 
leisime jiem net nusidėti, — juk jie toki silpni ir 
bejėgiai —, ir jie mylės mus kaip vaikai dėl to, kad lei- 
dome jiem nusidėti** Bažnytinės opozicijos šalininkai pa- 
miršta, kad Bažnyčia tą ar kitą draudžia kaip tik todėl, 
kad tai objektyviai bloga, ir tą ar kitą leidžia todėl, kad tai 
objektyviai gera. Bažnyčios draudimas ar leidimas nesuku- 
ria nei blogio, nei gėrio; jis tik nurodo, kur yra blogis, 
kurio reikia vengti, ir kur gėris, kuri reikia vykdyti. O ši 
objektyvinė būties sąranga yra nepriklausoma nuo jokių 
Bažnyčios leidimų ar draudimų. Kas objektyviai yra blo- 
ga, yra bloga tiek dešimtąjį, tiek dvidešimtąjį šimtmetį. 
Tai “Humanae vitae“ kaip tik ir norėjo pasakyti. Opozi- 
cija prieš ją yra tad opozicija prieš objektyviai blogų veiks- 
mų buvimą ir sykiu posūkis į dorovės suformalinimą ar- 

ba suvedimą jos į grynus leidžiamuosius ar draudžiamuo- 
sius nuostatus. Tai posūkis į Didžiojo Inkvizitoriaus san- 
tvarką, kur ne būties sąranga, bet formalinis autoritetas 
viską lemia ir viską apsprendžia, laikydamas žmogų “be- 
įėgiu sukilėliu" ir ugdydamas šį bejėgiškumą kaip jo lai- 
mės sąlygą. 

Mažutis šuolis į šalį. — Kovai su “Humanae vitae“ 
yra dažnai naudojamas palūkanų pavyzdys. Kaip žinome, 
Bažnyčia ilgus amžius draudė imti palūkanas už paskolin- 
tus pinigus, nes ji laikė pinigą sunaudojamu daiktu, kaip, 
sakysime, javai, pienas, mėsa, duona, aliejus ir t.t. Tuo tar- 
pu dabar net ir pačios Bažnyčios skolinamosios kasos — 
Vokietijoje jų turi dažna diecezija — palūkanas ima. Iš- 
vada: tai, kas anksčiau buvo laikoma nedora, dabar yra 
virtę geru arba bent neutralių dalyku. Kodėl negalėtų taip 
atsitikti ir su antikoncepcinėmis priemonėmis? — Šio ar- 
gumento naudotojai pamiršta betgi vieną dalyka: palūka- 
nų ėmimas ir šiandien yra nuodėmė, jei paskolintas pi- 
nigas iš tikro yra taip sunaudojamas, jog jis neneša nau- 
dos įo savininkui, o tik pridengia jo nepriteklių. Jei savo 
artimui paskolinu 1000 markių ar dolerių, kad jis atsida- 
rytų krautuvę, padėdamas pagrindą savo pragyvenimui ar 
šį net praplėsdamas, visiškai teisingai galiu reikalauti, kad 
jis man grąžintų 1060 markių ar dolerių, vadinasi, kad 
ir aš dalyvaučiau jo turtėjime. Šios rūšies palūkanų Baž- 
nyčia niekad nėra draudusi. Bet jei aš paskolinu savo ar- 
timui 50 markių ar dolerių, kad jis apmokėtų gydytojo 
sąskaitą ar nupirktų savo šeimai maisto, būsiu niekšas, 
reikalaudamas man grąžinti 53 markes ar dolerius, nes to- 
kių atveju ašen turtėsiu mano artimo vargu bei nelaime. 
Šios rūšies palūkanas Bažnyčia yra visados smerkusi ir te- 
besmerkia — jų draudimas ir šiandien nėra  aišauktas 

(plg. CIC, can. 1543) —, nes jos yra nusikaltimas artimo 
meilei. Šv. Ambrozijaus žodžiai gražiai apibūdina šį nusi- 
kaltimą: “Žmoniška yra padėti neturinčiajam, bet žiauru 
reikalauti daugiau, negu davei. Jeigu skolininkas yra reika- 
lingas tavo pagalbos, kadangi neturi kuo padengti savo 
reikalų, tai argi nėra nedora reikalauti iš jo dar daugiau? 
Ir tai tu vadini žmoniškumu? Iš tikro tačiau tai yra tik 
padidėjes niekšiškumas“.?? Argi šie žodžiai nėra teisingi 
ir šiandien? Kas buvo nuodėmė šv. Ambrozijaus laikais 
(IV šimt.), yra nuodėmė ir mūsajame amžiuje. 

Dar sykį pabrėžiame, kad encikliką “Humanae vitae“ 
naudojame čia tik kaip pavyzdį, nes ji skelbia dorovės dės- 
nį ir todėl gražiai atskleidžia opozicijos neprasmę. Kiekvie- 
na opozicija Bažnyčios skelbiamom tikėjimo tiesom ar do- 
rovės normom pakerta objektyvinį tiek tiesos, tiek dorovės 
pagrindą, paversdama jas tvarkos bei drausmės nuostatais, 
kuriuos iš tikro galima kaitalioti pagal reikalą. 

Bažnytinės opozicijos šalininkai šiandien dažnai mini 
šv. Povilo pasipriešinimą šv. Petrui, grisdami juo ir savo 
teisę priešintis popiežiui ar vyskupui. Šv. Povilas rašo: 
“Kada Kelas buvo atėjęs į Antiokiją, aš pasipriešinau jam 
į akis, nes jis buvo peiktinas“ (Gal 2,11). Kodėl? Ar dėl 
kokios nors skelbiamos tiesos bei dorovės dėsnio? Anaiptol! 
Peiktinas buvo Petras todėl, kad jis, būdamas Antiokijoje 
tarp stabmeldžių, priėmusių Evangeliją, valgydavo su jais, 
tuo parodydamas, kad tiek žydas, tiek pagonis yra lygūs 
prieš Kristų ir sudaro vieną meilės bendruomenę, kurioje 
“apipiaustymas neturi vertės, taip lygiai kaip ir neapipiaus- 
tymas" (1 Kor 7,19). Tačiau kai į Antiokiją atvyko žy- 
dų “nuo Jokūbo“, Petras pasitraukė nuo neapipiaustytų- 
jų, “bijodamas tų, kurie buvo iš apipiaustymo“ (Gal 2, 
12). Dėl šio tad Petro svyravimo Povilas ir pasipriešino 

“jam į akis“, pasakydamas “visų akyse“, kad jis elgiasi 
“ne taip tiesiai, kaip reikalauja Evangelija“ (Gal 2,14). Nes 
Evangelija nereikalavo iš pagonių, kad jie, tapdami Kris- 
taus išpažinėjais, prisiimtų ir Mozės apipiaustymo nuosta- 
tą. Tačiau kai kurie žydai to reikalavo. Valgydamas su ne- 
apipiaustytaisiais, Petras paneigė šį kai kurių žydų reikala- 
vimą. Tačiau tų pačių žydų akivaizdoje jis nedrįso Evan- 
gelijos lygybės pabrėžti ir todėl atsiskyrė nuo tų, su ku- 
riais pirmiau buvo valgęs. Šis tad Petro nenuoseklumas bei 
bailumas kaip tik ir pažadino visiškai teisingą Povilo atovei- 
ką. Bet tai buvo atoveika į asmeninį Petro elgesį. Tokios 
atoveikos bei pasipriešinimo yra pilna Bažnyčios istorija. 
Kai hierarchai asmeniniu savo gyvenimu — vis tiek ar jie 
būtų popiežiai, ar vyskupai, ar kunigai — darosi peikti- 
ni, jiem galima, o kai kada net ir reikia pasipriešinti visų 
akyse. Tačiau tai nėra jokia opozicija Bažnyčioje. Tai grei- 
čiau mėginimas įtaigoti atskirą hierarchą, kad jo asmeninis 
gyvenimas kaip tik nebūtų “opozicijoje? Evangelijai. Povilo 
pasipriešinimu Petrui remti teisę priešintis popiežiui ar vys- 
kupui kaip tikėjimo ar dorovės skelbėjui reiškia iškreipti 
ano pasipriešinimo esmę, asmeninio elgesio papeikimą su- 
įaukiant su tikėjimo ar dorovės skelbimo atmetimu. Nuosta- 
bu yra dar ir tai, kad šiandien bažnytinės opozicijos ša- 
lininkai nė nemėgina peikti asmeninio savo bendrininkų 
elgesio, šaukdamiesi asmens neliečiamumo bei laisvo apsi- 
sprendimo teisės. Vargu tad ar jie būtų pasipriešinę ir Pet- 
rui, kaip tai darė Povilas. Užtat dabar pilna priešinimo- 
si ne asmeniui, bet mokymui bei skelbimui, kas kaip tik 
ir sudaro tikra prasme opozicijos turini, paverčiantį ją “kita 
evangelija", kurios skelbti neturi teisės niekas, net ir “ange- 
las iš dangaus" (Gal 1,8). 

KETVIRTAS SKYRIUS 


BAŽNYČIOS TAUTĖJIMAS 


Trečias bruožas, būdingas bažnytinio gyvenimo link- 
mei po II Vatikano Susirinkimo, yra jos tautėjimas, daž- 
nai vadinamas “vietinės Bažnyčios' atgaivinimu bei augimu. 
Vakarų lotyniškoji Bažnyčia — priešingai įvairiakalbei ir 
įvairiakultūreėi Rytų Bažnyčiai — ilgus amžius didžiavosi 
savo anttautiškumu kaip regima visuotinumo apraiška. Ji 
jautėsi esanti tasai paties Kristaus minimas garstyčios grū- 
das, “tiesa, mažiausias tarp visų sėklų“, iš kurio tačiau 
“darosi medis, taip kad dangaus paukščiai atskrenda ir gy- 
vena jo šakose“ (Mat 13,32), jų globiami ir tuo būdu 
jungiami i vieną šeimą. Viena santvarka, viena įstatymda- 
vystė, viena liturgija buvo ryšiai, jungę įvairias tautas bei 
kultūras Katalikų Bažnyčioje. Tautinės ir kultūrinės skirty- 
bės čia nebuvo visiškai nustelbtos ar pamirštos. Tačiau 
jos galėjo reikštis tik religinio gyvenimo pakraštyje, dažniau- 


91 


siai liaudies maldingume, arba būti kaip išimtys, nesuda- 
rydamas bendros taisyklės, o greičiau šiąją patvirtindamos. 
Bendra gi taisyklė ir bendra plotmė visom tautom bei 
kultūrom buvo ta pati. Tiesa, ji buvo gana stipriai per- 
sunkta lotyniškąja dvasia. Kadangi tačiau ši dvasia buvo 
ne kurios nors gyvos tautos, o jau mirusios kultūros dva- 
sia, todėl Katalikų Bažnyčios lotyniškumas nebuvo pergy- 
venamas kaip vienos tautos viršenybė ar net priespauda. 
Greičiau tai buvo regima anttautinė sąja, jungianti tautas 
į vieną visuotinę Bendruomenę. Dėl Romos Bažnyčios 10- 
tyniškumo nė viena tauta nesijautė esanti "išrinktoji" arba 
“vyraujančioji". 


Todėl ir atskiro kataliko santykis su šia anttautine 
visuotine Bažnyčia buvo savotiškai šiltas, sakytume, nami- 
nis: jis niekur nesijautė svetur, o visur namie. Kiekvie- 
nos Mišios kiekvienoje katalikų pasaulio bažnyčioje jam 
buvo taip lygiai savos, kaip ir jo paties krašte. Taip pat 
ir visi kiti sakramentai. Jei kalba kiek kai kur ir kliudė — 
išpažinties ar pamokslo atveju, — tai jos galima buvo 
šiek tiek pramokti, ko ir pakako, nes tautinės kalbos Ka- 
talikų Bažnyčioje svarbesnio vaidmens nevaidino. Tą patį 
reikia pasakyti ir apie bažnytinę sąrangą — vyskupijos, 
parapijos, vienuolijos — ir apie įstatymus, kurie nuo pop. 
Benedikto XV (plg. apaštalinė konstitucija “Providentissi- 
ma Mater“, 1917 m.) visiem ir visur buvo vienodi (iš- 
skyrus su Roma susijungusias Rytų Bažnyčios dalis, turė- 
jusias ir tebeturinčias savus kanonus). Svetimšalių, kurie, 
peržengę tautines sienas, pasijunta užsienyje, Katalikų Baž- 
nyčioje nebuvo ir neprivalėjo būti. Visi buvo pridengti ano 
iš garstyčios grūdelio išaugusio didžiulio medžio ir todėl 
visi jautėsi namie religiniu atžvilgiu. — Kas betgi šis lo- 

tyniškas Bažnyčios visuotinumas buvo: tikrovė ar apgau- 
linga išorė? Tai klausimas, kuris dabar kaip tik kyla ir 
kurį šiame skyriuje mum tenka pasvarstyti. 


1. Bažnyčios anttautiškumo apgaulė 


Ar Bažnyčios anttautiškumas priklauso prie esminių 
jos savybių? Iš sykio atrodo, kad taip. Juk eiti “į visą 
pasaulį“ ir skelbti “Evangeliją visam sutvėrimui“ (Mork 
16,15) reiškia šia Evangelija jungti tautas į vieną tikėji- 
mo bendruomenę. Betgi Evangelija, kaip sakėme, yra tik 
viena. Ji iškyla viršum bet kokio tautiškumo. Kaip Kris- 
tus, nors ir gimęs iš konkrečios tautos, kalbėjęs jos kalba 
ir gyvenęs jos būdu, pasilieka mokyme, dorovėje, sakra- 
mentuose anttautiniu būdu ligi “pasaulio pabaigos“ (Mat 
28,20), taip ir Bažnyčia, nors ir kilusi visai konkrečioje 
vietoje bei turėjusi vienos tautos apaštalus, greitai betgi 
pralaužė šios tautos sienas ir išėjo į stabmeldiją. Tai ji 
padarė ne savo noru, bet paties Viešpaties nurodymu. Kas 
atidžiau skaito Apaštalų Darbų knygą, gali lengvai pa- 
stebėti, kad Kristaus mokiniai patys sava valia nesirengė 
peržengti Palestinos sienų ir nešti Evangelijos ligi žemės 
pakraščių. Tiesa, atsivertęs Saulius “kalbėjo taip pat pa- 
gonim ir ginčijosi su helenistais“ (Apd 9,29). Pilypas pa- 
krikštijo Etijopijos iždo viršininką (plg. Apd 8,38). Bet tai 
buvo tik atskiri atvejai, išsitekę Palestinos erdvėje. Nukan- 
kinus šv. Steponą, Jeruzalėje “prasidėjo didelis Bažnyčios 
persekiojimas" (Apd 8,1), ir visi, išskyrus apaštalus, iš- 
siskirstė Judejos ir Samarijos šalyje" (Apd 8,1), o kai kurie 
“nuvyko iki Fenikijos, Kipro ir Antijochijos* (Apd 11,19). 
Tačiau Naujasis Testamentas čia pat pastebi, kad “jie nie- 
kam daugiau neskelbė mokslo, kaip tiktai žydam" (Apd 

11,19). Vadinasi, net ir už Palestinos sienų atsidūrę, pir- 
mieji krikščionys mėgino saugoti tautinį-žydiškąjį Evange- 
lijos pobūdį. “Tikintieji iš apipiaustytųjų", kaip žydus krikš- 
čionis vadina Apaštalų Darbai, todėl ir stebėjosi, kad Ce- 
zarejoje, šv. Petrui sakant pamokslą, “Šv. Dvasios Malonė 
buvo išlieta ir ant pagonių“ (Apd 10,45). O kai Petras 
po šio pamokslo, pakrikštijęs stabmeldį Kornelijų su jo 
giminėmis bei pažįstamais, grįžo ĮJeruzalėn, tai jo tautie- 
čiai pasitiko ji priekaištaudami: “Kam ėjai pas Žmones ne- 
apipiaustytus ir su jais valgei?" (Apd 11,3). 


Tačiau pats Viešpats atitiesė šias klaidingas pirmųjų 
Palestinos krikščionių pastangas ir nurodė Bažnyčiai tikrąjį 
jos kelią. Buvodamas sykį Įolėje, “Petras užkopė ant sto- 
go melstis apie šeštą valandą. Jis jautėsi alkanas ir norėjo 
valgyti. Betaisant jam valgio, užėjo jam dvasios pagavimas. 
Jis matė atvirą dangų ir nusileidžianti kažkokį didelį in- 
dą... Tenai buvo visokių keturkojų, žemės šliužų ir dan- 
gaus paukščių. Jam taip pat pasigirdo balsas: Kelkis, Pet- 
rai, piauk ir valgyk! Bet Petras atsakė: Nieku būdu, Vieš- 
patie, nes aš niekad nevalgau nieko paprasto ir sutepto. 
Balsas jam antrą kartą sakė: Ką Dievas apkuopė, tu ne- 
vadink paprastu. Tai pasikartojo tris kartus, ir indas tuo- 
jau vėl buvo paimtas į dangų“ (Apd 10,9-16). Iš sykio 
Petras nesuprato, ką šis regėjimas reiškia. Bet, jam be- 
mąstant, atėjo du vyrai ir klausė, “ar čia vieši Simonas, vadi- 
namas Petru“ (Apd 10,18). Jie esą pasiųsti šimtininko 
Kornelijaus surasti jį ir pakviesti į namus, kad išgirstų 
Kristaus Evangeliją ir priimtų Krikštą. Tada Petrui staiga 
pasidarė aiški regėjimo prasmė: pats Viešpats siuntė jį pas 
stabmeldžius. Nusileidęs iš dangaus indas buvo ne kas ki- 
ta, kaip Bažnyčia, kurioje esama visokių visokiausių že- 


mės padarų. Žydam jie atrodė neverti Evangelijos, nes su- 
tepti. Bet Dievas juos jau buvo apkuopęs Kristaus krauju. 
Todėl žydai nebegalėjo jų atstumti; jie turėjo eiti į juos 
ir regimai įjungti į atpirktąją žmoniją. Štai kodėl Petras, 
nieko nelaukdamas, iškeliavo su pasiuntiniais į Cezereią pas 
šimtininką Kornelijų, kuris jo laukė, “susišaukęs savo gi- 
mines ir artimuosius prietelius“ (Apd 10,24). Jis skelbė 
jiem Viešpaties žodį, nužengdino ant jų Šv. Dvasią ir pa- 
krikštijo juos vandenimi (plg. Apd 10.44-48). Tai buvo 
nuostabus įvykis, turėjęs lemiančios reikšmės visai tolimes- 
nei Krikščionybės istorijai. Juo buvo sulaužytas Bažnyčios 
užsisklendimas vienoje tautoje ir atidarytas Evangelijai ke- 
lias “i visą pasaulį“. 


Tačiau “visas pasaulis“ anuo metu reiškė ne ką ki- 
tą, kaip Romos imperiją, kurios centre stovėjo graikai ir 
romėnai. Peržengę žydų tautos sienas, apaštalai — pir- 
moje eilėje Petras ir Povilas — atsidūrė kitos tautos ribose, 
būtent graikų tautos, kuri tais laikais kultūriškai vyravo 
net ir pačioje Romoje. Romėnai buvo graikus pavergę po- 
litiškai, bet graikai buvo romėnus pavergę kultūriškai — 
pagal žinomą posakį: “capta vietorem cepit — nugalėta 
(Graikija) pasijungė nugalėtoją“. Toks pat likimas ištiko 
ir Bažnyčią. Bažnyčia nugalėjo stabmeldija savo turiniu, 
bet buvo pajungta graikiškai gyvenimo bei mąstymo, el- 
gesio bei tvarkos lyčiai. Izraelitiška lytis čia buvo pakeista 
helenistinė lytimi. Jau tik tas faktas, kad vienintelė Mato 
evangelija yra parašyta hebrajų kalbos aramajų tarme, o 
visos kitos Naujojo Testamento knygos yra parašytos liau- 
dine graikų kalba, turėjo nepaprastos įtakos krikščioniško- 
jo turinio perkėlimui iš vienos tautos mąstysenos į kitos 
tautos bei kultūros mąstyseną. Juk “kalbos klausimas“, kaip 

pastebi W. Jaegeris, helenistinio tarpsnio tyrinėtojas, “anaip- 
tol nebuvo nereikšmingas dalykas. Kartu su graikų kalba 
apvaldė krikščioniškąjį mąstymą ištisas įvaizdžių, sąvokų, 
paveldėtų prasmenų ir subtilių skirtybių pasaulis“? Ir 
šitas pasaulis perskverbė tiek Evangeliją, tiek tradiciją. Pri- 
siminkime tik, kad pirmieji septyni visuotiniai Bažnyčios 
susirinkimai buvo sušaukti graikiškosios Bizantijos erdvė- 
je, vedami graikiškų teologų  (lotyniškieji teologai juose 
maždaug tiek teturėjo reikšmės, kiek lietuviai filosofai tarp- 
tautiniuose filosofijos kongresuose!), ir kad jų nutarimai 
buvo išreikšti graikų kalba, nes kristologiniai ginčai — 
jie kaip tik ir buvo anų visų susirinkimų svarstymo ob- 
jektas — visi be išimties buvo kilę Rytuose ir siejosi su 
graikiškąja filosolija. Ne veltui tad šiandien sakoma, kad 
“Kristaus paslaptį mums praskleidė Rytų Bažnyčia“, tuo 
metu dar buvusi vienybėje su Vakarų Bažnyčia.?* "Tačiau 
Rytų Bažnyčia buvo ne kas kita, kaip  sukrikščionintas 
graikiškumas arba sugraikintas krikščioniškumas. 


Iš kitos pusės per Tertulijoną (2 šimt.), šį nuosta- 
bų stilistą ir kartu teisinį mąstytoją, ir vėliau per šv. Au- 
gustiną (4 šmt.), giliaprasmį egzistencinį mąstytoją, ir lo- 
tyniškoji kalba bei dvasia skleidė savo įtaką — gal ma- 
žiau teologijoje, bet aiškai teisinėje ir drausminėje Vaka- 
rų Bažnyčios sąrangoje. Kadangi betgi Vakarai nuolatos 
buvo drumsčiami politinių  sąmyšių, kilusių iš germanų 
kilnojimosi ir naujų valstybių gimimo, todėl ir Vakarų 
Bažnyčios išsivystymas negalėjo eiti taip nuosekliai, kaip Ry- 
tų Bažnyčios Bizantijoje, kuri buvo nuo tautų kilnojimo- 
si apsaugota ir todėl galėjo ramiai virškinti graikiškąjį pra- 
dą, sutapdydama jį su Evangelija ir visa savo teologine, 
sakramentine, liturgine, teisine ir net asketine sąranga. 'Ta- 

čiau nuo vad. Karolingų renesanso lotyniškoji dvasia pra- 
deda reikštis Bažnyčioje gana stipriai. Per Scottą Euriu- 
geną (9 šimt.), Petrą Damianą (11 šimt.), šv. Anzelmą 
(11 šimt.), šv. Bernardą (12 šimt.), Petrą Abaelardą (12 
šimt.) ir kitus prieiname prie scholastikos Bažnyčioje. Šv. 
Augustinas atsigavo visa jėga; Aristotelis buvo sulotynintas 
ir sukrikščionintas; lotynų kalba ir romėniškoji teisė virto 
veiksniais, kurie įtaigojo bažnytinį gyvenimą ligi gelmių, 
kaip tik ir sukurdami lotyniškąji Vakarų Bažnyčios visuo- 
tinumą. Net ir garsusis 15 šimt. renesansas, gyręsis at- 
radęs senovę, iš tikro buvo daugiau lotyniškumo negu grai- 
kiškumo nešamas. Pasiuntęs iš Konstantinopolio Homero 
raštus Petrarkai kaip dovaną, Mykolas Sigeras gavo iš šio 
didžio renesanso poeto atsakymą: “Homerus tuus apud me 
mutus, immo vero apud illum surdus sum — Tavo Ho- 
meras man yra nebylys, kadangi aš jam esu kurtinys“: 
Petrarka nemokėjo graikiškai, todėl jam Homeras nieko ir 
nesakė"* "Trumpai tariant, Bažnyčia, išėjusi iš Palestinos 
į visą pasaulį", pateko graikiškai-lotyniškon įtakon, apsi- 
vilko graikiškai-romėniško pasaulio lytimis ir, žlugus ro- 
mėnam bei graikam kaip tautom, didžiavosi šiomis lytimis 
kaip savo anttautiškumo ženklu, išreiškiančiu jos visuoti- 
numą. Tai buvo tarsi “šviesa pagonim“, iškilusi “visų 
tautų akivaizdoje“ (Luk 2,32), ginama apologetikos vado- 
vėliuose ir bažnytiniuose nuostatuose. Atrodė, kad graikš- 
kai-lotyniškoji Bažnyčios lytis iš tikro yra nebepakeičia- 
mas jos reiškimosi būdas pasaulyje. 

Šis betgi įspūdis laikėsi tik tol, kol Bažnyčia plito Eu- 
ropos ir naujaisiais laikais Amerikos žemynuose. Bet kai 
tik ji pamėgino kelti koją Azijon bei Afrikon ir kai šio 
pastarojo žemyno tautos pasiekė aukštesnės tautinės bei 

kultūrinės sąmonės, tuojau pasirodė, kad graikiškai-lotyniš- 
kasis Bažnyčios visuotinumas yra ne kas kita kaip vaka- 
rietiškas apvalkalas — daugiau nieko. Be abejo, Krikščio- 
nybės idėjos yra tokios gilios, jog jom išreikšti reikia tam 
tikro dvasios subrendimo, tam tikros “laiko pilnybės“, kad 
Dievo Karalystė galėtų priartėti ir kad Evangelija galėtų 
būti priimta (plg. Mor 1,15). Čia, tur būt, yra pagrindas, 
kodėl šv. "Tomo apaštalo žygis į Indiją nepasisekė: Tomo 
skelbta indam Evangelija sunyko, palikdama tik neaiškių 
prisiminimų, nors jos pėdsakų šiandienos istorikai vis 
daugiau atranda, deja, tik kaip sustingusių archeologinių 
liekanų. Tikrų šio sunykimo priežasčių nežinome. Bet ga- 
lima spėti, kad kraštas, į kurį "Tomas pateko, nebuvo kul- 
tūriškai pribrendęs Krikščionybei suprasti bei vykdyti. Krikš- 
čionybė nėra prigimto kultūros išsivystymo ar Žmogaus 
brendimo išvada, kaip šiandien norėtų teigti kultūros is- 
torikai (A. Toynbee) ar psichologai, randą tris asmenybės 
bei dorovės brendimo tarpsnius: instinktyvų, humanistinį 
ir krikščioniškąjį. Tai esminis Krikščionybės nesupratimas. 
Krikščionybė yra laisvas Dievo nusileidimas į žmogaus pri- 
gimtį, todėl neturįs nieko bendro su kultūros pažanga ar 
asmens brendimu. Iš kitos tačiau pusės, kad šis Viešpa- 
ties nusileidimas būtų įmanomas, reikalinga, kad tiek kul- 
tūra, tiek atskiras asmuo būtų pasiekę reikalingo aukščio. 
Kaip Kristus negalėjo įsikūnyti fiziškai sugadintoje ar psi- 
chiškai nesveikoje prigimtyje, nes tokiu atveju nebūtų galė- 
ięs vykdyti savo pasiuntinybės, taip ir Bažnyčia negali įsi- 
kūnyti barbariškoje aplinkoje, nes ji irgi negali vykdyti 
savų uždavinių. Bendras dėsnis, kad “malonė reikalauja 
prigimties kaip pagrindo — gratia supponit naturam“, tin- 
ka ir Bažnyčios santykiam su kultūros išsivystumu. Tai 
pastebim čia todėl, kad suprastume, kodėl Evangelija pražydo 

graikiškai-romėniškoje erdvėje ir kodėl ji suskurdo tolimuo- 
se Azijos ir Afrikos žemynuose, kurie nebuvo paliesti grai- 
kiškai-romėniškos dvasios aukščio. 


Ši tačiau pastaba yra teisinga tik iš dalies, vadinasi, 
tik ten, kur kultūra iš tikro yra labai žema. Ji betgi ne- 
išaiškina Bažnyčios nepasisekimo ten, kur kultūra yra aukš- 
ta ir kur Evangelija vis dėlto yra nepriimama, kaip tai 
yra atsitikę Azijoje naujaisiais laikais — Pranciškaus Ksa- 
vero ir Matteo Ricci veiklos metu (16-17 šimt.). Krikščio- 
nybės nepasisekimas aukštos kultūros kraštuose yra priežas- 
tingai susijęs su graikiškai-lotyniškuoju pavidalu. Misijos 
Azijoje (ryškus pavyzdys yra Kinija "*) sužlugo todėl, kad 
Bažnyčia atėjo čion ne kaip atvira kiekvienai tautai bei 
kultūrai, bet kaip užsisklendusi graikškai-lotyniškame kiau- 
te. Tiek Indijoje, tiek Japonijoje, tiek Kinijoje ji rado gi- 
lų religingumą, tiesa, stabmeldiška, tačiau anaiptol ne lėkš- 
tą — taip lygiai, kaip ir Graikijoje, apie kurios žmones 
šv. Povilas galėjo tarti: “Atėnų vyrai, aš matau, kad jūs 
visais atžvilgiais esate tikrai dievobaimingi“ (Apd 17,22). 
Užuot tačiau, kaip tai darė šv. Povilas, atsirėmusi į Azi- 
jos Žmogaus sąvokas, papročius, simbolius, liturgines apei- 
gas, Bažnyčia nešė į Aziją savą vakarietiškumą ir mėgino 
juo apvilkti svetimo žemyno dvasią. Kai kurių misininkų, 
kaip Cosme de Torres (Japonijoje) ar Matteo Ricci (Kini- 
joje), pastangos eiti šv. Povilo keliu ir įglausti azijatinės 
kultūros lytis į Evangeliją susilaukė Romos pasipriešinimo 
ir patraukė paskui save krikščionių persekiojimą bei Krikš- 
čionybės sunykimą. Argi nebūdinga, kad pastaraisiais am- 
žiais su Roma susijungusios Rytų Bažnyčios dalys jokios 
misijų veiklos nei Azijoje, nei Afrikoje neišvystė — kaip 
tik todėl, kad jom buvo ir tebėra uždrausta krikščioninti 

šių žemynų stabmeldžius pagal savą liturgiją bei sąran- 
gą. Visos misijos turinčios būti vedamos tiktai pagal 10- 
tyniškąjį ritą ir lotyniškuosius nuostatus bei įstatymus. 


Bažnyčios žygiuose kitų žemynų erdvėje kaip tik ir 
atsiskleidė jos anttautiškumo apgaulė. Norėdama būti ant- 
tautinė, Bažnyčia nusisuko nuo tautiškumo, nemėgino jo 
įglausti į save ir nesistengė  pašvęsti tautinių vertybių. 
Dar daugiau: susidūrusi su visai skirtingomis tautomis bei 
kultūromis, ji bandė primesti jom vakarietišką dvasią tiek 
teologijoje, tiek liturgijoje, tiek teisėje. Tuo būdu Bažny- 
čios visuotinumas virto graikiškai lotyniškosios lyties visuo- 
tinumu ir neišvengiamai turėjo sunaikinti pats save. Eu- 
ropoje bei Amerikoje šis visuotinumas nebuvo tautom tiek 
svetimas, nes visa jų kultūra buvo daugiau ar mažiau 
išriedėjusi iš graikiškai lotyniškojo šaltinio. Graikiškai lo- 
tyniškoji dvasia jom atėjo ne kartu su religija, bet apskritai 
visu jų kultūrėjimo vyksmu. Tuo tarpu Azija turi savą 
kultūrą, labai seną, labai švelnią, labai daugiašakę ir kartu 
gilią. Jai tad grynai su religija atkeliavęs graikiškai loty- 
niškas pavidalas buvo visiškai svetimas. Ti pergyveno jį 
kaip užmačią, atėjusią sykiu su politiniu Europos valsty- 
bių kolonializmu. Nuosekliai tad tiek Azijoje, tiek vėliau 
Afrikoje Bažnyčia buvo laikoma viena iš europinio koloni- 
alizmo jėgų. Tapti krikščionimi reiškė šių žemynų žmo- 
nėm, ypač inteligentam, palikti savą kultūrą ir pereiti atė- 
jūnų bei prispaudėjų pusėn. Azijos ir Afrikos tautų bei 
kultūrų akivaizdoje išryškėjo vakarietiško Bažnyčios visuoti- 
numo tragika, kaip ir bet kurios kitos “iš pasaulio“ pasiim- 
tos gyvenimo lyties. Bažnyčios visuotinumas graikiškai loty- 
nišku pavidalu ne tik kad nebuvo išreikštas, bet jis vir- 
to tiesiog užtvara tikrajam visuotinumui. Rytų Bažnyčios 

teologai jau seniai prikaišiojo Katalikų Bažnyčiai, esą ši 
“nepašvenčianti kalbos, tos nuostabiausios tautinės dvasios 
apraiškos“.** Prateęsdami šį priekaištą, galime pridurti, kad 
ji nepašvenčianti nė tautinių papročių, tautinės muzikos, 
tautinių šokių, tautinių drabužių, nes visų šių dalykų 
neįsileidžianti į šventyklą. Tai priekaištas, kurį kėlė dar 
gerokai prieš II Vatikano Susirinkimą ir prancūzų katali- 
kų teologas, dabar kardinolas Jean Daniėlou, sakydamas, 
esą “reikia tik įsivaizduoti, ką reiškia negrui ar kiniečiui 
mokytis lotyniškai. Misininkas, verčiąs šiuos žmones klau- 
syti lotyniškų Mišių, iš tikro yra žiauriai  negailestin- 
gas"“;?9 negailestingas ne kaip Žmogus ar dvasiškis, bet 
kaip atstovas sulotynintos Bažnyčios, nešančios savo loty- 
niškumą į tokias tautas, kurios su juo neturi nieko bend- 
ro. Šis priekaištas liečia liturgiją. Tačiau jis tinka ir vi- 
som kitom bažnytinio gyvenimo sritim. Tai, kas Bažny- 
čios istorijoje išaugo iš Vakarų Europos mąstymo, papro- 
čių, socialinių santykių, gali netikti ir dažnai netinka ki- 
tų žemynų žmonių mąstysenai bei santykiuosenai, turin- 
čiom savyje kitokių bruožų ir kitokių vertybių. Visa tai 
paneigti ir, užuot juos į Bažnyčią įėmus, keisti juos va- 
karietiškais bruožais bei vaakarietiškomis vertybėmis reiškia 
visuotinumą paversti uniforma. Iš sykio taip gražiai atro- 
dąs ir naminiu jaukumu dvelkiąs Bažnyčios anttautiškumas 
galų gale pasirodo esąs ne kas kita, kaip graikškai loty- 
niškas uniformizmas. 


2. Bažnyčios virtimas tautine 


Ir štai, II Vatikano Susirinkimas nusprendė atsisaky- 
ti šio apgaulaus visuotinumo ir išvilkti Katalikų Bažnyčią 
iš graikiškai lotyniškos uniformos. Iš tikro, juk jeigu, kaip 

skelbia Susirinkimas, “savo uždaviniu ir prigimtimi Bažny- 
čia nėra surišta su kuria nors viena kultūros forma ar- 
ba politine, ūkine bei visuomenine sistema“ (I,212), tai sa- 
vaime aišku, kad ligšiolinis jos graikiškai lotyniškas pavi- 
dalas yra grynai istorinis, nesusijęs su jos esme, todėl ga- 
lis būti pakeistas arba bent paskelbtas lygiateisiu bei ly- 
giaverčiu su kitais pavidalais. Jei Bažnyčia galėjo būti su- 
graikinta bei sulotyninta, kodėl ji negalėtų būti suindin- 
ta, sukinietinta, sujaponinta arba sunegrinta? Argi netei- 
sus yra kard. J. Daniėlou, sakydamas, esą jis negalis “iš 
viso įsivaizduoti, kaip galėtų negras garbinti Dievą, ne- 
šokdamas, nes visa jo esmė yra šokio tiek persunkta, jog 
šis sudaro nebepašalinama jo kultūros dalį?" Tas pat 
tenka pasakyti ir apie indų polinki į meditavimą bei as- 
ketizmą, kiniečių pagarbą mirusiems senoliam ir proseno- 
liam. Kodėl visa tai negalėtų tapti bažnytinio gyvenimo 
pradais, kaip jais tapo graikų misterijos Rytų Bažnyčios 
liturgijoje, romėnų teisė Vakarų Bažnyčios įstatymuose, 
platoniškai aristotelinis mastymas teologijoje, stoikų dorovės 
nuostatai krikščioniškoje askezėje? Kodėl Bažnyčia nega- 
lėtų prisiminti, kad ji yra ne tik organizmas kūno pavida- 
lu, ne tik keleivė per pasaulį amžinosios buveinės linkui, 
bet ir didžiulis medis, turįs priglausti įvairiarūšių paukš- 
čių? Juk argi tik viena paukščių rūšis ieškosi šio me- 
džio? Argi visi paukščiai jame suka vienodus lizdus? Me- 
džio kaip paukščių prieglaudos vaizdas Bažnyčiai atveria 
taip lygiai naujų prošvaisčių, kaip ir keleivės vaizdas. 

Reikia tad džiaugtis, kad II Vatikano Susirinkimas šio 
vaizdo reikšmę suprato ir juo pagrindė tolimesnį Bažny- 
čios santykį su įvairiomis tautomis bei kultūromis. Susirin- 
kimo teiginys, esą Bažnyčia “stovi viršum rasės arba tau- 

tos skirtumų“ (II,224) ir nėra “surišta su kuria nors vie- 
na kultūros forma“ (I,212) arba “neatskiriamai susieta su 
jokia rase ar tauta“ (I,234), nors ir teisingas pats savyje, 
dar neteikia jokio turinio. Jis tik atveria aną iš garsty- 
čios sėklos išaugus; medį visiem dangaus paukščiam. Jei- 
gu šiuo neigiamu pasisakymu Susirinkimas Bažnyčios san- 
tykį su tautomis bei kultūromis būtų ir išsėmęs, vargu 
ar tektų mum kalbėti apie Bažnyčios tautėjimą kaip bū- 
dingą šiandienos bruožą. Tačiau Susirinkimas, atsiriboda- 
mas nuo vienos kurios kultūros, kartu pabrėžė ir Bažny- 
čios pareigą eiti į atskiras tautas bei kultūras ir jose įsi- 
šaknyti, kaip kad ji savo metu įsišaknijo graikų bei ro- 
mėnų kultūroje. Tai nedviprasmiškai Susirinkimas skelbia 
savame dekrete apie misijinę Bažnyčios veiklą: “Tikinčių- 
jų bendruomenė, pasipuošusi savosios tautos kultūrinėmis 
vertybėmis, tebūnie giliai įsišaknijusi žmonėse“ (II, 233). 
Kad tai nėra taktinis posūkis, o gili įžvalga į pačią Baž- 
nyčios prigimtį, rodo paties Susirinkimo tiesiama lygiagre- 
tė tarp Kristaus ir Bažnyčios; lygiagretė, kurią nuolatos 
čia pabrėžiame, nes ji vienintelė gali mum atskleisti Baž- 
nyčios būseną pasaulyje. Susirinkimas sako: “Norėdama vi- 
siem perteikti išganymo paslaptį ir Dievo atneštąjį gyve- 
nimą, Bažnyčia privalo taip įsijungti į visas šias grupes, 
kaip pats Kristus, kuris įsikūnijimu susivaržė save tam tik- 
romis visuomeninio ir kultūrinio gyvenimo sąlygomis tų 
žmonių, su kuriais bendravo“ (II,227). Tai reiškia: savo 
esme bei pasiuntinybe Bažnyčia iškyla viršum visų tautų 
ir kultūrų; šia prasme ji yra griežtai anttautinė; tačiau 
savo gyvenimu pasaulyje ji turi įsišaknyti ten, kur ji vyk- 
do savo pasiuntinybę, kaip kad Kristus buvo įsišaknijęs 
Izraelyje; šia prasme ji turi būti tautinė. Bažnyčios ant- 
tautiškumas nereiškia tad vieno kurio pavidalo pirmeny- 

bės, kaip buvo ligi šiol; jis reiškia dieviškojo, Bažnyčios 
skelbiamo bei vykdomo gyvenimo skleidimąsi įvairiuose pa- 
vidaluose. Ne žmogiškai istorinė Bažnyčios pusė turi būti 
anttautinė, bet dieviškai amžinoji, kuri persunkia Žmogišką- 
ją pusę, ją pakilnindama bei pašvęsdama, tačiau jokiu bū- 
du jos nenaikindama ir nežalodama. Todėl Susirinkimas ir 
skatina misininkus “kiekvienoje didesnėje teritorijoje, kurią 
jungia bendras visuomeninis-kultūrinis paveldėjimas“ (II, 
245), taip tvarkyti teologines studijas, kad “būtų iš nau- 
jo tyrinėjami Dievo apreikštieji įvykiai ir žodžiai, užrašyti 
Šventajame Rašte ir aiškinti Bažnyčios Tėvų bei mokan- 
čiosios Bažnyčios“ (II, 245). Kitaip sakant, Susirinkimas 
ragina misininkus Azijoje, Afrikoje ir visur kitur elgtis taip, 
kaip elgėsi apaštalai, atvykę iš Palestinos į helenistinės 
kultūros erdvę, būtent: iš naujo permąstyti Viešpaties Ap- 
reiškimą pagal atitinkamos erdvės dvasią ir teikti Bažny- 
čiai tokia sąrangą, kuri atitinka anos erdvės socialinę bei 
teisinę sąrangą. “Tai leis“, sako Susirinkimas, “aiškiau pa- 
matyti, kaip tikėjimas, panaudodamas tautų filosofiją ir 
išmintį, gali pasidaryti artimesnis protui, ir kaip tautų 
papročiai, gyvenimo sampratą ir visuomeninė santvarka ga- 
li būti derinami su dorove, kurios moko Dievo Apreiški- 
mas“ (II,245). Trumpai tariant, šitoks “krikščioniškasis gy- 
venimas bus pritaikytas kiekvienos kultūros prigimčiai ir po- 
būdžiui" (II,245). Ir tik šitoks daugiariopumas bus išraiš- 
ka Bažnyčios vienybės. (plg. II, 246). 


Dviem dalykais II Vatikano Susirinkimas atsiribojo nuo 
graikiškai lotyniškojo Bažnyčios apvalkalo kaip jos visuoti- 
numo bei vienybės išraiškos, būtent: gimtosios kalbos lei- 
dimu liturgijoje ir vyskupų tautinių konferencijų įteisi- 
nimu bažnytinėje sąrangoje. Nuostabiai greitas šių dviejų 

dalykų įsipilietinimas visame katalikiškame pasaulyje rodo, 
kad ligšiolinis Bažnyčios anttautiškumas iš tikro buvo per- 
gyvenamas kaip grynai formalinis ir todėl pirma proga pa- 
čių Bažnyčios vadovų buvo padėtas į šalį. 


II Vatikano Susirinkimas gimtosios kalbos liturgijoje 
neįsakė; jis ją tik leido šalia lotynų kalbos. Liturgija, pa- 
gal Susirinkimą, “yra pirmasis ir būtinas šaltinis, iš ku- 
rio tikintieji gali semtis tikrai  krikščioniškosios dvasios“ 
(I, 130). Nuosekliai tad tikintieji turi “liturginėse apei- 
gose“ dalyvauti “pilnai, sąmoningai ir aktyviai, kaip to rei- 
kalauja pati liturgijos esmė“ (t.p.). Jeigu anksčiau buvo la- 
biau pabrėžiama objektyvinė liturgijos pusė, nepriklausanti 
nei nuo kunigo, nei nuo tikinčiųjų nuotaikos, tai Susirin- 
kimas, pakartodamas (plg. I, 128,129,130,132), pabrėžia sie- 
lovadinę-subjektyvinę pusę“. Pašvęstieji ganytojai turi žiū- 
rėti ne tik kad liturginis veiksmas būtų teisėtai ir leisti- 
nai pagal nuostatus atliekamas, bet taip pat kad tikintieji 
jame dalyvautų sąmoningai, aktyviai ir vaisingai“ (I,129). 
Šiam gi sąmoningam, aktyviam ir vaisingam dalyvavimui, 
vadinasi, visai sielovadinei liturgijose pusei, reikalinga, kad 
tikintysis suprastų, kas prie altoriaus darosi; suprastų ne 
tik veiksminius ženklus, bet ir pačią kalbą, šiuos ženklus 
lydinčią arba iš jų kylančią. Sielovadinės liturgijos pusės 
pabrėžimas savaime reikalauja, kad liturgija būtų šven- 
čiama gimtąja kalba, kaip tai yra buvę pirminėje Krikš- 
čionybėje ir kaip tai yra išlikę visoje Rytų Bažnyčioje. 
Štai kodėl II Vatikano Susirinkimas ir pastebėjo, kad “tiek 
Mišiose, tiek teikiant sakramentus, tiek atliekant kitus li- 
turginius veiksmus daug naudos žmonėm gali atnešti gim- 
toji kalba. Todėl ji gali būti plačiau vartojama“ negu lig 
šiol (I, 137; plg. I, 146). Čia kreiptinas dėmesys į žodį 

"gali": jis reiškia leidimą, bet ne įsakymą, nes Susirinkimas 
kaip taisyklę ir toliau palaiko liturgijoje lotynų kalbą: “Lie- 
kant galioje ypatingam nuostatui, Romos apeigose ir to- 
liau tebūnie naudojama lotynų kalba“ (I, 137). Dar dau- 
giau: gimtosios kalbos vartojimą liturgijoje turinti apspręs- 
ti “kompetentinga vietos bažnytinė vyresnybė“ (t.p.), nes 
jos galiai yra paliekama nutarti, “ar iš viso įvestina gim- 
toji kalba ir kiek jos įvestina“ (t.p.). Todėl netikslu kal- 
bėti, esą II Vatikano Susirinkimas lotynų kalbą liturgi- 
joje pakeitė gimtąja kalba. Anaiptol! Jis tik leido šalia lo- 
tynų kalbos vartoti ir gimtąją kalbą. 

Bet štai, čia kaip tik ir atsitiko nuostabus dalykas. Vie- 
tinės bažnytinės vyresnybės tučtuojau šį Susirinimo leidi- 
mą pavertė įsakymu: visos viešos apeigos, kuriose daly- 
vauja tikinčių bendruomenė, buvo įsakytos atlikti gimtaja 
kalba. Lotyniškai Mišios šiandien yra laikomos tik kaip 
Suma kai kuriose katedrose ar vienuolynų bažnyčiose, atos- 
togų vietose, kur susirenka įvairių tautų Žmonės, ir pri- 
vačiai, kai nedalyvauja tikintieji kaip bendruomenė. Ne- 
paprastai greitai lotynų kalba liturgijoje liko tik išimtis,už 
kurios atgaivinimą šiandien veltui kovoja tarptautinis 
“Una voce“ sąjūdis. Taip pat ir gimtosios kalbos kiekis 
liturgijoje greitai buvo vietinių bažnytinių vyresnybių iš- 
plėstas ligi visumos. Joje jau nebėra dalių, kurios būtų 
palaikytos lotynų kalbai, kaip pradžioje Mišių kanonas. 


Tautinės vyskupų konferencijos yra antras Bažnyčios 
tautėjimo pavidalas. Vienos šalies vyskupų susirinkimai 
pasitarti yra dažnas ir neviename krašte, sakysime, Vokieti- 
joje, seniai vykdomas dalykas. Tačiau kad šitoki susirinki- 
mai virstų valdomaisiais Bažnyčios organais, tai yra nau- 
jas dalykas, nes pirmesni pasitarimai buvo tik privatinio 

pobūdžio: tikrasis valdytojas buvo kiekvienas vyskupas sky- 
rium savoje diecezijoje (plg. CIC, can. 329, 335). Tuo tar- 
pu II Vatikano Susirinkimas nutarė, “būsiant didžiai nau- 
dinga, jei visur tos pačios tautos arba vienos kurios kraš- 
to srities vyskupai, sudarydami vieną grupę, rinksis nusta- 
tytais laikotarpiais pasitarti“ (II, 89). Šie betgi vyskupų 
pasitarimai Susirinkimo noru jau įgyja valdomosios galios: 
“Teisėti vyskupų. konferencijos nutarimai, priimti bent 
dviejų trečdalių sprendžiamąjį balsą turinčių konferenci- 
jos narių ir patvirtinti Apaštalų Sosto, turi juridiškai įpa- 
reigojančią galią“ (II,90). Tuo būdu vyskupų konferen- 
cijos virsta tikrais bažnytinės sąrangos organais, kurie, kaip 
Susirinkimas sako, “bendromis jėgomis vykdo savo ganyto- 
jini uždavinį, siekdami paskleisti žmonėm daugiau Bažny- 
čios teikiamo gėrio, ypač gyvenamojo meto aplinkybėm pri- 
taikytais apaštalavimo būdais ir priemonėmis“ (1,89). Ki- 
taip tariant, Bažnyčios šiandienėjimo vykdymas yra pave- 
damas vyskupų konferencijom. Jos nutaria gimtosios kalbos 
pritaikymo būdą liturgijai, (plg. 1138); jos nusprendžia, 
“kas iš atskirų tautų tradicijų ir savumų tiktų priimti 
į Dievo kultą“ (I,138); jos pasisako aktualiais sielovados 
klausimais (plg. II, 89); jos nustato tikinčiųjų pareigas, 
pav. sekmadienio Mišių klausymas šeštadienį vakare (Vo- 
kietijoje), pasninkas penktadienį (Vokietijoje) ar atleidimas 
nuo jo (Belgijoje, Anglijoje ir kitur); jos tvarko religiškai 
mišrių moterysčių  sakramentinę formą (plg. pop. Pau- 
liaus VI motu proprio “Matrimonia mixta“, 1970 m.; tei- 
sinių nuostatų $ 7). Nėra Abejonės, kad vyskupų kon- 
ferencijos pamažu vis labiau plėtos savo galią ir kad tuo 
būdu vienos tautos Bažnyčia įgis vis ryškesnio pavidalo. 
Tautinių vyskupų konferencijų atsiradimą teologija 
šiandien pradeda išvystyti į vad. “vietinės Bažnyčios“ sam- 

pratą. Bažnyčia esanti visuotinė ir vieninga ne tuo, kad iu- 
ri tą pačią liturgiją, tą pačią teisę ir tą pačią socialinę 
sąrangą visom tautom, bet tuo, kad vidine dvasia ir broliš- 
ka meile jungianti liturginį, teisinį, organizacinį ir net teo- 
loginį įvairumą. “Vietinė Bažnyčia“, išsitenkanti tos ar kitos 
tautos rėmuose, galinti net ir žymiai skirtis nuo kitos “vie- 
tinės Bažnyčios“, nenustodama būti visuotine Bažnyčia, ka- 
dangi joje esama visų Bažnyčios pradų, nors ir kitaip 
nusakomų, tvarkomų bei reiškiamų. Tai esą žymiai dau- 
giau negu valdymo decentralizacija. Tai tikras bažnytinis 
pliuralizmas, kuriame tauta savo kalba, savo papročiais, 
savo menu, savo mąstysena apvelka dieviškąjį Apreiškimą, 
jo skelbimą, bei mokymą, sakramentų apeigas ir sociali- 
nę Bažnyčios sąrangą. Tokį kelią į Bažnyčios tautėjimą nu- 
rodė ir pats pop. Paulius VI savo kalboje Rugabos kated- 
roje (Ugandoje) susirinkusiem Afrikos vyskupam (1969 m. 
liepos 30 d.). Į klausimą, ar Bažnyčia turinti būti europiš- 
ka, ar lotyniška, ar rytietiška, ar alrikietiška, popiežius at- 
sakė, kad ji visų pirma turinti būti katalikiška, vadinasi, 
“ji turi pilnai ir visiškai atsiremti į tą patį, esminį ir grin- 
džiamąjį Kristaus mokslo paveldėjimą ir išpažinti tikrą bei 
vadovaujančią vienos Bažnyčios Tradiciją. Tai yra pagrin- 
dinis ir nelygstamas reikalavimas“. "Tačiau “šio vieno 
tikėjimo išraiškos lytys, vadinasi, kalba ir skelbimas gali 
būti įvairūs, pasilikdami visiškai ištikimi pirmykštei dvasiai. 
Jie gali atitikti kalbą, stilių, nuotaiką, dvasią, kultūrą to, 
kuris šį tikėjimą išpažįsta. Šiuo atžvilgiu pliuralizmas yra 
visiškai galimas ir net pageidaujamas... Šia prasme, — čia 
popiežius kreipėsi tiesiog į susirinkusius vyskupus — Jūs 
galite ir privalote turėti savą afrikietišką Bažnyčią, nes 
Jūs turite žmogiškųjų vertybių bei būdingų kultūros ly- 

čių, kurios prašosi patobulinamos. Krikščionybėje jos kaip 
tik galėtų pasiekti savos pilnybės ir išvystytų tikrai afri- 
kietiškų išraiškos būdų“ (p. 424). Tai reiškia: Krikščiony- 
bė atsiveria tautiniam pradam, juos puoselėja ir brandina. 
Tautybė ir Bažnyčia papildo viena kitą. Tautybė teikia 
Bažnyčiai istorinių išraiškos lyčių ir pati bręsta krikš- 
čioniškųjų. vertybių šviesoje. Auga ne tik vakarietiška 
(graikiškai lotyniška), bet ir azijatiška, ir afrikietiška Krikš- 
čionybė. Kiekvienas žemynas ar ryškesnės jo dalys gali ir 
turi turėti savą Krikščionybę. Tai, kas Rytų Bažnyčioje 
yra buvę amžių amžiais, turį dabar atsirasti ir Vakarų Baž- 
nyčioje. Ir joje turinčios pasireikšti tautos bei jų grupės 
visu savo būdingumu. Gimtąja kalba liturgijoje ir vietinės 
Bažnyčios sąranga tauta kaip tik ir teikianti savo įnašą 
Kristaus religijai. 


Tarp šių dviejų Bažnyčios tautėjimo būdų — gim- 
tosios kalbos ir vietinės Bažnyčios — esama vidinio ryšio. 
Čekų mokslininkas F. Grivecas, rašydamas apie šv. Meto- 
dijaus ir Konstantino apaštalavimą Bulgarijoje (9 šimt.), 
yra sustatęs tam tikrą silogizmą, kuris pasitvirtino ne tik 
Rytų Bažnyčios išsivystyme slavų kraštuose, bet kurio 
pradmenų dabar regime jau ir Vakarų Bažnyčios tautėji- 
me. Šis silogizmas skamba taip: tautinė liturgija reika- 
lauja tautinės hierarchijos, o tautinė hierarchija veda į tau- 
tinę savivaldą“? Liturgija, švenčiama gimtąja kalba, neil- 
gai išsilaiko vienoda, net jeigu tekstai bei apeigos pradžio- 
je ir būtų tie patys. Todėl ir II Vatikano Susirinkimo 
reikalavimas, esą prisitaikant “prie įvairių grupių, šalių, 
tautų", reikia žiūrėti, kad “liktų nepaliesta esminė Ro- 
mos apeigų vienybė“ (1,138), yra grynai teorinis. Tau pats 
tekstų vertimas į gimtąją kalbą virsta bendro religinio tu- 

rinio pritaikymu tautinei mąstysenai bei jausenai. Mažutis 
pavyzdys. Kiek šios knygelės autoriui yra žinoma, nė vie- 
na Europos tauta neišsivertė lotyniškųjų Mišių  užbai- 
gos “ite, missa est“, bet ją pakeitė visiškai kitokiu posa- 
kiu: lietuviai — “telydi Jus Viešpaties malonė“, vokiečiai 
— "eikite ramybėje“. Kodėl? Todėl, kad išverstas ir atsa- 
kymo “ačiū Dievui“ palydėtas “ite, missa est — skirstyki- 
tės, jau pasiųsta“ paverčia Mišių užbaigą kažkokia paty- 
čia: susidaro įspūdis, kad dėkojame už tai, jog jau galime 
galų gale eiti namo... Tokių pavyzdžių esama ir dau- 
giau, nes net ir vertiniai neperteikia tikros originalo pras- 
mės. Graikiškasis “Kyrie, eleison" anaiptol nereiškia to, ką 
lietuviškasis vertinys “Viešpatie, pasigailėk“ arba rusiškasis 
“Gospodi, pomiluj". Graikam jis buvo pasveikinimo šūkis, 
panašus į mūsąjį “valio" arba “tegyvuoja", kuriuo vergai 
sveikindavo savo poną. Įimdami šį “valiavimą" į liturgi- 
ją, pirmieji krikščionys kaip tik ir norėjo juo pasveikinti 
Kristų Valdovą, ateinantį į savą bendruomenę Mišių metu. 
Todėl “Kyrie, eleison" ir stovi Mišių pradžioje.“ Štai ko- 
dėl tos liturgijos, kurios norėjo pasilaikyti pirminę “Kyrie, 
eleison" prasmę, jo neišsivertė, bet naudojo orginale (loty- 
nų, sirų, koptų liturgijos“). "Tuo tarpu išsivertus, pa- 
sveikinimo prasmė dingsta; pasilieka tik prašymas pasigailėti 
mūsų nusidėjėlių. Tai visai kas kita. Visai kitas pergy- 
venimas glūdi posakyje “Kyrie, eleison" ir posakyje “Vieš- 
patie, pasigailėk“ — taip lygiai, kaip visai kitokia Dievo 
samprata yra įdėta į posakį “et ne nos inducas in tenta- 
tionem“ ir i pastarąjį lietuvišką vertini “ir neleiski mūsų 
gundyti", kuris yra nebe vertinys bet jau pakaitalas. Tai- 
gi, jau pats liturginio teksto vertimas yra religinės savi- 
valdos pradžia tautos gyvenime. 

Tačiau liturgijos sutautinimas neišsisemia tik gimto- 
sios kalbos įvedimu, vadinasi, tik liturginių tekstų išver- 
timu arba jų didesniu bei mažesniu pakeitimu. Pats II 
Vatikano Susirinkimas yra pastebėjęs kad “Bažnyčia net li- 
turgijoje nenori nustatyti griežto vienodumo“, (I,137), to- 
dėl leidžia, kad “kompetentinga vietos bažnytinė vyresny- 
bė“ apsvarstytų, kas, kaip jau minėta, “iš atskirų tautų 
tradicijų ir savumų tiktų priimti į Dievo kultą“, pirmo- 
joje eilėje “sakramentų teikimo, sakramentalijų, procesijų, 
liturginės kalbos, bažnytinės muzikos bei dailės srityje" (I, 
138). Reikia manyti kad vyskupų konferecijos gausiai nau- 
dosis šia teise ir kad tuo būdu vietinės Bažnyčios sąranga 
vis labiau virs tautine. Be abejo, Mišių bei sakramentų 
esmė liks ta pati, kaip kad ji yra likusi ir Rytų Bažny- 
čios įvairume. Bet ši esmė, laikui bėgant, bus tiek pri- 
dengta tautinėmis savybėmis, jog ji galės būti atpažinta 
tik teoriškai, bet nebe regimai, kaip kad yra buvę lotynų 
kalbos vyravimo metu. Pamokantis pavyzdys čia gali bū- 
ti mūsų nepriklausomoje Lietuvoje buvusi ir dar dabar, 
kur galima, vykdoma Prisikėlimo liturgija: Prikėlimo apei- 
gos su psalmėmis ir lietuviškomis giesmėmis, procesija tris 
kartus aplink bažnyčią, varpam gaudžiant ir chorui gie- 
dant “Linksma diena mum prašvito“, paskui Matutinum 
prie altoriaus, galop Mišios prieš išstatytą Šv. Sakramen- 
tą — visa tai vargu ar buvo panašu į Vakaruose esamą 
Velykų Sekmadienio liturgiją, nieku nesiskiriančią nuo 
paprasto sekmadienio Mišių. Esminė vienybė buvo ir mū- 
sų išlaikyta. Tačiau lietuviškas šios vienybės bei esmės 
apvalkalas buvo labai skirtingas ir nepalyginamai gražesnis, 
negu grynai romėniška paprasta ir net skurdi liturgija. 
Pastaroji reforma Mišių apeigas dar labiau suskurdino. 
Daugeliui tautų, ypač Pietų Europoje, Azijoje Afrikoje, 

Pietų Amerikoje, šis skurdumas nebus pakeliamas, ir jos 
pasistengs Mišių esmę apsupti gausiomis tautinėmis lyti- 
mis. Į liturgiją bus įvesta tautų papročiai, susiję su pro- 
cesijomis, šokiais, atskiromis šventėmis, įvairiais minėjimais, 
taip kad nereikia būti pranašu, teigiant, jog, sakysime, po 
100 metų vokiečių, ispanų, brazilų, filipinų, japonų  ki- 
niečių, indų, afrikiečių liturgija vargu bus lankytojo at- 
pažįstama kaip tų pačių Mišių liturgija. Tautos ateis į 
Viešpaties kultą visa savo dvasia bei kūryba, kaip kad jos 
yra atėjusios į jį Rytų Bažnyčioje. Tas pat įvyks ir teologi- 
jos, ir įstatymų, ir organizacijos, ir valdymo, ir sielovados 
srityse. Juo tautinė savivalda religinėje srityje didės, juo 
labiau viena vietinė Bažnyčia skirsis nuo kitos. Dabartinė 
kova prieš Romos kurijos centralizmą juk ir yra ne kas 
kita, kaip pastanga stiprinti vietinių Bažnyčių galią ir 
tuo pačiu kurti vietinės Bažnyčios savitą pavidalą pagal 
atitinkamos tautos kultūrines savybes bei tradicijas. 


3. Svetimšaliai Bažnyčioje 


Bažnyčios tautėjimas betgi tuoj pat pažadina klausi- 
mą: ką visa tai reiškia? Ka reiškia posūkis nuo viršinės 
vieno — graikiškai lotyniško — pavidalo vienybės į dau- 
gialypę esmės vienybę? Tai nėra nereikalingas klausimas, 
nes tiek Bažnyčios regimas anttautiškumas, tiek jos taip 
pat regimas tautiškumas yra pasiimti “iš pasaulio“, todėl 
pažymėti visomis pasaulio silpnybėmis bei ydomis. Būtų 
tad naivu manyti, kad šios silpnybės bei ydos Bažnyčio- 
je pranyks. Kaip graikiškai lotyniškas anttautiškumas buvo 
apgaulus ir todėl sudarė tiesiog neperžengiamų kliūčių 
Bažnyčiai sklisti Azijos ir Afrikos žemynuose, taip lygiai 
apgaulus yra ir Bažnyčios tautėjimas, nes jis neša su savi- 

mi irgi kliūčių, padarančių vietinę Bažnyčią religiniu užsie- 
niu kiekvienam, kuris šiai vietinei Bažnyčiai nepriklauso. 
Kaip apsivilkusi graikiškai lotynišku drabužiu, Bažnyčia ma- 
nė apimanti visas tautas ir buvo galop priversta pripa- 
žinti šios nuomonės klaidingumą, taip lygiai dabar, apsi- 
vilkdama įvairiopu tautiniu drabužiu, Bažnyčia bus po kiek 
laiko irgi priversta pripažinti, kad šis drabužis jai kaip tik 
kliudo eiti “į visą pasaulį". 


Vienoje savo kalboje N. Berdiajevas yra teisingai pa- 
stebėjęs, kad “krikščionys visa daro, bet baisiai vėlinda- 
miesi; daro tada, kai tai, kas reikėjo daryti, jau yra pa- 
daryta arba nekrikščionių ar Krikščionybės priešininkų“.5* 
Tai tinka socialiniam klausimui, tai tinka Žmogaus teisių 
paskelbimui, tai tinka religijos laisvei valstybėje, tai tinka 
galop ir tautinių savybių  išraiškai Bažnyčioje. Bažnyčia 
ateina į daugybę sričių, kaip tas pats Berdjaevas sako 
“post factum“, lietuviškai tariant, kai šaukštai po pietų 
(t.p.). Čia glūdi vienas iš akstinų, kodėl pasaulis Bažny- 
čios nemėgsta ir jos siūlomos pagalbos arba visiškai nepri- 
ima arba priima, tik mandagiai šypsodamasis, nes ši pa- 
galba, kaip matysime paskutiniame skyriuje, pasauliui yra 
nereikalinga. Juk ką gi naujo pasakė religijos laisvės pa- 
brėžimas demokratinei valstybei? Ką naujo pasakė enciklika 
“Progressio populorum“ valstybėm, kurios jau keliolika me- 
tų skiria didžiules sumas neišsivysčiusiom tautom ir siun- 
čia jom specialistų? Bet apie tai kiek vėliau. Šioje vietoje 
mum rūpi tik Bažnyčios tautėjimas, taip lygiai atėjęs per 
vėlai, kaip ir daugybė kitų Bažnyčios pakaitų. Kai tautos 
veržėsi iš daugiataučių imperijų (18-19 šimt.), įsisąmonin- 
damos savo skirtingumą vienos nuo kitų ir juo grisdamos 
savų valstybių reikalavimą, tada Bažnyčia buvo griežtai ant- 

tautinė. Romos Bažnyčia nebuvo prieglauda tautiniam są- 
jūdžiam, kaip sakysime, Graikijos Bažnyčia graikų tautos 
kovoje su turkų jungu (19 šimt. pradžioje). Priešingai, 
turėdama savą valstybę, Roma spyrėsi tautiniam Italijos 
sujungimui ligi pat paskutinių jėgų, kol Piemonto sava- 
noriai 1870 m. užėmė Romą ir tuo būdu bažnytinę vals- 
tybę sužlugdė. Nenuostabu todėl, kad Bažnyčia tuo metu į 
visą tautinį sąjūdį Europoje, apie kurį mūsų Maironis il- 
gesingai dainavo esą “aplinkui jau žydi visur atgimimas“ 
ir “išpančiotos tautos gyvuoja plačiai“ (plg. “Jau slavai 
sukilo"), žiūrėjo kaip į įtartiną dalyką, pavojingą ne tik 
valstybinei, bet ir bažnytinei vienybei. O jeigu dvasiškijos 
įnašas tautinės mūsų sąmonės išvystymui bei valstybės 
puoselėjimui iš tikro buvo didžiulis, tai tik todėl, kad 
čia buvo ugdomas ne tik lietuviškumas, bet kartu ir at- 
sparumas ortodoksijai. Visai kitaip būtų buvę, jei Rusija 
būtų buvusi katalikiška šalis. Reikia taip pat neužmiršti, 
kad Vatikanas buvo paskutinis, pripažinęs Lietuvą de jure 
po I pasaulinio karo. Tai nėra priekaištai. Tai tik pavyz- 
džiai, kiek ano meto Bažnyčia ėjo anttautine linkme ir 
kiek todėl ji buvo atsargi bet kurio tautinio sąjūdžio atžvil- 
giu, kuris grėsė suardyti tradicines sąjungas bei tradicinius 
vienetus. 


Tuo tarpu dabar, kai tautos jau yra tiek subrendu- 
sios, jog pačios ieškosi naujos vienybės ne tik atskirų že- 
mynų, bet net ir viso pasaulio prasme, Bažnyčia pradeda 
tautėti, vadinasi, pabrėžti tautų atskirybę religinėje srityje. 
Šiandien juk kiekvienam aišku, kad pasaulis vis labiau da- 
rosi vienas ir kad žmonių judėjimas iš vieno krašto į kitą 
vis didėja. Po kurio laiko pasaulio vienybė — prievartinė 
ar laisva, komunistinė ar demokratinė — bus savaime su- 

prantamas dalykas. Vakarų Europoje, pavyzdžiui, sienų 
praktiškai nebėra, nes nebėra vizų. Vakarų Europa — 
bent moraliai, iš dalies ūkiškai, o gal netrukus ir politiš- 
kai — yra arba greitai bus vienas pasaulis. Tautiniai skir- 
tumai pasaulinėje plotmėje pastebimai nyksta. Taunimas net 
nemėgsta jų pabrėžti: jį galima šiandien lengvai uždeg- 
ti socialinėmis, bet nebe tautinėmis idėjomis. Tuo tarpu reli- 
ginėje srityje tautiškumas pradeda būti sąmoningai ugdo- 
mas, kuriant vietines, vadinasi, tautines Bažnyčias. Betgi 
viena vietinė Bažnyčia yra religinis užsienis kitai vietinei 
Bažnyčiai. Tiesa, patekti į šį religinį užsienį nereikia vi- 
z0s. Tačiau pats jo buvimas jau yra didžiulė naujiena, 
kurios lig šiol Bažnyčioje nežinota. Pirmiau, kaip minėta 
Bažnyčioje svetimšalių nebuvo: katalikas visur jautėsi esąs 
religiniu atžvilgiu namie. Tautiniai papročiai ir politinė są- 
ranga geograliniame užsienyje galėjo jam būti be galo sve- 
timi, kaip katalikas jis buvo ir čia namie. Tuo tarpu virtus 
Bažnyčiai pliuralistine tautiniu atžvilgiu, katalikas bus sve- 
tur ir kaip katalikas, peržengęs savo tautos bei valstybės 
sienas. Į vietines Bažnyčias susiskirsčiusioje Bažnyčioje ne- 
išvengiamai atsiranda eibė svetimšalių. Svetima kalba li- 
turgijoje, svetimos apeigos Mišių ir sakramentų, svetima 
muzika kulto metu, svetima teisė, svetima sąranga kataliką 
pastato į tokią pat padėtį, kurion atsiduria, sakysime, rusas 
ortodoksas, nuvykęs i Graikiją ar Siriją. Jis yra tos pa- 
čios Rytų Bažnyčios narys, tačiau Graikijoje ar Sirijoje 
jis jaučiasi ir religiškai taip lygiai svetur, kaip ir tautiškai 
bei politiškai. Tuo tarpu nėra tikinčiajam žmogui skaudes- 
nio dalyko, kaip jaustis svetimšaliu Bažnyčioje, kuri es- 

mėje yra mano Bažnyčia. 
Ir štai, čia kaip tik ir išeina aikštėn Bažnyčios tau- 
tėjimo tragikaa: tautėjimas pradeda naikinti tai, ką jis turi 

pašvęsti, būtent tautinius pradus. Tai įvyksta tuo būdu, 
kad Bažnyčios tautėjimas virsta priemone nutautinti, Kad 
tai nėra kokia išmonė, o tikras dalykas, rodo Rytų Baž- 
nyčios elgsena Vakarų Europoje. Kaip žinome, Rytų Baž- 
nyčia neturi anttautinės organizacijos, į kurią žmogus ga- 
lėtų įsijungti, nesutapdamas su viena kuria jam svetima 
tauta. Rytų Bažnyčia susideda iš tautinių Bažnyčių: grai- 
kų, rusų, ukrainiečių, suomių, rumunų ir t.t. Ką tai 
reiškia, atsiskleidė po I pasaulinio karo, kai šimtai tūks- 
tančių rusų ortodoksų po revoliucijos buvo priversti pa- 
likti savo tėvynę ir prisiglausti Vakarų Europoje. Jie čia 
įsisteigė keletą aukštųjų mokyklų, statėsi bažnyčių, sklei- 
dė savas religines idėjas daugybe knygų ir žavėjo vaka- 
riečius sava liturgija. Dalyvaudami ekumeniniame sąjūdyje 
(katalikam anuo metu tai buvo uždrausta), rusai įsigijo 
nemaža palankumo tarp protestantų, ypač tarp anglikonų, 
taip kad nevienas svajojo pereiti į ortodoksiją; net buvo 
kalbama apie platų sąjūdį šiuo reikalu“? Nevienas ir per- 
ėjo. Tačiau koks likimas laukė šių žmonių ortodoksijoje? 
Tyrinėdamas šį likimą rusų emigrantų teologas L.A. Zan- 
deris atidengė nuostabų dalyką: pereiti į ortodoksų Baž- 
nyčią kaip tokią iš viso yra neįmanoma; galima pereiti tik 
į kurią nors tautinę Bažnyčią — graikų, rusų, rumunų, 
bulgarų, sirų ir t.t. Pereiti betgi į tautinę Bažnyčią reiš- 
kia sykiu pereiti ir į tautą, šią Bažnyčią nešančią, prisi- 
imant tautos kalbą, papročius, sąrangą ir k.d.; tai reiškia 
konkrečiai virsti graiku, rusu, rumunu, bulgaru ar kokiu 
nors kitokiu svetimos tautos nariu.Vakarų žmonės, pirmo- 
je eilėje protestantai, pastebi Zanderis, “ieškojo ortodoksi- 
joje pilnutinės tiesos ir tikėjo, kad šis tiesos visuotinumas 
negalįs priešintis jų tautinėm bei kultūrinėm savybėm. Prak- 
tikoje tačiau jie patyrė, kaip stipriai yra susiklostę atski- 

rų Bažnyčių papročiai; Bažnyčių, kurių nariai kraipė gal- 
vą, sakydami: ko nori šie svetimšaliai iš mūsų? Jei jie 
nori tapti ortodoksais, tai turi priimti ortodoksiją visu jos 
istoriniu, tautiniu ir aplinkos išugdytu turiniu. Vakarų 
žmogui, norinčiam tapti ortodoksu, belieka tik galimybė tap- 
ti graiku, rusu, rumunu“.** Bet kaipgi gali suaugęs ang- 
las, ar vokietis, ar prancūzas atsisakyti savų tautinių sa- 
vybių ir prisiimti graikiškąsias, rusiškąsias, rumuniškąsias 
ar kurias kitas? “Todėl suprantama“, sako Zanderis, “kad 
šitokia padėtis yra šaltinis vidinių sankirčių, vedančių į 
žmogaus dvasią žlugdančias nuolaidas arba į neviltingą ko- 
vą“ (t.p.). Zanderis yra sudaręs ir terminą “ortodoksai 
kaip svetimšaliai“ ir pastebėjęs, kiek šie svetimšaliai ken- 
čia dėl savos tautybės, kaip labai jie yra izoliuoti nuo ki- 
tų, nes kiekviena tautinė Rytų Bažnyčia jiem yra ir lieka 
svetima ligi mirties (p.9). Tai Rytų Bažnyčios padėtis, 
užtvėrusi jai kelią į protestantizmą. 


Į labai panašią padėtį žengia šiandien ir Katalikų 
Bažnyčia tautėjimo vyksmu. Įimdama savin vienos tautos 
pradus, ji vietinės Bažnyčios pavidalu savaime užsisklen- 
džia kitos tautos pradam ir juos neigia, jei šių pradų 
nešėjai mėgina jungtis į tokią vietinę Bažnyčią. Olandijos 
Bažnyčia, kuri tautėjimo keliu yra gal jau toliausiai pa- 
žengusi, nuolatos pabrėžia, esą ji nesanti ir nenorinti būti 
mastas kitom vietinėm Bažnyčiom. Kitaip tariant, kiekvie- 
na tauta turinti kurti savą vietinę Bažnyčią nepriklauso- 
mai nuo kitų vietinių Bažnyčių. Čia galų gale įvyksta 
tas pat, nors ir mažesniu mastu, kas yra įvykę su Azijos 
ir Afrikos žemynais. Giliai savoje kultūroje įsišknijęs azija- 
tas nepriėmė Krikščionybės todėl, kad iš jo buvo reika- 
laujama apsivilkti religinėje srityje graikiškai lotynišku, va- 

dinasi, vakarietiškų pavidalu, pažeidžiančiu ir net panei- 
giančiu jo kultūrinį paveldėjimą. Lygiai dėl tos pačios prie- 
žasties vargu ar tikėjimo ieškąs amerikietis Europoje ir 
europietis Amerikoje jungsis į Bažnyčią, jei ši bus virtusi 
vietine Bažnyčia, vadinasi, angliška, prancūziška, vokiška, 
olandiška itališka ir t.t. Bažnyčios tautėjimas veda savai- 
me į žmogaus nutautėjimą, vadinasi, į vienų tautinių sa- 
vybių paneigimą kitų naudai ir tuo pačiu į religinės pa- 
siuntinybės siaurinimą ar net į visišką jos sustabdymą. 
Argi nebūdinga, kad, sakysime, didžiausia Rytų Bažnyčios 
dalis — rusų ortodoksų Bažnyčia išvystė misijas tik tiek, 
kiek siekė rusų valstybės plėtimasis, vadinasi, rusų tau- 
tos pirmenybė. Gal tik Japonijoje rusų ortodoksų misijos 
sudaro menkutę išimtį. Bažnyčia, virtusi tautine, tuo pa- 
čiu virsta uždara Bažnyčia. 


Bažnyčios tautėjimas palengvins, be abejo, jos pasiun- 
tinybę Azijos ir Afrikos žemynuose, kur turime reikalo su 
stabmeldiškomis tautomis, nes šių tautų  krikščioninimas 
bus nebe jų vakarietinimas, kaip seniau, bet tautinio jų 
pobūdžio pakilninimas ir kartu pačios Krikščionybės pratur- 
tinimas. Šiuo atžvilgiu Bažnyčios tautėjimas yra iš tikro 
teigiamas dalykas. Iš kitos betgi pusės jis yra ir pavo- 
jingas, nes Bažnyčia šiandien eina ne tik į stabmeldiškas 
tautas kaip ir seniau, bet kartu ir į ateistinius asmenis, 
pasklidusius visose tautose ir visuose žemynuose. Bažnyčia 
šiandien stovi ne tik stabmeldybės, bet ir ateizmo akivaiz- 
doje. II Vatikano Susirinkimas laiko ateizmą viena iš “svar- 
biausių mūsų meto problemų“ (I,185), nes jis “dažnai 
pasireiškia sisteminga forma“ (I,187) ir “panaudoja net 
valstybės rankose esančias prievartos priemones“ (t.p.), kad 
virstų visuomenine būsena. Tai vad. kovingasis ateizmas, 

tasai “visai naujas, pasibaisėtinas reiškinys“, kaip jį apibū- 
dino pop. Jonas XXIII konstitucijoje “Humanae salutis“ 
(1959), šaukdamas II Vatikano Susirinkimą (III,14). Baž- 
nyčia nesiliauja šį reiškinį smerkusi “nesugriaunamu tvir- 
tumu“ (I,147), nes jis “išplėšia žmogui jo įgimtą vertę“ 
(t.p.). Sykiu tačiau “ji stengiasi įžvelgti ateistų dvasioje 
slypinčias Dievo neigimo priežastis“ (I,187-88), mėgina jas 
“rimtai ir nuodugniai apsvarstyti? (I,188) ir pašalinti, — 
tuo labiau, kad “dažnai ir ant pačių tikinčiųjų krinta 
už tai tam tikra atsakomybė“ (I 186), ypač tada, kai krikš- 
čionys “dorinio bei visuomeninio gyvenimo trūkumais dau- 
giau pridengia, negu atskleidžia tikrąjį Dievo ir religijos 
veidą“ (t.p.). Kitaip tariant, Bažnyčia jaučiasi ateizmo aki- 
vaizdoje taip lygiai įpareigota, kaip ir stabmeldybės aki- 
vaizdoje, būtent, eiti į ateistinį pasaulį ir palenkti jį Kris- 
tui kaip Galvai (plg. I, 189-91). 


Ir štai, santykiuose su ateizmu Bažnyčios tautėjimas 
kaip tik ir gali lengvai tapti neperžengiama jos pasiunti- 
nybės kliūtimi. Nors ateizmas šiandien ir virsta net siste- 
minga visuomenine žmogaus būsena, tačiau jis jokiu būdu 
netautėja. Priešingai, ateizmas darosi vis labiau tartpauti- 
nis. Jis jungia net tokius socialinių priežginybių nešėjus, 
kaip komunistus ir kapitalistus, jeigu tik šie pasirodo esą 
kovingojo ateizmo šalininkai bei vykdytojai. Ateizmas ne- 
pasižymi jokiomis tautinėmis savybėmis. Todėl ir prieiga 
prie jo negali būti tauta, bet žmogaus asmuo. Į ateizmą ga- 
lima prabilti, tik prabylant į žmogų kaip toki. Nuosekliai 
tad kiekvienas religinis artėjimas prie žmogaus, reikalau- 
jąs, kad šis jungtųsi į jam svetimą vietinę Bažnyčią, yra 
kliūtis Bažnyčios pasiuntinybei tarp ateistų, nes niekas tau- 
tinių savybių (net ir savų) tiek maža nevertina kiek 

ateistai. Ateizmo tad atžvilgiu vietinės Bažnyčios teologi- 
ja, išaugusi iš Bažnyčios tautėjimo, reikia laikyti šuoliu 
atgal, kai Bažnyčia ėjo į tautas, kas ir šiandien vyksta mi- 
sijų kraštuose, kas betgi jau toli pasiliko užnugaryje Eu- 
ropos ir Amerikos kraštuose. Šie žemynai nukrikščionėjo 
ne tautų bet asmenų atžvilgiu. Todėl jie ir gali būti 
Krikščionybėn grąžinti ne tautų, bet atskirų asmenų su- 
religinimu. Šiuo atžvilgiu Bažnyčios tautėjimas negali būti 
laikomas moderniu ir laimingu. Kokią, sakysime, veiklą tarp 
ateistų galėtų Sovietų Sąjungos mišrainėje išvystyti tau- 
tinė Bažnyčia (pavyzdžiui, lietuviškoji), net įeigu ji ir tu- 
rėtų daugiau laisvės? Kaip ji galėtų prabilti ir į save įjung- 
ti Lietuvoje esantį ateistą rusą ar gruziną, latvi ar estą, 
jeigu ji bus apsivilkusi ryškiu lietuviškuoju pavidalu? Vie- 
tinės Bažnyčios misija ateistiniame pasaulyje yra pasmerk- 
ta tokiam pat nepasisekimui, kaip Rytų Bažnyčios misija 
Vakarų Europoje. Šio nepasisekimo pamokyta, Rytų Baž- 
nyčia tačiau ieško priemonių pergalėti savo ankštam susi- 
jimui su tautybe“* Tuo tarpu Katalikų Bažnyčia suka į 
seną Rytų Bažnyčios kelią ir tuo būdu esti tykoma pa- 
vojaus pergyventi tokį patį nepasisekimą nukrikščionėjusia- 
me pasaulyje. 


Yra betgi dar viena žmonių grupė, kuriai Bažnyčios 
tautėjimas virsta grėsme, būtent: tremtiniai. Pastarieji pasau- 
liniai karai, naujų valstybių kūrimasis Azijoje ir Afrikoje 
įvairūs sąmyšiai bei revoliucijos milijonus žmonių pavertė 
emigrantais, ar pabėgėliais, kurie paliko savą šalį ir dabar 
ieškosi prieglaudos svetur. Atsidūrę svetimuose kraštuose, 
jie sudaro vad. tautines mažumas. Beveik visos valstybės 
— retos išimtys tik patvirtina bendrą linkmę — mėgina 
šias mažumas sutirpdyti. “Tirpimo katilas“ (J. Eretas) yra 


120 


ne tik Amerika. Tirpimo katilas mažumom yra kiekvienas 
svetimas kraštas, ypač jei jis didelis ir stipriai kultūringas. 
Politiškai tai suprantama ir net neišvengiama, jei šis tir- 
pimas eina savaime. Tačiau jis virsta nacionalizmu ir žmo- 
gaus prigimtųjų teisių pažeidimu, jeigu esti vykdomas di- 
desne ar mažesne prievarta. Ir štai, į šį valstybinį na- 
cionalizmą, smerktiną visais atžvilgiais, pradeda dabar jung- 
tis ir neviena vietinė Bažnyčia, tautines mažumas laiky- 
dama religinėmis mažumomis — pasibaisėtina ir nekrikš- 
čioniška sąvoka — ir mėgindama jas suliedinti su religine 
dauguma. Kaip valstybei, apimančiai vieną tautą, esti ne- 
patogu, jei jos viduje esama svetimšalių, taip ir vietinei 
Bažnyčiai, išsitenkančiai vienos tautos rėmuose, darosi ne- 
pakenčiama, jei joje atsiranda kitos tautos tikinčiųjų, no- 
rinčių taip pat telktis vietinės Bažnyčios pavidalu. Tuo bū- 
du vienoje didelėje vietinėje Bažnyčioje atsiranda kita arba 
net ir kelios mažesnės vietinės Bažnyčios. Nenuostabu to- 
dėl, kad nacionalistiškai nusiteikusi didžioji vietinė Bažnyčia 
pradeda slėgti mažesnes vietines Bažnyčias, siaurinti religi- 
nių mažumų teises, tautinį jų reiškimąsi žeminti ir net 
drausti. Sutautintoje Bažnyčioje įsiveisia nacionalizmas kaip 
piktžolė. Amerikos lietuvių kova už savus religinius papro- 
čius, už savas parapijas, už savą kalbą liturgijoje, už savas 
laidojimo apeigas yra ryškus tokio nacionalizmo pavyzdys 
Amerikos vietinėje Bažnyčioje. Minėtas L. A. Zanderio po- 
sakis “ko nori šie svetimšaliai?"“, paimtas iš Rytų Bažny- 
čios santykių su kitomis tautomis; yra šiandien kartojamas 
ne vieno Amerikos kardinolo ir vyskupo. Be abejo, Roma 
mėgina šį nacionalizmą tramdyti, leisdama nuostatų emig- 
rantų sielovadai (pgl. “Migratorum cura“ 1969 m.). Ka- 
dangi tačiau šių nuostatų vykdymas yra galimas tik su 

vietos vyskupo žinia bei pritarimu, tai tautinė tremtinių 
sielovada lieka ir toliau tiek pat sunki, kaip ir apskritai 
visas jų gyvenimas, priklausomas nuo pasaulinių įstaigų. 


Prieš keletą metų prof. Į. Kuprionis rašė: “Pakeitimas 
lotynų kalbos vietine kalba yra gana palankus didžiosiom, 
plačiai dominuojančiom tautom... Kitokioje padėtyje atsidu- 
ria mažosios tautos, kuriom tenka pakelti sunki kova dėl 
išsilaikymo. Atrodo, kad gali susidaryti sunkumų ir mūsų 
lietuviškom  parapijom čia Amerikoje“.“*  Spėjimas ne tik 
pasitvirtino visu plotu, bet kartu atskleidė ir savotišką, lig 
šiol nebūtą dalyką, būtent: Bažnyčios įjungimą į tautinimo 
ar nutautinimo veiksnių eilę. Aš turiu stengtis išlaikyti 
parapiją ne todėl, kad esu katalikas, bet todėl, kad esu lie- 
tuvis. Ir atvirkščiai, aš spaudžiu parapiją ne todėl, kad ji 
darosi nekatalikška, bet todėl, kad ji nori būti lietuviška, 
o aš — vyskupas ar klebonas — esu amerikietis. Iš poli- 
tinės srities tautybių rungtynės pereina į religinę sritį ir 
gali Bažnyčiai būti tik žalingos. Šauksmas, esą lietuviškų 
parapijų išlaikymas priklauso nuo mūsų tautinės sąmo- 
nės, yra toks pat religiją žeminantis, kaip ir žinomas tei- 
ginys, esą pasninkas penktadieniais vykdytinas sveikatos dė- 
lei. Tiesiog tragiška, kad vietinės Bažnyčios pradeda viena 
su kita kovoti ne už geresnę Dievo Karalystę žemėje, bet 
už tautinių reikalų pirmenybę šioje “teisingumo, meilės ir 
taikos" Karalystėje (Kristaus Karaliaus Mišių prefacija), 
kaip tik tuo pažeisdamos teisingumą, nusikalsdamos mei- 
lei ir ardydamos taiką. Bažnyčioje, kurioje, pasak šv. Po- 
vilo, nėra nei graiko, nei barbaro (plg. Gal 3,28), kyla 
šių dienų naujieji "graikai" didžiųjų tautų pavidalu, slėg- 
dami bei niekindami “barbarus', atkilusius pas juos kaip tik 
dėl šių didžiųjų nesantaikos politinėje srityje. Todėl anas 

subjektyvus džiaugsmas, kad tikintysis, girdėdamas savą kal- 
bą prie Viešpaties altoriaus, sąmoningiau bei giliau jungia- 
si į viešąjį Bažnyčios garbinimą, vargu ar atstoja aną ob- 
įektyvų nuostolį, kurį neša vietinės Bažnyčios nacionaliniai 
užmojai, ne tik slėgdami religines mažumas, bet kartu ir 
keldami kartėlio paties tikėjimo atžvilgiu. Bažnyčios tautėji- 
mas yra iš tikro dviašmenis kardas, kaip ir kiekvienas ki- 
tas dalykas “iš pasaulio“. 

PENKTAS SKYRIUS 


BAŽNYČIOS VIETA PASAULYJE 


Po II Vatikano Susirinkimo Bažnyčios ateitis paprastai 
esti piešiama stipriai ružavomis spalvomis, nes tikimasi, kad 
Bažnyčia atgausianti prarastą vaidmenį pasaulyje, įkeldama 
koją į tokias sritis, kaip taika, gerovė, teisingumas, lygy- 
bė, kultūra ir t.t. Todėl šių sričių pabrėžimas šiandien 
virsta visuotiniu rūpesčiu ir laikomas tiesioginiu Bažnyčios 
uždaviniu. Ši rožinė Bažnyčios aušra ne sykį remiama pop. 
Jono XXIII nuojauta, esą “pasibaisėtinoje tamsoje“, kurion 
yra atsidūręs dabartinis pasaulis, matyti “ir nemaža ženk- 
lų, kurie, atrodo, pranašauja geresnius laikus Bažnyčiai ir 
žmonijai“ (III,15). Šios nuojautos vedamas pop. Jonas XXIII 
šaukęs visuotinį Bažnyčios susirinkimą, skelbęs šiandienė- 
jimo reikalą, o savo enciklikomis “Mater et magistra“ 
(1961 m.) ir “Pacem in terris““ (1963 m.) sąmoningai 
lenkęs Bažnyčios dėmesį į visuomeninę gerovę bei taiką. 


125 


Tuo tad norima dabar ir sekti, reikalaujant išvystyti po- 
litinę teologiją teorijoje ir politinę veiklą praktikoje — net 
ligi įsijungimo į revoliucinę kovą už tautų išlaisvinimą 
iš ūkinės svetimųjų vergijos. Bažnyčios vieta pasaulyje 
šiandien ne kartą regima šalia visų kitų veiksnių, kurian- 
čių geresnę pasaulio ateitį. 


Stebint visa tai betgi atidžiau, tuojau pasirodo, kaip 
vienašališkai buvo ir tebėra suprastas pop. Jono XXIII at- 
virumas pasauliui ir kaip labai pamiršta antroji šio didžiojo 
popiežiaus nuojautos pusė. Jonas XXIII regėjo ne tik ge- 
resnę Bažnyčios ateitį, bet kartu ir aną Evangelijos skel- 
biamą pasaulio piktenybę, niekados neleidžiančią Bažnyčiai 
išsiskleisti taip, kaip ji norėtų ir galėtų. Popiežius suvo- 
kė ne tik Bažnyčios meilę pasauliui, bet ir pasaulio neapy- 
kantą Bažnyčiai. Atidarydamas II Vatikano Susirinkimą, jis 
nurodė, kaip jau aukščiau minėta, kad Bažnyčia “privalo 
žvelgti į dabarties laikus, į susidariusias naujas gyvenimo 
sąlygas bei lytis ir į atsivėrusius naujus katalikiškojo apaš- 
talavimo galimumus“ (III,30). Sykiu tačiau jis labai aiš- 
kiai pabrėžė, kad “buvo ir yra tiesa, ką kadaise senelis 
Simeonas išpranašavo Jėzaus Motinai Marijai“, būtent kad 
Kristus yra ženklas, “kuriam bus prieštaraujama“ (II,25). 
Šis betgi prieštaravimas yra ne vienkartinis ir todėl pra- 
cinantis, bet sudaro istorijos vyksmą, ir todėl yra nuola- 
tinis, kadangi ir “Jėzus Kristus visuomet yra lyg ir cent- 
ras visos istorijos bei viso gyvennimo“ (t.p.). Ir štai, kaip 
tik iš apsisprendimo Kristaus atžvilgiu — teigiamo arba 
neigiamo — ir kyla pasaulio gerovė arba negerovė, taika 
arba nesantaika. “Žmonės arba eina su Juo ir Jo Bažny- 
čia ir džiaugiasi šviesa, darna, tvarka bei ramybe, arba 
gyvena be Jo ar veikia prieš Jį bei sąmoningai pasilieka 

šalia Bažnyčios, ir dėl to kyla tarpusavio sąmyšiai, įtam- 
pa bei nuolatinė kruvinų karų grėsmė“ (III,25-26). Ne 
gerovės keliu pasaulis eina į Kristų, bet Kristaus keliu 
jis eina į gerovę. 

Štai ko šiandien nepastebi ar nenori pastebėti tie, ku- 
rie taip uoliai ieško Bažnyčios vietos pasaulyje. Bažnyčia 
nėra pasaulyje vienas veiksnys šalia daugybės kitų, bet ji 
yra nepakeičiamas veiksnys kaip tik todėl, kad šviesą ir dar- 
ną, tvarką ir ramybę kildina iš Kristaus, o ne iš kurio 
nors pasaulinio veiksnio, su kuriuo Bažnyčia būtų susieta 
kaip jo pagalbininkė. Ne! Bažnyčios meilė pasauliui kyla 
iš jos meilės Kristui. Kas šį dėsnį apgręžia, tas nesupran- 
ta Bažnyčios vietos pasaulyje ir tuo būdu padaro ją pa- 
sauliui nereikalinga. Pop. Jonas XXIII buvo tikrai šviesia- 
regis, nes jis savo žvilgiu apėmė abi Bažnyčios santykių 
su pasauliu puses: Bažnyčios meilę pasauliui kaip išvadą 
jos meilės Kristui ir pasaulio neapykantą Bažnyčiai kaip 
išvadą jo neapykantos Kristui. Tuo tarpu dabartiniai “pa- 
žangieji' arba “atžangieji" regi arba tik Bažnyčios meilę pa- 
sauliui ir todėl verčia ją skverbtis į pasaulines sritis sa- 
vai pasiuntinybei vykdyti, arba tik pasaulio neapykantą 
Bažnyčiai ir todėl skatina ją trauktis nuo pasaulinių sri- 
čių irgi tai pačiai pasiuntinybei įvykdyti. Pirmieji mano, 
esą pasaulio neapykanta Bažnyčiai kylanti iš jos per men- 
ko rūpesčio “pasaulio dalykais“, pamiršdami, kad šios ne- 
apykantos šaknys glūdi pasaulio neapykantoje Kristui ir 
todėl jokia bažnytine veikla negali būti pergalimos. Ant- 
rieji tiki, kad Bažnyčios meilė Kristui neturinti būti sutep- 
ta per didelio jos rūpesčio “pasaulio dalykais", pamiršdami, 
kad Kristaus meilė veste veda Bažnyčią į pasaulį, nes tai 
yra Kristaus meilė pasauliui, už kurį jis atidavė savo gy- 
vybę. Kas pastebi ir vertina tik vieną šios didžiai nuosta- 

bios dialektikos pusę, niekad tikrai nesuvoks, kokią gi vie- 
tą Bažnyčia pasaulyje užima ir turi kiekvieną istorijos 
metą užimti. 

Šiai vietai nustatyti gali gerai patarnauti lygiagretė 
tarp Dievo santykių su pasauliu ir Bažnyčios santykių su 
tuo pačiu pasauliu; lygiagretė, kuri prasiveržė naujaisiais 
laikais ir kuri dabar darosi vis ryškesnė, tuo pačiu atskleis- 
dama tikrąją tiek Dievo, tiek Bažnyčios vietą pasaulyje. 


1. Dievo vieta pasaulyje 


Šiandien tiesiog mada yra virtusi pastanga "sutikti" 
arba “pergyventi' Dievą. Dievas, gyvenęs “neprieinamoje 
garbėje ir šviesoje“, kaip Ji apibūdina vienas bizantininės 
liturgijos himnas, arba filosofiškai kalbant, transcendenti- 
nis Dievas moderniam žmogui nieko nesakąs. Tarp “šia- 
pus' ir 'anapus' skirtumas esąs užsitrynęs "šiapus' naudai. 
Dievas būnąs ne “aukštybėse', bet “gilybėse' (P. Tillich, 
J. Robinson), vadinasi, mūsojoje tikrovėje. Nors šis žvilgis 
į Dievą dabar ir yra garsinamas kaip didžiulis Dievo sampra- 
tos posūkis, iš tikro tačiau jis yra labai senas. Krikščiony- 
bė, tiesa, paneigė stabmeldiškąjį įsitikinimą, kad tas ar 
kitas pasaulio padaras arba pasaulis savo visumoje yra die- 
viškas (plg. Rom 1,23). Iš kitos tačiau pusės, Krikščio- 
nybė visados skelbė, kad Viešpaties “amžinoji galybė ir die- 
vystė“ yra “galima matyti proto šviesa iš padarytųjų da- 
lykų“ (Rom 1,20), būtent, “nuo pat pasaulio įkūrimo“ 
(t.p.). Kitaip tariant, kol pasaulis egzistuoja, jis kalba apie 
Dievą; ši jo kalba žmogui yra suprantama, pergyvenama, 
apreiškianti (plg. Rom 1,19). Viduramžių poetas ir teo- 
logas Alain de Lille (1120-1202) yra suėmęs šį Dievo per- 
gyvenimą į gražų trieilį: 

“Omnis mundi creatura 
Ouasi liber et pictura 
Nobis est et speculum — 


kiekvienas pasaulio padaras yra mum tarsi knyga, paveiks- 
las ir veidrodis“; knyga, kuri pasakoja apie Viešpaties dar- 
bus; paveikslas, kuris šiuos darbus regimai rodo; veidro- 
dis, kuris juos atspindi. Šį pergyvenimą patvirtino ir II Va- 
tikano Susirinkimas, išplėsdamas jį visiem religiją išpa- 
žįstantiem žmonėm: “Visi tikintieji, kokiai religijai bepri- 
klausytų, kūrinijos kalboje visuomet girdėjo apsireiškiantį 
Kūrėjo balsą“ (1204). Kitaip sakant, visom religijom visą 
laiką Dievas buvo "šiapus': “Jis yra netoli nuo kiekvieno 
mūsų“, tvirtino šv. Povilas (Apd 17,27). O Kristaus įsikū- 
nijimu Dievas tiek prie mūsų priartėjo, jog tapo net mū- 
sų broliu, pasilikdamas gyventi tarp mūsų (plg. Jon 1,14) 
iš sykio  kūniškai Palestinoje, o vėliau  sakramentiškai 
Eucharistijoje “visas dienas iki pasaulio pabaigos" (Mat 28, 
20). Kovoti tad su kažkokiu grynai transcendentiniu arba 
anapusiniu Dievu, neturinčiu ryšio su pasauliu ir pasau- 
lyje nesutinkamu, reiškia kovoti su įsivaizduotais vėjo ma- 
lūnais, nes jokioje religijoje Dievas nėra grynai transcen- 
tentinis: Jis visados yra "šiapus", visados su mumis ir mu- 
myse. Dievo sutikimas pasaulyje ir jo pergyvenimas yra 
toks pat senas, kaip ir religija. Krikščionybėje jis yra įgi- 
jęs net dievažmogiškojo artumo asmeninės Dievo ir žmo- 
gaus vienybės lytimi. 

Jeigu tad šiandien taip stipriai pabrėžiamas “šiapusi- 
nis Dievas“, tai čia kinta tik šio "šiapus" pobūdis, bet ne 
pats Dievo artumas. Čia kinta tik plotmė, kurioje Die- 
vas sutinkamas bei pergyvenamas. Anksčiau ana plotmė 

buvo daugiau šalia žmogaus esanti gamta su savais reiški- 
niais bei jėgomis; Dievas buvo sutinkamas kosmologinėje 
pasaulio sąrangoje; planetų bei žvaigždžių judėjime, gyvų 
padarų gyvenimo tikslingume, kalnų grožyje, jūrų didybė- 
je, audros siautėjime ir apskritai pasaulio tvarkoje bei jo 
dėsningume. Net ir filosofiniai Dievo buvimo įrodymai (ma- 
žiausia trys iš penketo) buvo grindžiami kaip tik gamtos 
sąranga. Dabar gi svorio centras persikelia daugiau į žmo- 
gų: į jo istoriją, į visumeninį jo gyvenimą, į asmens ver- 
tės pajautimą, į meilę bei pagalbą artimui. Dievo artumas 
šiandien yra ne tiek kosmologinis, kiek sociologinis. Be abe- 
jo, tai keičia ir Bažnyčios veiklą ir net jos nuotaiką, nes 
kita sutikti Dievą, stebint žvaigždėtą vidurnakčio dangų, 
ir kas kita sutikti jį, tarnaujant raupsuotiesiem. Esmėje ta- 
čiau šiedu Dievo sutikimo bei pergyvenimo būdai vienas 
kito neišskiria, todėl jie visą laiką yra ėję lygiagreta. Juk 
ir seniau tarnavimas artimui buvo laikomas tarnavimu Kris- 
tui, ypač nelaimės ištiktam artimui — ligoniui, paverg- 
tam, našlaičiui, tremtiniui. Visa Bažnyčios istorija yra pil- 
na šitokios sociologinės Dievo artybės. Iš kitos pusės, ir 
šiandien nėra išnykęs kosmologinis Dievo  pergyvenimas. 
Argi mūsų Putinas ne šviesių vasaros naktų ir plačių 
padangių įspūdžio pagautas prašo Rūpintojėlį leisti ir jam 
kartu “prie lygaus kelio šianakt padūmoti“?*" Gamta ir 
žmogus visados yra buvę ir amžinai liks dvi pagrindinės 
plotmės, kuriose tikintysis užčiuopia Viešpaties artumą. Už- 
tat jų abiejų ir laukia tas pat likimas mokslų išsivys- 
tymo akivaizdoje. 


Sociologinė Dievo artybė šiandien pabrėžiama todėl, 
kad tikima, esą ji būsianti atsparesnė, negu kosmologinė 
plotmė, iš kurios gamtamokslis išstūmė Dievą kaip nerei- 

kalingą. Kai Napoleonas, perskaltęs P.S. Laplace'o knygą 
“Exposition du systėme du monde — Pasaulio sąrangos 
išdėstymas“ (1796 m.), paklausė mokslininką: “Monsieur, 
kur yra Dievas šioje sąrangoje?“, tai Laplace'as atsakė: 
“Sire, šios hipotezės aš nebuvau reikalingas“. Tai atsaky- 
mas, virtęs prasmenimi visam Dievo santykiui su pasau- 
liu kosmologine prasme. Jis reiškia: pasaulio sąrangai moks- 
liniu būdu tirti ir išdėstyti, jos dėsniam išaiškinti, jos 
įvykių bei vyksmų priežastim susekti Dievas yra nereika- 
lingas. Kol tiriame pasaulį tokį, koks jis mum prieinamas 
juslėmis, bandymais, aprašymu, tol Dievo jame nerandame 
ir tol visam šiam mūsų darbui Dievas yra nereikalingas. 
Mokslas, kuris pasaulio reiškiniam išaiškinti įvestų Dievą 
kaip hipotezę, tuo pačiu virstų nebe mokslu, o pasaulio 
stebėjimas ar nagrinėjimas, kuris jo sąrangą bei eigą aiškin- 
tų Dievo galia, būtų dar ne mokslas. Mokslas prasideda 
tik tada ir yra tik ten, kur pasaulis yra stebimas ir su- 
vokiamas kaip savarankiška būtis, o ne kaip į Dievą ro- 
das ir Dievą apreiškiąs ženklas. Mokslinis pasaulio pažini- 
mas, padaręs tokią milžinišką pažangą pastaraisiais laikais, 
Dievo kosmologinėje plotmėje ne tik nerado, bet net paskel- 
bė, kad Jis ten esąs visiškai nereikalingas. Tai šiandien 
aišku kiekvienam, vis tiek ar jis būtų krikščionis ar ateis- 
tas. Šia prasme šveicarų katalikų teologas H.U. von Bal- 
thasaras todėl ir sako, kad “moderniam žmogui atsitiko 
kažkas baisaus: jam Dievas mirė gamtoje. Kur pirmiau re- 
ligija siūbavo lyg žydintis laukas, dabar beliko tik iš- 
džiūvęs molynas“.*“ Tai, kas pirma buvo aiškinama Die- 
vo veikimu, dabar yra išaiškinama pačios gamtos dėsniais. 
Dievo kaip hipotezės įvedimas atkrito visu kosmologinių 
plotu. Pasaulio padarai nebėra nei knygos, nei paveikslai, 
nei veidrodžiai, bet būtybės, gyvenančios savą gyvenimą ir 

turinčius savus dėsnius, kuriuos žmogus pažįsta, pertvarko 
ir palenkia saviem reikalam. Buvęs anksčiau gamtos stebė- 
tojas, dabar žmogus virto jos valdovu. Pasauliui gi ap- 
valdyti Dievas yra nereikalingas. Kosmologinėje pasaulio 
plotmėje vietos Dievui iš tikro nebėra. 


Ar tai betgi reiškia, kad Dievas iš viso neegzistuoja? 
L. Tolstojus yra sykį gražiai pastebėjęs: “Jei laukinis žmo- 
gus sukapoja savo stabą, tai dar nereiškia, kad Dievo nė- 
ra; tai tik reiškia, kad Jis nėra medinis“. Jei Laplace'as, 
o su juo visas modernus mokslas nėra reikalingas Dievo 
kaip hipotezės išaiškinti pasaulio reiškiniam bei jų są- 
rangai, tai dar nereiškia, kad Dievo iš viso nėra; tai tik 
reiškia, kad Dievas veikia ne kosmologiniame pasaulio pa- 
viršiuje. Išstumdamas Dievą iš savo teorijų, mokslas Die- 
vo anaiptol nepaneigė; jis tik parodė, kad Dievas yra ne 
ten, kur pirmiau Jo buvo ieškoma, Žaibas nėra Dievo 
pykčio proverža, bet tik atmosferinės elektros išsikrovimas. 
Todėl Jo šiame gamtos reiškinyje ir negalima sutikti. Mes 
dažnai juokiamės iš sovietų kosmonautų, kurie, grįžę že- 
mėn, iškilmingai pareiškė, esą ten “aukštai jie Dievo ne- 
radę. Posakis iš tikro vertas šypsenos. Tačiau esmėje jis 
išreiškia tą patį, ką ir Laplace'as: Dievo nėra nei aukštai", 
nei “žemai'; nei "šiapus", nei “anapus'; Jis negyvena ne tik 
“rankų darbo šventyklose“ (Apd 17,24), bet nė kosmologi- 
nėse plotmėse ar gamtos padaruose. Labai dažnai Dievo 
santykis su pasauliu suvokiamas kaip kamščio santykis su 
skyle: Dievu užkamšiojama mūsų nežinojimo, negalėjimo, 
nesugebėjimo skylės. Kai tik ko nors negalime išaiškinti, 
šaukiamės Dievo kaip hipotezės. Kai tik ko nors negalime 
padaryti, prašome, kad Jis įsikištų ir mum padėtų arba 
pats tai atliktų. Šį tad netikrą Dievą arba stabą moder- 

nus mokslas ir pašalino, atskleisdamas, kad Dievo veikla 
nėra kosmologinė; kad tai, ką laikėme Dievo apraiškomis ir 
manėme, jose Jį sutinką, yra tik grynų gamtos jėgų bei 
dėsnių veikimas. Iš palmės stuobrio išdrožtas stabas pa- 
sirodė esąs visiškai medinis. Todėl jį modernus mokslas 
ir sukapojo. 


Šiuo tačiau neigiamu veiksmu mokslas kaip tik ir at- 
skleidė naujų prošvaisčių Dievui suvokti. Dievas yra ne- 
reikalingas pasauliui veikti bei tvarkytis, bet Jis yra rei- 
kalingas pasauliui būti. Kodėl yra šis tas, o ne niekis? 
Štai klausimas, kuris atveria mum akis Dievo būtinybei. 
Tačiau šis tas" gali išsivystyti įvairiausiais pavidalais, jis ga- 
li reikštis įvairiausiomis jėgomis, jis gali susidėstyti nuos- 
tabia darna; jis gali plėstis ligi begalybės. Visa tai jis 
gali daryti pats iš savęs, nebūdamas reikalingas jokio veiks- 
nio, kuris peržengtų jį patį. Bet jis negali būti pats iš sa- 
vęs. Dievas ir pasaulis santykiuoja vienas su kitu ne kaip 
judintojas ir judinamasis, ne kaip lytis ir medžiaga, ne 
kaip tikslas ir siekimas, bet kaip Kūrėjas ir kūrinys, vadi- 
nasi, kaip Tasai, kuris padaro, kad pasaulis yra būtis, o 
ne niekis. Štai kam Dievas yra reikalingas. Nužiesti vieną 
daiktą iš kito gali tiek gamtos jėgos, tiek ir pats žmogus. 
Tačiau kildinti daiktą iš nebūties gali tiktai Dievas. To- 
dėl Dievas ir yra ne pasaulio žiedėjas iš kažkokios “pirma- 
pradės medžiagos" (T. de Chardin), bet pasaulio Kūrėjas 
iš nebūties. Jis pasaulį ne judina ir ne skleisdina, bet da- 
ro, kad jis būtų. Todėl ir vieta, kurioje galime Dievą su- 
tikti, kaip tik ir yra ne pasaulio paviršius — jau esąs ir iš- 
sivystąs —, bet ontologinė jo plotmė, t.y. jo pats buvimas, 
stovis prieš nebūtį ir todėl reikalingas To, kuris jį nuo 
nebūties grėsmės apsaugotų ir tuo būdu jį buvime išlai- 


133 


kytų. O tai yra žymiai daugiau, negu pasaulį judinti ar 
skleisdinti. Išstumdamas Dievą kaip žiedėją iš pasaulio kos- 
mologinio paviršiaus, modernus mokslas veda mus į Dieva- 
Kūrėją ir į ontologines pasaulio gelmes. Jis nurodo, kad 
Dievo vieta yra pasaulis ne kaip gamta, bet pasaulis kaip 
būtis apskritai. Kitaip tariant, Dievas gyvena pasaulio kū- 
riniškume ir tik čia jis gali būti sutinkamas bei pergyve- 
namas. Šia prasme minėtas šveicarų teologas H.U. von 
Balthasaras ir sveikina mokslinį Dievo išstūmimą iš kos- 
mologinio paviršiaus, nes Jo radimas šiame paviršiuje buvę 
pelkės, “kurias reikėjo nusausinti".“? Ir tik jas nusausinus, 
pasirodė, kokia derlinga yra anksčiau kemsynais apaugusi 
žemė. Tik atskleidus Dievo-žiedėjo nereikalingumą, pasiro- 
dė, koks didis ir koks būtinas yra Dievas-Kūrėjas. Nesą- 
moningai ir net nenoromis mokslas prisidėjo prie Dievo 
sampratos sukrikščioninimo, apvalydamas ją nuo platoniš- 
kai-aristotelinių prieaugų. 


2. Bažnyčios vieta pasaulyje 


Ar ne toks pat likimas laukia ir Bažnyčios? Šiandie- 
nėjimo šalininkai bei vykdytojai mano, kad Bažnyčios ėji- 
mas į visuomeninę — teisinę, valstybinę, pedagoginę, moks- 
linę, meninę — plotmę atskleis jos pasiuntinybę pasauliui 
ir kad pasaulis pradės Bažnyčią ne tik pastebėti, bet ir ją 
pasitikti, branginti ir net jos trokšti. Juk kas gi yra Baž- 
nyčia? Jau ne kartą sakėme, kad Bažnyčia yra Kristus isto- 
rijoje. Bet Kristus yra pasaulio Išganytojas. Nuosekliai tad 
ir Bažnyčia yra Išganytojas istorijoje. Jos pasiuntinybė glū- 
di pasaulio išganyme. Pasauliui išganymą skelbti ir jį vyk- 
dyti — štai Bažnyčios kaip ir Kristaus uždavinys. Išga- 
nymas betgi turi keičiamosios reikšmės. Iš jo turi kilti 

“naujas sutvėrimas“, apie kurį kalba šv. Povilas. Išgany- 
mo vyksme turi praeiti visa, “kas buvo sena“ ir turi pasi- 
daryti “visa nauja“ (2 Kor 5,17). Sociologinė pasaulio plot- 
mė užtat ir pasisiūlo Bažnyčios išganomajam darbui. Eiti 
į šią plotmę, joje veikti, ją keisti, ją gerinti reiškia — dau- 
gelio pažiūra — vykdyti išganomąjį uždavinį. Štai būdingas 
šiuo atžvilgiu pasisakymas: “Akivaizdoje šuoliais išsivys- 
tančios žmonijos, keičiančios savo santykius su gamta, per- 
tvarkančios savo visuomeninius bei kultūrinius ryšius, sta- 
tančios savo pačios likimo klausimą, Bažnyčia turi daugiau 
padaryti, negu tik apgręžti altorius savo šventyklose. Aki- 
vaizdoje tautų atsilikimo, bado ir skurdo ji negali nurim- 
ti, įvedusi gimtąją kalbą į savo liturgiją. Atnaujintas ka- 
tekizmas dar nėra atsakymas į atominio karo grėsmę. Pa- 
rapijų tarybos, net jeigu jos būtų ir gyvastingos, dar nėra 
pilnas atsakymas į visuomeninius bei politinius klausimus“.*0 
Šių žodžių autorius anaiptol neneigia vidinių bažnytinio 
gyvenimo pakaitų. Tačiau jis mano, kad “juo labiau krikš- 
čionys jausis esą pasaulio dalis, juo labiau jie leisis įjun- 
giami į jo išsivystymą ir šiame išsivystyme dalyvaus, juo 
labiau jie supras ir savo vidaus atsinaujinimo reikalą. Ta- 
da jie nebebus patenkinti sklerotine liturgija, pamokslais 
be ryšio su Šventuoju Raštu, savo formulėse sustingusia 
katechetika, pasauliui svetimu maldingumu ir auksu bei mez- 
ginėliais papuoštomis bažnyčiomis“ (t.p.). Tai reiškia: Baž- 
nyčios veikla turinti būti visų pirma profaninė, tik tada 
paaiškėsianti ir sakralinės jos veiklos prasmė; bažnytinės 
pakaitos turinčios būti daromos visų pirma pasaulio aki- 
vaizdoje, tik tada jos būsiančios vertingos ir pačios savy- 
je; išganomoji Bažnyčios pasiuntinybė būsianti įvykdyta tik 
tada, kai ji atsakysianti į pasaulio dabarties klausimus, 

kaip atominis karas, žmonijos gausėjimas, kulūrinis atsiliki- 
mas, ūkinis skurdas ir t.t. Sociologinė pasaulio plotmė esan- 
ti kaip tik ana erdvė, kurioje išganymas reiškiasi ir kurioje 
pasaulis Bažnyčią pasitinka bei pergyvena. 


Nesunku suprasti, kad visi šie reikalavimai yra ne kas 
kita, kaip senųjų Dievo santykių su pasauliu atoaidis. 
Kaip seniau Dievas Kūrėjas buvo randamas kosmologinėje 
plotmėje, taip dabar Dievas Išganytojas norima rasti socio- 
loginėje plotmėje. Kaip seniau buvo tikėtasi, kad gamtiniai 
veiksniai apreiškia mum kuriamąją Viešpaties galybę, taip 
dabar manoma, kad sociologinės apraiškos atskleidžiančios 
mum išganomąjį Jo darbą. Dievo artumas vis labiau esti 
perkeliamas iš kosmologinės plotmės į sociologinę. Kadan- 
gi Bažnyčia yra, kaip sakyta, ne kas kita kaip Dievas Iš- 
ganytojas istorijoje, todėl jai ir dedama šiandien pareiga 
socialinę plotmę laikyti savo veiklos erdve, netgi didžiuo- 
jantis, esą dabar yra kaip tik atrastas tikrasis Bažnyčios 
reiškimosi laukas. Dievas esąs “netoli nuo kiekvieno mū- 
sų" (Apd 17,27) ne žaibuose ar griausmuose, bet mokyk- 
lų steigime bei dirbtuvių statyme  atsilikusiem  kraštam. 
Asmens, ypatingai paliesti Viešpaties malonės ir pašaukti 
Juo sekti, turį tapti ne atsiskyrėliais dykumose, miškuose 
ar kalnuose, bet stoti į socialinių partizanų eiles ir ko- 
voti už geresnę žmonijos ateitį. 

Tačiau ar Bažnyčia visiem šiem darbam bei užsiėmi- 
mam iš tikro yra reikalinga? Ar pasaulis be jos negali iš- 
siversti? Ar yra bent viena sritis, kuriai Bažnyčia teikia 
tai, ko pasaulis be Bažnyčios negalėtų teikti? Kam gi Baž- 
nyčia yra pasauliui reikalinga? Taikai? Pasaulis gali, jei no- 
ri, taiką įgyvendinti ir be Bažnyčios. Nė vieno karo is- 
torijoje Bažnyčia nesukliudė, jei jis atrodė esąs naudingas 


vienai kuriai ar net abiem pusėm. Be abejo, Bažnyčia vi- 
sados yra draudusi vad. puolamąjį karą. Tai ji pakarto- 
jo ir II Vatikano Susirinimo metu (plg. I,264). Iš kitos 
tačiau pusės Bažnyčia visados yra pripažinusi teisę valsty- 
bėm “leistinu būdu gintis“, ką irgi pakartojo II Vatikano 
Susirinkimas (t.p.). Pasmerkimas totalinio karo, “kuris be 
atodairos neša sunaikinimą ištisiem miestam arba plačiom 
sritim drauge su jų gyventojais“ (I, 265), yra supranta- 
mas, tačiau dorinė jo vertė yra tokia pat, kaip viduram- 
žiais miestų ar pilių apgulimo, kurio metu išmirdavo ba- 
du ten prieglaudos iešką nekalti gyventojai — moterys ir 
maži vaikai. Totalinis karas nėra mūsų laikų išradimas. 
Mūsų laikai jį tik išplėtė žūstančiųjų skaičiumi ir pa- 
greitino laiko atžvilgiu. Bet argi dorovei ne vistiek, ar ne- 
kalti sutirpsta atominės bombos karštyje per vieną sekun- 
dę ar liegdami išmiršta per keletą mėnesių? Kur čia jaus- 
ti Bažnyčios įtaka, kad tokių karų neįvyktų? Todėl II Va- 
tikano Susirinkimas, kalbėdamas apie bet kokio karo už- 
draudimą, ir priduria, kad tai galima padaryti, tik “tautom 
sutinkant" (1I,267). Taika priklauso ne nuo Bažnyčios, bet 
nuo pasaulio. — Socialinei gerovei? Apie tai šiandien daug 
kalbama ir rašoma. Tačiau jau vien tai, kad, kaip pastebi 
pop. Pijus XI enciklikoje “Divini Redemptoris"“ (1937 m.), 
“ekonominėje bei socialinėje srityje Bažnyčia niekuomet nė- 
ra pateikusi smulkiai išdirbtos savo programos, nes tai juk 
ne jos dalykas“, aprėžia Bažnyčios veiklą šioje srityje 
bendrais doriniais dėsniais, kurių nė jos pačios sociali- 
niuose vidaus santykiuose nėra buvę įvykdyta. Nes doriniam 
dėsniui virsti socialine gyvenimo lytimi reikia programos, 
kurios pateikti Bažnyčia negali. Programą pateikia pasau- 
lis ir pagal šią programą gyvena tada ir Bažnyčia. Ar- 

gi krikščionys neturėjo vergų senovėje ir baudžiauninkų vi- 
duriniais amžiais? Ar nebuvo krikščionių kapitalistų ir ar 
nėra jų šiandien revoliucininkų? Ar luominis skirtumas ne- 
buvo įvykdytas hierarchijos gyvenime? Ar šis skirtumas ne- 
sireiškė net sakramentinių apeigų iškilmingume (Krikštas, 
pirmoji Komunija, Moterystė, procesijos)? Visa tai neigti 
arba išsisukinėti nebūtų jokios prasmės, nes tai tik klasto- 
tų pačios Bažnyčios istoriją. Būdinga dar ir tai, kad so- 
cialiniu atžvilgiu pažangiausi kraštai kaip tik yra nekatali- 
kiški kraštai, pav. Švedija, Danija, Olandija. Tuo tarpu 
didžiausios socialinės neteisybės vyksta kaip tik ištisai ka- 
talikiškuose kraštuose, pav. Italija, Ispanija, visa Pietų Ame- 
rika. Iš tikro, ką Bažnyčia galėtų socialinėje srityje pasa- 
kyti arba padaryti, ko negali pasakyti ar padaryti pasau- 
lis? — Kultūrai? Šioje srityje Bažnyčia yra mažiausiai pa- 
sauliu reikalinga, nes be bendrų  sielovadinių gairių ji 
čia negali nieko pasakyti, ko pasaulis nežinotų ar nevyk- 
dytų. Nei mokslo, nei meno, nei technikos srityse Bažny- 
čia neturi nieko, kas jai būtų Viešpaties apreikšta arba 
kas galėtų būti iš Apreiškimo bent netiesiog išvesta. O 
jei Bažnyčia pamėgina, sakysime, mokslo srityje ką nors 
teigti, tai ji čia, nebūdama neklaidinga jokiu atžvilgiu, daž- 
nai prašauna pro šalį ir susikerta su mokslu, kaip tai ne- 
sykį yra buvę naujųjų laikų istorijoje. Štai kodėl II Vati- 
kano Susirinkimas ir pasisakė už “teisėtą kultūros, ypač 
mokslų, autonomiją“ (I, 236), pareikšdamas, “kad Bažny- 
čia nedraudžia žmogaus meno ir mokslo kultūrai savo sri- 
tyje vadovautis savais dėsniais ir metodais“ (I, 246). Šie gi 
dėsniai kyla iš pačios kultūros prigimties; todėl kultūra, 
pasak Susirinkimo, yra “pagrįstai gerbtina ir savo būdu ne- 
liečiama“ (1235). Dar daugiau: Susirinkimas net apgailes- 

tauja “tam tikrą dvasios laikyseną, kurios kartais netrūko 
ir krikščionim, nepakankamai įžvelgiančią teisėtą mokslo 
autonomiją“ (I, 204). 


Galėtume perbėgti visas pasaulines sritis ir nerastume 
nė vienos, kurioje pasaulis negalėtų išsiversti be Bažnyčios 
nes visos šios sritys, kaip tai pripažįsta ir II Vatikano Su- 
sirinkimas, turi “savą pastovumą, tiesą, gėrį, savus įsatymus 
ir tvarką“ (I,204). Šiuos gi įstatymus ir tvarką, šią tie- 
są ir šį gėrį atskleidžia atitinkami sociologinės pasaulio 
srities mokslai: sociologija, psichologija, pedagogika, ekono- 
mika ir t.t. Kaip gamtos mokslai parodė, kad kosmologinė 
pasaulio sritis turi savą pastovumą, savą tvarką, savus įsta- 
tymus ir todėl Dievo kaip hipotezės yra nereikalinga, taip 
lygiai antropologiniai mokslai šiandien parodo, kad socio- 
loginė pasaulio sritis taip pat tvarkosi pagal savus dėsnius 
ir Bažnyčios irgi nėra reikalinga. Bažnyčios siūlymasis tai- 
kos, gerovės, kultūros reikalam yra tokios pat prasmės, kaip 
kad Dievas siūlytųsi Laplace'ui padėti išspręsti planetų 
sukimosi dėsnius arba astronautam išaiškinti mėnulio kil- 
mę. Kaip Dievas pasidarė nereikalingas pasaulio tyrinėji- 
mui, taip Bažnyčia darosi nereikalinga pasaulio tvarkymui. 
Politinės teologijos kritikoje R. Spaemannas, jaunas vokie- 
čių katalikų mąstytojas, teisingai pastebi, kad pasaulio 
srityse “teologija neteikia mum nė vieno pagrindo, kuris 
būtų geresnis, negu tas, kurį galime rasti ir be teologi- 
jos"? Priešingai, ne syki teologų pateikiami argumentai 
už revoliuciją, prieš karą Vietname, prieš atominę bom- 
ba, už skurdo pašalinimą, už susiartinimą su komuniz- 
mu yra toki naivūs, jog net koktu darosi kritiškai galvo- 
jančiam katalikui juos girdėti. Dievo sutikimas bei pergy- 
venimas sociologinėje plotmėje yra lygiai toks pat apgau- 
lus, kaip ir Jo radimas kosmologinėje plotmėje. 

Bet ir vėl keliame klausimą: ar tai reiškia, kad Baž- 
nyčia iš viso pasauliui nėra reikalinga? Ir vėl atsakome, 
kaip ir Dievo atveju: jei Bažnyčia yra stumiama iš socio- 
loginės pasaulio plotmės, tai nereiškia, kad ji yra bepras- 
mė, tai tik reiškia, kad jos pasiuntinybė glūdi ne sociolo- 
ginės plotmės gerinime. Bažnyčia juk yra, kaip sakyta, iš- 
ganymo skelbėja bei vykdytoja istorijoje. Tačiau išganymas 
yra kas kita, negu taika, negu gerovė, negu kultūra. Tiesa, 
išganytas pasaulis yra ir taikus, ir geras, ir teisingas, ir 
gražus. Pasaulio perkeitimas yra išganymo išvada ir regi- 
mybė. Tačiau ne priešingai! Taikus ir geras, teisingas ir 
gražus pasaulis dar anaiptol nėra išganytas pasaulis. Didis 
rusų lilosofas VI. Solovjovas prasmingai leido savo “Pasa- 
kojime apie antikristą" šiam įvykdyti pasaulyje taiką, gero- 
vę ir vienybę; leido džiuginti žmones nuostabių žaidi- 
mų grožiu; leido net Bažnyčias sujungti — tačiau ne tam, 
kad vykdytų Kristaus išganymą, bet tam, kad pasaulį kaip 
tik nuo Kristaus atitrauktų.““ Kaip senasis Dievo radimas 
kosmologinėje pasaulio srityje Dievą Kūrėją pavertė Die- 
vu žiedėju, taip dabartinis Dievo sutikimas sociologinėje 
pasaulio plotmėje Dievą Išganytoją pažemina į Dievą refor- 
mininką. Bet Kristus atėjo į pasaulį, mirė ir prisikėlė ne 
tam, kad skelbtų sociologinės srities pagerinimą, bet tam, 
kad pakeistų žmogaus santykius su Dievu. Išganymas yra 
ne taika tarp žmonių, bet žmogaus taika su Dievu: “Die- 
vas Kristuje suderino su savimi pasaulį“ (2 Kor 5,19). 
Todėl ir Bažnyčia yra gavusi “suderinimo tarnystę“ (2 Kor 
5,18). Ji eina “pasiuntinių pareigas Kristaus vietoje“, mal- 
daudama “Kristaus vardu: susiderinkite su Dievu“ (2 Kor 
5,20). Bažnyčios paliestas žmogus turi būti “teisybė Die- 
vui* (2 Kor 5,21). Tai yra daug daugiau, negu taikus, 
teisus, geras žmogus. Žmogus kaip “teisybė Dievui“ yra 

visiškai naujas žmogus, naujas kūrinys, prisiėmęs Kristaus 
būseną (plg. Rom 13,14) ir virtęs Kristaus paveikslu (plg. 
Gal 4,19). 


Klaida tad dideliu uolumu griebtis socialinių darbų, o 
pamiršti arba bent pastumti į šalį maldą, sakramentinę 
praktiką ir atgailą. Kitaip tariant, klaida yra santykių su 
žmogumi nekildinti iš santykių su Dievu, o manyti, esą 
geri santykiai su žmonėmis jau tuo pačiu apreiškią Dievą 
ir vykdą Kristaus išganomąją pasiuntinybę. Nėra nieko pa- 
vojingesnio, kaip socialinius darbus laikyti “pasauline tikė- 
jimo tarnyba“ ir vadinti juos “veiksmingų išganymo ženk- 
lu, vadinasi, sakramentine Krikščionybė arba Bažnyčia“."* 
Nes tai reiškia išganymą suprasti grynai moraline ir net 
psichologine prasme, tuo tarpu kai jis, kaip ir kūrimas, 
yra ontologinio pobūdžio. Kristaus atpirktas Žmogus yra 
“naujas sutvėrimas“ (2 Kor 5,17) tikra šio žodžio prasme: 
naujas ne savo veiksmais, bet savo būtimi. Nauji veiksmai 
kyla iš jo naujos būties (agere seguitur esse), 0 ne priešin- 
gai, kaip šiandien įtaigojama. Tai yra antroji melo pusė; 
melo, apie kurį kalba šv. Jonas apaštalas. Jis yra para- 
šęs: “Jei kas sakytų: Aš myliu Dievą ir nekęstų savo 
brolio, tas melagis. Nes kas nemyli savo brolio, kurį mato, 
kaip jis gali mylėti Dievą, kurio nemato. Tą įsakymą mes 
turime iš Dievo, kad, kas myli Dievą, mylėtų ir savo 
brolį" (1 Jon 4,20-21). Iš Dievo meilės būtinai plaukia ar- 
timo meilė — arba ši Dievo meilė yra melas. Krikščio- 
nybės istorija yra pilna tokio melo, nes krikščionys amžių 
amžiais yra nusikaltę artimo meilei. Pabrėžti artimo mei- 
lės reikalą kaip Dievo meilės išplauką ir ją vykdyti yra 
nuolatinis Bažnyčios uždavinys. Šia prasme galima sutikti 
su tais, kurie ragina Bažnyčią imtis stropiau dalyvauti ar- 

timo meilės žygiuose, išplečiant juos į visą Dievo Tautą, 
o neaprėžiant labdaros įstaigomis ar vienuolijomis. Tai yra 
savaime aiškus dalykas. 


Tačiau ne tai šiandien turima galvoje, teigiant, esą 
Dievas yra sutinkamas bei pergyvenamas sociologinėje pa- 
saulio plotmėje. Kaip aukščiau minėta citata rodo, šian- 
dien artimo meilės darbai turį pakeisti sakramentinę prak- 
tiką arba bent įgyti sakramentinės praktikos pobūdį. Arti- 
mo meilė turinti jau tuo pačiu reikšti Dievo meilę. Štai 
kas yra melas. Kas myli Dievą, turi mylėti ir savo brolį. Bet 
kas myli savo brolį, anaiptol dar nemyli tuo pačiu ir Die- 
vo. Nes mylėti savo brolį gali ir ateistas, sykiu su krikš- 
čionimi kovojas už geresnę socialinę šio brolio ateitį. 
Tei artimo ir Dievo meilė yra sukeičiamos sąvokos, tai ką 
liudija ateistas, mylįs savo brolį ir jo meilės vardan žudąs 
šio brolio priešus? Ateistas juk į Dievą ne tik netiki, bet 
dažnai net kovoja su kitų religija, kad sunaikintų ši “liau- 
dies opiumą'. O gal tuomet jis savo brolio nemyli? Gali- 
mas daiktas. Tačiau tai ir rodytų, kad brolio meilė yra 
negalima be Dievo meilės. Vadinti gi savo brolį mylintį 
ateistą “anoniminiu krikščionimi", kaip šiandien dažnai įpras- 
ta, reiškia sujaukti Krikščionybę su humanizmu ir tikėji- 
mą pastatyti toje pačioje plotmėje kaip ir netikėjimą. Juk 
jeigu ateistas, kovojąs ranka rankon su krikščionimi už 
geresnę savo brolio ateitį, yra “anoniminis krikščionis', tai 
krikščionis yra tada “anoniminis ateistas', kaip truputį pa- 
juokiamai, tačiau esmėje teisingai pastebi H.U. von. Baltha- 
saras“? Skirtumas tarp išganymo kaip žmogaus bei pasau- 
lio atnaujinimo ontologinėse jo gelmėse ir pagerinimo kaip 
veiklos sociologiniame bei psichologiniame paviršiuje nyksta. 
Krikščionybė virsta socialine idėja, o jos Steigėjas — socia- 

liniu pranašu. Štai kame glūdi ano šv. Jono apaštalo mini- 
mo melo antroji pusė. Melagis yra tasai, kuris manosi ga- 
lis mylėti Dievą, nemylėdamas artimo, bet melagis yra ir 
tasai, kuris manosi galįs mylėti artimą,  nemylėdamas Die- 
vo. Šios antrosios melo pusės kaip tik ir nepastebi tie, ku- 
rie tiki, esą išganymas galis būti vykdomas socialine krikš- 
čionių veikla, negrindžiama sakramentine praktika, kuri vie- 
nintelė pralaužia moralinį bei psichologinį paviršių ir virs- 
ta ontologinio perkūrimo pirmatake. 


Kur tad yra Bažnyčios vieta pasaulyje? Ne sociologi- 
nėje plotmėje, kaip kad Dievo vieta yra ne kosmologinė- 
je plotmėje. Kaip Dievas pasaulio atžvilgiu yra Dievas Kū- 
rėjas, taip Bažnyčia pasaulio atžvilgiu yra Dievas Išgany- 
tojas. Išganymas betgi yra naujas kūrimas, todėl galimas 
vykdyti tik dieviškąja, o ne žmogiškąja — humanistinė 
galia. Dieviškoji galia Bažnyčioje reiškiasi visų pirma sak- 
ramentuose, todėl sakramentai visų pirma ir yra išgany- 
mo ženklai bei vykdytojai. Nuosekliai tad ir Bažnyčios tik- 
roji vieta yra šioje perkuriamojoje plotmėje, nes tik šioje 
plotmėje ji negali būti pakeista jokiu kitu veiksniu. Šioje 
plotmėje ji yra pasauliui būtina. Visas pasaulis guli pik- 
tenybėje, vadinasi, nuodėmėje, egzistuodamas nugara į Die- 
vą. Bažnyčia kaip Dievas Išganytojas yra vienintelė, galin- 
ti pasaulį iš jo piktenybės išgelbėti ir atkreipti jį veidu į 
Dievą. Štai jos esminė pasiuntinybė. Tai žymiai gilesnis, kar- 
tu tačiau ir sunkesnis dalykas, negu visa šiandien taip 
peršama veikla sociologinėje plotmėje. 


II Vatikano Susirinkimas, kalbėdamas apie Bažnyčios 
nesirišimą “su jokia politine sistema“ (I, 259), pastebi, 


kad Bažnyčia yra “žmogaus asmens transcendentiškumo 

rodytoja ir drauge saugotoja“ (t.p.). Tuo pačiu Susirin- 
kimas skelbia, kad Bažnyčia stovi aukščiau, negu bet koks 
sociologinis dalykas, tegu jis vadintųsi taikos, gerovės ar 
kultūros vardu, nes žmogaus asmens transcendentiškumas 
prašoka visas šias plotmes bei sritis. Žmogaus asmens 
transcendentiškumas, yra jo kaip kūrinio įsišaknijimas Die- 
vuje kaip Kūrėjuje ir jo atsikreipimas į Dievą kaip į Išgany- 
toją. Tr tik šiuo savo transcendentiškumu žmogaus asmuo 
grindžia absoliutinę savo vertę, neleidžiančią jo padaryti 
priemone jokiam tikslui. Žmogaus asmuo yra tikslas pats 
savyje. Ir štai, Bažnyčia rodo asmens transcendentiškumą 
ir jį saugo. Jos pasisakymai prieš bet kokį asmens paver- 
gimą (net ir ekonominį!) ir už žmogaus pagrindines tei- 
ses yra ne kas kita, kaip išraiška anos absoliutinės asmens 
vertės saugojimo bei gynimo. Kas tad Bažnyčios vietą re- 
gi sociologinėje srityje, nepastebi Susirinkimo paskelbtos pa- 
grindinės tiesos Žmogaus asmens atžvilgiu. Dar daugiau: 
net susidaro įspūdis, kad sociologinės veiklos pabrėžimas 
šiandien virsta savotišku “alibi" tam, kad nereiktų atsigręž- 
ti į asmenį, esantį visados šalia mūsų, o ne ten toli kaž- 
kokioje abstraktinėje "žmonijos" erdvėje. Susidaro įspūdis, 
kad kova už taiką, gerovę ir kultūrą turinti pridengti ne- 
sidomėjimą visiškai konkrečiu žmogumi, gyvenančiu bei ken- 
čiančiu tuose pačiuose namuose. Šį alibi* žinojo jau F. 


Dostojevskis ir todėl starcui Zosimai “Broliuose Karama- 

zovuose“ papasakoti, esą jam vienas daktaras prisipažinęs, 
taip mylįs žmoniją, jog leistųsi būti nukryžiuotas už ją, jei 
reiktų; tačiau jis negalis dviejų dienų išbūti su žmogumi 
viename kambaryje: tuojau pradedąs jo nekęsti; ir juo la- 
biau jis nekenčiąs žmogaus, juo karščiau mylįs žmoniją.“ 
Šiandieninė politinė teologija, reikalaujanti nuprivatinti iš- 
ganymą (J.B. Metz), ir yra ano daktaro “meilės išvys- 
tymas. Įeigu Bažnyčia pasuktų tokios meilės linkme, ji 
išduotų savo pasiuntinybę skelbti ir ginti asmens trans- 
cendentiškumą, nes “Dievo akivaizdoje nėra nieko svar- 
besnio, kaip aš, ir Jo akivaizdoje aš nesu svarbesnis kaip 
kitas" 77 — štai formulė, tinkamai išreiškianti tiek asmens 
vertę, tiek asmenų solidarumą, jungiantį juos į vieną Bend- 
ruomenę, Kristaus pagrįstą ir Kristumi besilaikančią. Žmo- 
gaus meilė be Dievo meilės virsta idėjos bei bendrybės mei- 
le. Tokios meilės pilna pasaulyje, ir tokiai meilei vykdyti 
Bažnyčia tikrai nėra reikalinga. Bet Bažnyčia reikalinga pa- 
sauliui, kad parodytų, kur yra brolio meilė, neišsisemian- 
ti sėbru ar idėja, bet apimanti kiekvieną konkretų žmo- 
gų, net ir tą, kuris mus persekioja, mus pavergia ir mū- 
sų nekenčia. Bažnyčia reikalinga parodyti, kad žmogaus iš- 
ganymas yra jo asmens kaip absoliutinės vertės ir tikslo 
savyje atstatymas, surišant jį iš naujo su Dievu Kris- 
taus mirties Auka. Stumdamas Bažnyčią iš sociologinės plot- 


mės, pasaulis mus veda į šitokios išganomosios sąmonės 

ryškėjimą ir į pačios išganymo esmės pažinimą. Pasaulio 
akivaizdoje pradedame suvokti, kad Bažnyčios pasiuntiny- 
bė iš tikro yra kažkas visiškai kita, visiškai nauja, huma- 
nistinėmis labdaros ir teisingumo, taikos ir vienybės prie- 
monėmis visiškai neįvykdoma. Kaip Kristus yra ne sociali- 
nis pranašas, bet žmogumi tapęs Dievas, taip ir Bažny- 
čia yra ne socialinė reformininkė, bet Kristaus pagrįstos 
dievažmogiškosios sąjungos vykdytoja. Šio uždavinio ji nie- 
kam negali perleisti, nes niekas negali išvaduoti žmogaus iš 
nuodėmės, apie kurią šiandien tiek maža kalbama, kuri ta- 
čiau yra tokia pat grėsminga dabar, kaip ir žmonijos pra- 
džioje. 

UŽSKLANDA 


Tebūna leista ši kritinį skerspiūvi užsklęsti sovietų 
rašytojo Andriaus Siniavskio žodžiais; rašytojo, kuris šian- 
dien sovietų Rusijoje niekinamas ir persekiojamas, kuris 
tačiau puikiai įžvelgė žmogaus būseną pasaulyje kaip tikė- 
jimo santykį su Dievu ir ją išreiškė šiais žodžiais: “Reikia 
tikėti ne dėl seno įpročio, ne dėl mirties baimės, ne šiaip 
dėl ko nors, ne todėl, kad mus kas nors verčia ar mum 
grasina, ne dėl humanistinių principų, ne sielai išgelbė- 
ti, ne originalumo dėlei. Reikia tikėti paprasčiausiai todėl, 
kad Dievas yra“.* Dievo buvimas — štai kas yra tikėji- 
mo pagrindas. Ir ši tokį paprastą ir savaime aiškų daly- 
ką šiandien kaip tik pradedame pamiršti, sklaidydami ti- 
kėjimą labai įmantriai, rasdami jame įvairių įvairiausių 
pradų, pergyvenimų, jausmų; kalbėdami, esą tas ar kitas 

dalykas mūsų tikėjimui nieko nebesakąs, jo neuždegas, jo ne- 
stiprinąs arba jį nekritškai perteikiąs. Visose šiose kalbo- 
se betgi išleidžiame vieną trumputį sakinį: Dievas yra! O 
jei Jis yra, tada visokios mūsiškės tikėjimo sklaidos yra 
tuščios, nes neatremtos į aną vienintelį pagrindą — Dievo 
buvimą, nepriklausantį nuo jokių mūsų  pergyvenimų, 
jausmų ar užsidegimų bei atšalimų, nuo jokio kritišku- 
mo ar dogmatiškumo. Dievo tikrovė — štai kas mus ža- 
dina pulti ant kelių garbinimui ir gailesčiui, nes esame 
liau ir sako: “Mes labai ilgai galvojome apie žmogų. Jau 
laikas pagalvoti ir apie Dievą“ (t.p.). Tai gairė visam to- 
limesniam Bažnyčios keliui; keliui, kurio pasaulis rasti ne- 
gali, kurį Bažnyčia jam užtat ir turi parodyti: kelią į Dievą. 

